ภูมิธรรม เผย เพื่อไทย พร้อมเจรจา-ขอโทษ ก้าวไกล ขอเสียงโหวตนายกฯ ฝ่าวิกฤตประเทศ ก่อนแถลงเปิดตัวอีก 5 พรรคร่วม ชูตั้งรัฐบาลสลายขั้ว ไม่มีลุง ไม่มีฝ่าย ร่วมมือกับทุกพรรค พาประเทศออกจากความขัดแย้ง 20 ปี
วันที่ 9 ส.ค.2566 ที่รัฐสภา นายภูมิธรรม เวชยชัย รองหัวหน้าพรรคเพื่อไทย(พท.) เปิดเผยก่อนการประชุมกับพรรคร่วมจัดตั้งรัฐบาลว่า เป้าหมายของการจัดตั้งรัฐบาล เพื่อสลายขั้ว ไม่มีฝ่าย ไม่มีลุง รวมเป็นส่วนหนึ่งเพื่อยุติความขัดแย้ง 20 ปี เพราะประเทศชาติบอบช้ำมามากพอแล้ว

<img class="alignnone size-large wp-image-2143" src="https://dndailynews.com/wp-content/uploads/2023/08/ภูมิธรรม-2-1024x576.jpg" alt="" width="735" height="413" />

วันนี้พรรคเพื่อไทยติดต่อทุกพรรค ได้รับการตอบรับค่อนข้างดี ทุกคนอยากฟังรายละเอียด ไม่มีใครบอกว่าไม่เข้าร่วม ตัวเลขทางคณิตศาสตร์เห็นชัดเจน หลังจากนี้ขอให้จุดเริ่มต้นของการเมืองในมิติใหม่ ไม่ใช่ทุ่มเทห้ำหั่นกัน บางเรื่องก็ร่วมกันทำได้ ถ้านโยบายไม่ตรงกัน ก็แยกกันทำหน้าที่ เป็นฝ่ายค้านหรือรัฐบาล โดยสิ่งที่พรรคเพื่อไทยจะไม่แตะต้องคือ ม.112 และสถาบันหลักของประเทศ
วันนี้จะมีการแถลงร่วมกับ 6 พรรค ส่วนพรรคก้าวไกล เราได้ติดต่อประสานงานไป และอยากใช้เวทีนี้ในการพูดคุยกันว่าสถานการณ์ประเทศเป็นแบบนี้จะทำให้ความต้องการของประชาชนบรรลุความสำเร็จได้ อยากให้ก้าวไกลร่วมแสดงเจตจำนงในการโหวตครั้งนี้ด้วย อะไรที่เคยเป็นปัญหา ไม่ว่าอะไรที่เกิดขึ้น หากมาจากพรรคเพื่อไทยหรือมาจากผม เรายินดีไป ขอโทษ ขอขมา ยินดีที่จะไปแสดงความต้องการ และความคิดเห็นถึงวิกฤตประเทศในครั้งนี้ จะให้เราไปถึงพรรคก้าวไกลเราก็ยินดี ซึ่งขณะนี้กำลังรอวันและเวลา ถือเป็นเวทีหนึ่งที่เราจะไปแสดงเจตจำนง

<img class="alignnone size-large wp-image-2145" src="https://dndailynews.com/wp-content/uploads/2023/08/Untitled-3-1024x770.jpg" alt="" width="735" height="553" />

วันนี้เราคิดเรื่องใหญ่ของประเทศเป็นหลัก ถ้าอยากจะทำงานใหญ่ต้องคิดให้ใหญ่ มองข้ามความขัดแย้งเดิมๆ ทั้งเรื่องไล่หนู ตีงูเห่า หรือความขัดแย้งหลายๆ อย่าง ถ้าแก้ปัญหาตรงนี้ได้ประเทศก็จะเดินหน้าได้ อยากให้เอาวาระประเทศและประชาชนเป็นที่ตั้ง ไม่คิดเรื่องเล็กๆ น้อยๆ หรือเอาตัวบุคคลเป็นสำคัญ อยากให้มองข้ามความขัดแย้งเดิมๆ ถ้าคิดว่านี่คือ ทางออกที่จะแก้ปัญหาประเทศได้

นายภูมิธรรม กล่าวว่า ในอนาคตประชาชนจะตรวจสอบและตัดสินพรรคเพื่อไทย การตั้งรัฐบาลไม่ว่าเป็นไปในทางใด ก็มีต้นทุนที่ต้องจ่าย มีประเด็นที่ประชาชนไม่กังวลใจ และมีต้นทุนที่ประชาชนต้องตรวจสอบ โดยพรรคเพื่อไทยเชื่อว่าจะสามารถฝ่าวิกฤต ไม่ได้เพียงจัดตั้งรัฐบาล แต่ต้องเป็นรัฐบาลที่ทำงานประสานกัน เพื่อผลประโยชน์ตกอยู่กับประชาชน

นายภูมิธรรม กล่าวด้วยว่า พรรคเพื่อไทยเรียกร้องจากทุกฝ่าย ทั้งรายบุคคล ทุกพรรค และทุกกลุ่มการเมือง โดยอยากให้เป็นจุดเริ่มต้นของการแก้ปัญหาความขัดแย้ง และเท่าที่คุยกันไม่มีใครเรียกร้องเรื่องกระทรวง ทบวง กรม เพราะต้องฝ่าวิกฤตรัฐธรรมนูญให้ได้นายกฯ ก่อน