<strong>ไม่สนผู้ว่าฯ นายทุนขนเครื่องมือหนัก บุกรื้อหอพักอีกรอบ หลังเพิ่งทุบ 21 ห้อง สุดท้ายต้องรีบกลับ</strong>

จากกรณีกลุ่มผู้เสียหาย ยื่นหนังสือร้องเรียนผู้ว่าราชการจังหวัดนครราชสีมา หลังถูกนายทุนเงินกู้พาพวกมารื้อทำลายห้องเช่า จำนวน 21 ห้อง ที่หอพักวิดีโอ ละแวกโค้งวัดศาลาลอย อ.เมือง จ.นครราชสีมา และยังนำทรัพย์สินมีค่าออกไป ขณะที่เจ้าของระบุว่า สาเหตุเกิดจาก ภรรยาแอบปลอมลายเซ็น นำโฉนดไปขายฝากกับนายทุนคนนี้ กว่าจะรู้ตัวก็ใกล้ครบสัญญาแล้ว ตามที่เสนอข่าวไปแล้วนั้น <strong>อ่านข่าว <a href="https://www.khaosod.co.th/around-thailand/news_8042959" target="_blank" rel="noopener">ทุบบ้านพัง 21 หลัง นายทุนยกพวกบุก ลุงร้องผู้ว่าฯ โคราช เมียปลอมลายเซ็น ขายฝาก 4 ล้าน</a></strong>

ล่าสุดเมื่อช่วงสาย วันที่ 9 ม.ค.67 ผู้สื่อข่าวรายงานว่า ได้มีกลุ่มชายฉกรรจ์ร่วม 10 คน นำรถบดถนนพร้อมอุปกรณ์เครื่องมือช่างมาที่หอพักดังกล่าว นายนนท์ฐิวัจน์ (ขอสงวนนามสกุล) ลูกชายเจ้าของหอพัก ทราบจากเพื่อนบ้านได้รีบเดินทางมาห้ามรื้อถอนสิ่งปลูกสร้างโดยเด็ดขาด

เมื่อสอบถามหัวหน้าคนงานอ้างเสี่ย ต. นายทุนเงินกู้ว่าจ้างให้มาพัฒนาพื้นที่เพื่อขายต่อ แต่ผู้เสียหายไม่ยินยอมและขอดูเอกสารที่เป็นหมายบังคับคดีของศาลจังหวัดนครราชสีมา ซึ่งไม่มีมาแสดง หัวหน้าคนงานเห็นท่าไม่ดีจึงต้องขนรถและเครื่องมือช่างกลับทันที

นายนนท์ฐิวัจน์ เปิดเผยว่า เหตุการณ์นายทุนรื้อถอนสิ่งปลูกสร้าง อ้างดำเนินการโดยชอบมีการซื้อขายอย่างสุจริตและกล่าวเห็นหลังคาผุพังจำเป็นต้องรื้อออกทั้งหมด ข้อเท็จจริงผืนดินพิพาทยังเป็นที่ดินมรดกและสินสมรสและมีแผนรีโนเวทปรับปรุงใหม่แต่ถูกรื้อออกทั้งหมด ทำให้ได้รับความเสียหายร่วม 2 ล้านบาท รวมทั้งขาดรายได้จากการเช่ารายเดือนกว่า 3 หมื่นบาท

ขอยืนยันการทำธุรกรรมขายฝากที่ดินไม่ชอบตามขั้นตอน แม่ได้แอบปลอมแปลงเอกสารลายมือพ่อแล้วนำโฉดที่ดินไปทำธุรกรรมขายฝากกับนายทุนราคาประมาณ 4 ล้านบาท ทั้งๆ ที่ราคาประเมินมากกว่า 10 ล้านบาท ครอบครัวทราบตอนสัญญาใกล้ครบกำหนด จึงได้แจ้งความให้ระงับธุรกรรมดังกล่าว
<div class="ads_position_wrapper"></div>
ต่อมา นายอุทัย มิ่งขวัญ ในฐานะกรรมการสมาคมสมาชิกรัฐสภาไทย และ นายสุนทร แพงไพรี ประธานชมรมขจัดโกงโคราช ทราบเรื่องได้เดินทางมาพบและให้คำปรึกษา จากนั้นได้นำไปแจ้งความร้องทุกข์กล่าวโทษข้อกล่าวหาร่วมกันลักทรัพย์และทำให้เสียทรัพย์ กับพนักงานสอบสวน บก.สส.ภ.3 เพื่อดำเนินคดีตามกฎหมายต่อไป

&nbsp;