<strong>ถอนประกันตัว ตำรวจค้ายาบ้า ปล่อยยาข้างโรงพัก ใช้ที่ทำงานเก็บยา หลังขู่สังหารพยาน ศาลรับคำร้องพร้อมส่งตัวเข้าเรือนจำจังหวัดนครสวรรค์</strong>

ความคืบหน้า ชุดสืบสวนสอบสวนตำรวจภูธรนครสวรรค์ ร่วมกับเจ้าหน้าที่ชุดสืบสวน สภ.หนองปลิง ล่อซื้อยาเสพติดจาก ร.ต.ต.สุทธิรัตน์ อัมพเศวตร์ อายุ 55 ปี รองสารวัตรฝ่ายปราบปราม สภ.หนองปลิง ได้พร้อมของกลางยาบ้าเกือบ 400 เม็ด

โดยค้นพบยาบ้าในห้องน้ำบน สภ.หนองปลิง ซึ่งผู้ต้องหารายนี้ใช้โรงพักเป็นสถานที่เก็บยาบ้า และใช้พื้นที่ข้าง สภ.หนองปลิง ขายยาบ้านั้น ซึ่งเจ้าหน้าที่นำตัวส่งศาลจังหวัดนครสวรรค์ ก่อนที่ผู้ต้องหารายนี้ได้รับการประกันตัวออกมาต่อสู้คดีนั้น

ล่าสุด พล.ต.ต.ชาญวิทย์ กนกนาก ผบก.ภ.นครสวรรค์ กล่าวว่า จากปัญหาดังกล่าวที่ผู้ต้องหาไปสัมภาษณ์สื่อมวลชนว่า ถูกชุดจับกุมกลั่นแกล้งเพราะไม่ชอบเป็นการส่วนตัว รวมถึงไม่ได้รับความยุติธรรมนั้น ขอยืนยันว่าตำรวจทำตามกฎหมายทุกขั้นตอน มีการล่อซื้อ มีของกลางมีการถ่ายภาพขณะควบคุมตัวมาสอบสวน บันทึกจับกุม ตรวจปัสสวะ ทำตามตามกฏหมายทุกอย่าง เพราะผู้ต้องหารายนี้เป็นตำรวจจึงต้องรัดกุมที่สุด

ต่อมาเมื่อบ่ายที่ผ่านมา ผู้บัญชาการตำรวจภูธรภาค 6 ได้เรียกตำรวจที่เกี่ยวข้องกับคดีเข้าพบเพื่อรายงานความคืบหน้าในคดีดังกล่าว หลังมีกระแสข่าวจากสื่อมวลชนว่าผู้ต้องหาไม่ได้รับความยุติธรรม และพนักงานสอบสวนทำคดีล่าช้า อาจจะเป็นการเอื้อประโยชน์ให้จำเลยได้ ซึ่งได้ชี้แจงพร้อมนำหลักฐานประกอบการจับกุมรายงานผู้บังคับบัญชาทราบแล้ว

<em><strong>โดยตนได้ลงนามในคำสั่งให้ ร.ต.ต.สุทธิวัฒน์ ออกจากราชการไว้ก่อน เพื่อรอผลการสอบสวนและรอฟังคำพิพากษาของศาลต่อไป ซึ่งนับแต่นี้เป็นต้นไป ผู้ต้องหารายนี้ได้ถูกให้ออกจากราการแล้ว ไม่สามารถแต่งเครื่องแบบหรือเข้ามาทำหน้าที่ได้ในฐานะตำรวจอีกต่อไป ส่วนการต่อสู้คดีก็ดำเนินไปตามกระบวนการในชั้นศาล</strong></em>
<div class="ads_position_wrapper"></div>
<em><strong>นอกจากจะลงนามให้ออกจากราชการแล้ว ยังสั่งการให้รองผู้บังคับการตำรวจภูธรนครสวรรค์ เดินทางเข้าพบหัวหน้าศาลจังหวัดนครสวรรค์ พร้อมนำพยานหลักฐาน ไปยื่นต่อศาลจังหวัดนครสวรรค์ เพื่อเพิกถอนการให้ประกันตัว เนื่องจากพนักงานสอบสวนได้รับแจ้งจากผู้เสียหายว่า ผู้ต้องหารายนี้ไปข่มขู่พยาน ขู่จะยิงพยานในคดี ซึ่งทางตำรวจได้ไปร้องต่อศาลอาญาจังหวัดนครสวรรค์ เพื่อคัดค้านการประกันตัวแล้ว</strong></em>
<div class="ads_position_wrapper mb-4"></div>
จากนั้นเวลา 16.30 น. ศาลจังหวัดนครสวรรค์ ได้เรียกตัว ร.ต.ต. สุทธิวัฒน์ มาทำการไตร่สวน ก่อนที่ศาลจังหวัดนครสวรรค์ได้ถอนการประกันตัวผู้ต้องหารายนี้ และส่งตัวเข้าเรือนจำจังหวัดนครสวรรค์ต่อไป

&nbsp;