&nbsp;

&nbsp;

&nbsp;

&nbsp;

&nbsp;

&nbsp;

สงกรานต์เลือด หนุ่มฉุนคู่กรณีประแป้งสาว ตามประเคนหมัด เจอยิงสวนดับสลด ถูกลูกหลงเจ็บอีก 5 กล้องวงจรปิดจับชัดนาทีเกิดเหตุ ตร.เร่งล่าตัวมือปืนหลบหนี

วันที่ 15 เม.ย. 2567 ผู้สื่อข่าวรายงานว่า เมื่อช่วงค่ำวันที่ 14 เม.ย. ร.ต.อ.ธีรสิทธิ์ อ่อนจันทร์ รองสารวัตรสอบสวน สภ.บุณฑริก จ.อุบลราชธานี รับแจ้งเหตุยิงกันบริเวณสี่แยกนาจะหลวย ต.บัวงาม อ.บุณฑริก มีผู้เสียชีวิต 1 คน และได้รับบาดเจ็บ 5 คน จึงรุดตรวจสอบพร้อม พ.ต.อ.ภาคภูมิ อุดนอก ผกก.สภ.บุณฑริก

&nbsp;

ที่เกิดเหตุพบรอยเลือดบนพื้นถนน และพบปลอกกระสุน 9 ม.ม. จำนวน 5 ปลอก หัวกระสุนปืน 9 ม.ม. อีก 2 หัว ทราบชื่อผู้ก่อเหตุคือนายสมโภชน์ เสมศรี อายุ 27 ปี ชาว จ.อุบลราชธานี หลบหนีไปหลังก่อเหตุ

&nbsp;

ส่วนผู้บาดเจ็บและผู้เสียชีวิตถูกนำตัวส่งโรงพยาบาลแล้ว ทราบชื่อผู้เสียชีวิตคือนายนิติกร ดรมุ่ง อายุ 29 ปี ถูกยิงด้วยปืน 9 ม.ม. ที่หน้าท้องซ้าย 3 นัด ต้นขาขวา 1 นัด เสียชีวิตที่โรงพยาบาล

&nbsp;

นอกจากนี้ยังมีประชาชนที่ถูกลูกหลง 5 คน คือ น.ณัฐธิดา ศรีรมย์ อายุ 26 ปี ถูกยิงขาด้านขวา 1 นัด นายทศพร หงศ์ไชยคำ อายุ 22 ปี ถูกยิงหน้าแข้งขวา 1 นัด น.ส.จิตรา คะตะวงศ์ อายุ 21 ปี ถูกยิงที่ขาขวา นายสาลี พรมวงศ์ อายุ 50 ปี ถูกยิงที่ต้นขาซ้าย 2 จุด และน.ส.กรวิภาร์ บุราชรินทร์ อายุ 30 ปี ล่าสุดอาการปลอดภัยทุกคนแล้ว แต่ยังคงรักษาตัวในโรงพยาบาล 4 ราย ส่วนอีก 1 รายให้กลับบ้านได้

สอบถามผู้เห็นเหตุการณ์ กล่าวว่า นายสมโภชน์ มือปืน เดินมาเล่นน้ำและทาแป้งผู้หญิงในกลุ่มของนายนิติกรที่เล่นน้ำอยู่หน้าบ้านจุดเกิดเหตุ ทำให้นายนิติกรกับเพื่อนเดินมาตบหน้าและชกต่อยนายสมโภชน์ไปหลายที นายสมโภชน์ร้องบอกยอมแล้วและขอโทษ แต่นายนิติกรยังต่อยนายสมโภชน์จนได้รับบาดเจ็บที่ศีรษะเลือดออก

&nbsp;

ขณะนายสมโภชน์กำลังเดินหนี จู่ๆ ได้หันกลับมาหานายนิติกร แล้วชักปืนออกมาจากชายเสื้อ จ่อยิงนายนิติกรไปหลายนัดจนล้มลงบนถนน ทำให้นายนิติกรเสียชีวิตและมีผู้ถูกลูกหลงได้รับบาดเจ็บหลายราย โดยมีกล้องวงจรปิดสามารถบันทึกภาพเหตุการณ์ไว้ได้ เจ้าหน้าที่จะเร่งติดตามตัวมาดำเนินคดีต่อไป

&nbsp;

&nbsp;

&nbsp;

&nbsp;

&nbsp;

&nbsp;