โยมขอสังกะสี แต่ได้บ้าน ‘พระทำ’ ทั้งหลัง ผู้ใจบุญช่วยกันบริจาควัสดุอุปกรณ์

ที่บริเวณริมคลองชลประทาน หมู่ที่ 13 ต.ดงคอน อ.สรรคบุรี จ.ชัยนาท พระสงฆ์ สามเณร และชาวบ้าน ช่วยกันก่อสร้างบ้านพักอาศัย เป็นลักษณะเพิงหมาแหงน ขนาด 1 ห้องนอน พร้อมห้องน้ำ 1 ห้อง ให้กับสองแม่ลูกผู้ยากไร้ ไม่มีที่อยู่อาศัย โดยได้ทำการขออนุญาตก่อสร้างจากหน่วยงานที่เกี่ยวข้องแล้ว โดยวัสดุอุปกรณ์บางส่วนนำมาจากวัดชายทุ่ง ซึ่งตั้งอยู่ใกล้เคียงกับหมู่บ้าน และอีกส่วนได้รับการสนับสนุนจากผู้ใจบุญ

หลังสร้างเสร็จ พระราชวชิรกิจจาทร เจ้าคณะจังหวัดชัยนาท เดินทางมามอบข้าวสารอาหารแห้งและผ้าห่ม เพื่อบรรเทาความเดือดร้อนในเบื้องต้นด้วย

พระปลัดปกรณ์ โชติปัญโญ รักษาการเจ้าอาวาสวัดชายทุ่ง เปิดเผยว่า มีชาวบ้านเป็นหญิง อายุ 31 ปี และลูกสาว อายุ 14 ลูกสาว ไม่มีที่อยู่เป็นหลักแหล่ง รับจ้างทั่วไป มาขอสังกะสีจากทางวัด เพื่อจะนำไปสร้างที่อยู่อาศัย จึงได้ถามไปว่า ขอสังกะสีอย่างเดียวหรือ?

จากนั้นได้มาดูสถานที่ เห็นว่าเป็นที่ของหลวง(ชลประทาน) ไม่มีวัสดุอะไรเลยที่จะสร้างบ้านได้ จึงมอบไม้และสังกะสีเก่าของวัดให้ แล้วประสานคณะกรรมการวัดมาช่วยกันก่อสร้าง

และเมื่อผู้ใจบุญทราบข่าว ก็ได้บริจาค หิน ปูน ทราย และสุขภัณฑ์ จนสามารถก่อสร้างได้แล้วเสร็จ สามารถอาศัยอยู่ได้ มีน้ำประปาใช้ แต่ยังไม่มีไฟฟ้า เพราะอยู่นอกเขตจำหน่ายไฟ ต้องใช้งบประมาณจำนวนมาก

&nbsp;