วันนี้ (31 ส.ค.66) นายวิษณุ เครืองาม รองนายกรัฐมนตรีฝ่ายกฎหมายในฐานะรักษาราชการแทนรัฐมนตรีว่าการกระทรวงยุติธรรม กล่าวว่า กรณีที่มีการวิพากษ์วิจารณ์ว่า นายทักษิณ ชินวัตร อดีตนายกรัฐมนตรีป่วยและอยู่โรงพยาบาลตำรวจจริงหรือไม่ ว่า อยู่โรงพยาบาลตำรวจจริง โดยออกจากเรือนจำพิเศษกรุงเทพและและเข้ามารักษาตัวที่โรงพยาบาลตำรวจเนื่องจากป่วยความดันขึ้นสูง 200  และมีการกินยาสลายลิ่มเลือดคงมีอาการแพ้ และมีอาการสลดหดหู่ใจ เลยทำให้มีอาการทรุดหนักลง จะหนักขนาดไหนตนไม่รู้ จากนั้นก็ได้มีการส่งตัวไปยังโรงพยาบาล โดยตนได้คุยกับนายแพทย์ใหญ่โรงพยาบาลตำรวจแล้ว

นายวิษณุ ยอมรับว่า เรื่องการขอพระราชทานอภัยโทษของ นายทักษิณ ส่งมาถึงมือตนแล้ว โดยขั้นตอนหลังจากนี้ต้องดำเนินการตามกระบวนการต่อไป โดยไม่ขอตอบว่านายทักษิณหรือครอบครัวเป็นผู้ขอพระราชทานอภัยโทษ โดยการขอพระราชทานอภัยโทษในครั้งนี้เป็นการขอส่วนตัว ไม่เกี่ยวกับโอกาสสำคัญ และไม่ได้ดูว่ารับโทษมาแล้วเท่าใดซึ่งเป็นพระมหากรุณาธิคุณเท่านั้น โดยขั้นตอนหลังจากนี้ ในส่วนของรัฐบาลจะใช้เวลาไม่นาน ซึ่งหลังจากนั้นก็สุดแท้แต่พระมหากรุณาธิคุณ

ส่วนเรื่องนี้จะดำเนินการทันขณะที่ตนอยู่ในตำแหน่งหรือไม่ นายวิษณุ ตอบว่า ไม่ทราบ เพราะไม่รู้ว่าตนจะอยู่ในตำแหน่งนี้นานเท่าใด และตนเองก็ประเมินการไม่ถูก ขึ้นอยู่กับรัฐบาลชุดใหม่ว่าจะเข้าถวายสัตย์ปฏิญาณตนเมื่อใด ทั้งนี้เมื่อเรื่องถึงแล้วก็ต้องใช้เวลา ไม่สมควรจะเปิดเผยว่าใช้เวลาเท่าใด และไม่สมควรพูดเพราะบางครั้งเป็นเรื่องส่วนตัวของนายทักษิณ  นอกจากนี้ นายวิษณุ ไม่ขอตอบว่าเป็นการขอพระราชทานอภัยโทษในทุกคดีหรือไม่