&nbsp;

&nbsp;

&nbsp;

&nbsp;

&nbsp;

&nbsp;

วอนกลับมาดูพ่อ! ชายชราป่วยติดเตียง ถูกทิ้งไว้ลำพังเป็นปี ล่าสุดนอนจมกองอึ-ฉี่ สภาพสุดสังเวช

วันที่ 17 เม.ย.67 จากกรณีผู้ใช้เฟซบุ๊ก “SuperAvatan Superfake” โพสต์ขอความช่วยเหลือ ชายสูงอายุพิการติดเตียงคนหนึ่ง ถูกทิ้งไม่ได้รับการเหลียวแลมานาน เคยร้อง พม.ไปแล้วแต่เรื่องเงียบ อยากให้ลูกหรือญาติๆ มาช่วยดูแล โดยบอกพิกัดว่าอยู่บ้านเลขที่ 802/1027 หมู่บ้านวังทองริเวอร์ปาร์ค ซอย 8 หมู่ 12 ต.คูคต อ.ลำลูกกา จ.ปทุมธานี

&nbsp;

จากนั้นผู้สื่อข่าวได้ลงพื้นที่ไปตรวจสอบข้อเท็จจริงที่บ้านหลังดังกล่าว พบบ้านทาวน์เฮ้าส์ 2 ชั้น มีต้นไม้สูงปกคลุม ข้าวของเครื่องใช้วางระเกะระกะ บ้านรก ขาดการทำความสะอาด ตลอดจนมีตู้เครื่องเสียงคาราโอเกะเก่า โดยมี คุณเร อายุ 53 ปี ซึ่งเปิดเป็นร้านขายข้าวเหนียวมูนวังทอง เพื่อนบ้านติดกัน ได้พาผู้สื่อข่าวเดินไปข้างในพบผู้ป่วย

&nbsp;

พบสภาพสวมแพมเพิร์ส ไม่สวมเสื้อผ้านอนอยู่กับพื้นหน้าบันไดทางขึ้นบ้าน ภายในบ้านมีข้าวของเครื่องใช้ เครื่องซ่อมอุปกรณ์ไฟฟ้า เครื่องคอมพิวเตอร์เก่า ภายในบ้านรกมาก สอบถามพอจับใจความได้ว่า มีลูกทั้งหมด 3 คน มีลูกชาย 1 คน และลูกสาว 2 คน ลูกชายจำได้ว่าชื่อ นายศุภชัย ธิมา ลูกสาวไม่สามารถติดต่อได้ เพราะไม่ทราบชื่อที่อยู่ หลังจากที่ล้มป่วยไม่มีลูกๆ คนไหนมาเยี่ยมเลย ก่อนที่จะป่วยก็มีอาชีพช่างอิเล็กทรอนิกส์ เป็นช่างไฟฟ้า ตอนนี้อยากเจอลูกมาก

&nbsp;

เบื้องต้นทราบว่า ชายชราดังกล่าวชื่อ นายพรชัย ธิมา อายุ 73 ปี โดยคุณเร ให้ข้อมูลว่า นายพรชัย ป่วยมานานแล้ว ไม่มีใครมาดูแล นอนอยู่คนเดียวช่วยเหลือตัวเองไม่ได้ นอนฉี่-อึอยู่กับพื้นแบบนี้ แต่ก่อนนี้เป็นอัมพฤกษ์ ตนจะเอาข้าวเอาน้ำมาวางไว้หน้าบ้านประจำ เพื่อให้เขาเดินมาหยิบไปกิน

&nbsp;

กระทั่งวันที่ 13 เม.ย. ตนเห็นของแขวนอยู่ แต่ไม่เห็นเดินออกมาเอา จึงรู้สึกผิดสังเกตก่อนเดินเข้าไปดู ก็พบสภาพดังกล่าว นายพรชัย มีลูก แต่ลูกๆ ไม่ได้มาเยี่ยมพ่อเลย น่าจะประมาณ 2 ปี ก็มีแต่เพื่อนบ้านช่วยกันหาข้าวหาน้ำมาให้ ตอนนี้อยากจะให้ช่วยติดตามหาญาติ เพราะ นายพรชัย ไม่สามารถช่วยเหลือตัวเองได้ เคยติดต่อลูกตามเบอร์ที่ให้ไว้แล้วแต่ก็ไม่สามารถติดต่อ โทรไปก็ไม่รับสาย

&nbsp;

ตนเคยถาม นายพรชัย ทราบว่า มีลูก 4 คน ลูกชายคนโตชื่อ นายศุภชัย คนนี้จะพูดถึงบ่อย ส่วนลูกอีกคนชื่อ นายเธียร สำหรับหญิง 2 คน จะจำชื่อไม่ได้ ถ้าหากชื่อที่เอ่ยตามนี้ ถ้ารู้ว่าเป็นพ่อก็ติดต่อมาด้วย ก็มีข้าวของ หรือสิ่งของมีค่า จะต้องรับไป หรืออาจจะมารับสมบัติของพ่อที่มีอยู่ หรือไม่ก็รับพ่อไปรักษาด้วย ตอนนี้แกได้ฝากให้ตนดูแล ส่วนหน่วยงานต่างๆ ประธานชุมชนหมู่บ้าน ตลอดจน พม.ก็ติดต่อไปช่วงนี้ก็หยุดราชการ ได้ติดต่อกลับมา เพื่อหาทางช่วยเหลือประมาณวัน 2 วันนี้จะได้เข้ามา

&nbsp;

&nbsp;

&nbsp;

&nbsp;

&nbsp;

&nbsp;

&nbsp;