<strong>นายทุนใจป้ำ! ออกรถตู้ป้ายแดง ให้หนุ่มขนเฮโรอีน-ยาบ้า เตรียมขนลงใต้ ซวยคาด่านชุมพร โทรหารถนำทางไม่ติด ครั้งนี้ยังไม่รู้ค่าจ้าง</strong>

เมื่อเวลา 16.00 น.วันที่ 21 ก.พ.67 ที่ด่านตรวจปฐมพร บนถนนสายเพชรเกษม ต.วังไผ่ อ.เมือง จ.ชุมพร นายวิสาห์ พูลศิริรัตน์ ผู้ว่าราชการจังหวัดชุมพร พร้อมด้วย พล.ต.ต.ภานุเดช ณ พัทลุง ผบก.ภ.จว.ชุมพร, พ.ต.อ.ธงชัย นุ้ยเจริญ รอง ผบก.ภ.จว.ชุมพร, พ.ต.อ.ปัญญา ท้วมศรี ผกก.สภ.เมืองชุมพร ร่วมกันแถลงจับกุม นายณรงค์ศักดิ์ (ขอสงวนนามสกุล) อายุ 29 ปี ชาว จ.สุราษฎร์ธานี

พร้อมของกลางยาบ้า 200,000 เม็ด เฮโรอีน 80 กิโลกรัม รวมมูลค่ากว่า 300 ล้านบาท รถตู้ฮุนได รุ่นเอช-1 สีดำ ทะเบียนป้ายแดง ล-9159 กรุงเทพมหานคร และทะเบียนป้ายฟ้าติดมากับรถคาดว่ามีไว้สับเปลี่ยนตบตาเจ้าหน้าที่อีก 1 แผ่น

การจับกุมครั้งนี้สืบเนื่องจากเมื่อเวลา 14.00-15.00 น.วันเดียวกัน เจ้าหน้าที่ตำรวจประจำจุดด่านตรวจปฐมพร พบรถตู้ต้องสงสัยขับเข้ามายังจุดตรวจ โดยมี นายณรงค์ศักดิ์ เป็นผู้ขับขี่ เจ้าหน้าที่จึงขอตรวจค้นก็พบยา 2 แสนเม็ด และเฮโรอีน 80 กิโลกรัม จึงควบคุมตัวสอบปากคำ

จากการสอบสวนทราบว่า นายณรงค์ศักดิ์ เคยมีประวัติถูกจับกุมในคดีเสพและครอบครองยาเสพติดเมื่อ 5 ปีก่อน และได้รู้จักกับผู้ต้องขังในเรือนจำคดียาเสพติดเช่นกัน หลังออกมายึดอาชีพขับรถส่งของ ต่อมาจึงถูกชักชวนให้มาขนยาเสพติด โดยเจ้าของยาเสพติดซื้อรถหรูป้ายแดงให้ใช้ในการขนยาเสพติด

โดยขับรถรับยาบ้าและเฮโรอีนจาก กทม. จะมีรถนำทางเป็นกระบะตอนครึ่ง สีดำ ไม่ทราบทะเบียน นำส่งปลายทางที่ อ.รัตภูมิ จ.สงขลา แต่ระหว่างทางติดต่อไม่ได้จึงถูกจับกุมคาด่านตรวจ นอกจากนี้ยังบอกอีกว่า ที่ผ่านมาเคยได้รับค่าจ้างประมาณ 5 หมื่นบาท แต่ครั้งนี้ยังไม่ทราบว่าได้ค่าจ้างขนเท่าไหร่ ขณะเดียวกันเจ้าหน้าที่ตำรวจชุมพรอยู่ระหว่างสอบสวนขยายผล เพื่อติดตามรถนำทางและผู้ร่วมขบวนการมาดำเนินคดีตามกฎหมายต่อไป

&nbsp;