&nbsp;

&nbsp;

&nbsp;

&nbsp;

&nbsp;

&nbsp;

<strong>พ่อแม่ลูกดับสลด จมน้ำ 3 ศพ หนองน้ำอาถรรพ์ ชาวบ้านเผยมีคนตายมาแล้ว 5 ศพ</strong>

เมื่อเวลา 12.30 น. วันที่ 9 เม.ย.67 ร.ต.อ.สุระไชย ดำพลงาม รองสารวัตร (สอบสวน) สภ.บรบือ จ.มหาสารคาม ได้รับแจ้งเหตุคนจมน้ำเสียชีวิต 3 ราย เป็นพ่อแม่ลูกกัน ที่บริเวณหนองน้ำภายในหมู่บ้านซองแมว ต.หนองจิก อ.บรบือ จ.มหาสารคาม จึงรุดไปตรวจสอบพร้อมหน่วยกู้ภัยประจิมบรบือ กู้ภัยตักศิลามหาสารคาม และแพทย์เวรโรงพยาบาลบรบือ

ที่เกิดเหตุเป็นหนองน้ำขนาดใหญ่ท้ายหมู่บ้าน โดยพบว่ามีร่างของ นางจำรัตร (ขอสงวนนามสกุล) อายุ 51 ปี ลอยขึ้นมาอยู่ที่ริมตลิ่ง เจ้าหน้าที่ได้นำร่างขึ้นมา จากนั้นนักประดาน้ำจึงได้ลงค้นหาร่างผู้เสียชีวิต โดยใช้เวลานานกว่า 1 ชั่วโมง ก็พบร่างของ นายเรืองฤทธิ์ อายุ 71 ปี ต่อมาอีก 10 นาทีก็พบร่าง นายภูวดล อายุ 19 ปี

สอบถามชาวบ้านทราบว่า ทั้ง 3 คนเป็นพ่อแม่ลูกกัน โดย นายเรืองฤทธิ์ เป็นชาวบ้านซองแมว ได้แต่งงานใหม่และอยู่กินกับ นางจำรัตร มานานกว่า 10 ปี โดยมีลูกติด 1 คน คือ นายภูวดล ซึ่งมีสติไม่สมประกอบ มีความพิการทางร่างกายและสติปัญญา คาดว่าทั้ง 3 คนไปหาปลาที่สระในที่นาของตัวเอง และกำลังกลับบ้าน จึงมาแวะล้างตัวที่หนองน้ำแห่งนี้ ก่อนที่จะมีใครคนใดคนหนึ่งจมน้ำ และอีก 2 คนก็เข้าไปช่วย ทำให้จมน้ำเสียชีวิตทั้ง 3 ราย

โดยเจ้าหน้าที่กู้ภัย กล่าวว่า จุดบริเวณที่พบศพ นายเรืองฤทธิ์ และ นายภูวดล อยู่ห่างจากตลิ่งออกไปประมาณ 10 เมตร น้ำลึกประมาณ 4-5 เมตร ซึ่งทั้งสองศพ อยู่ไม่ห่างกันมากนัก คาดว่า นางจำรัตร คนเป็นแม่จะจมน้ำเป็นคนแรก เพราะว่าศพลอยขึ้นมาก่อน จากนั้นสามีน่าจะลงไปช่วย พอลูกเห็นลูกก็ลงไปช่วยอีก ทำให้จมน้ำเสียชีวิตทั้ง 3 ศพ

นายละมุน อายุ 73 ปี ชาวบ้านซองแมว และเป็นผู้พบศพ เล่าว่า ตนขับรถผ่านมา เห็นรถไถนาเดินตามแบบมีพ่วงหลังจอดอยู่ริมตลิ่ง แต่ว่าไม่ได้ดับเครื่องยนต์ แต่ไม่เห็นใครเลย ก็แปลกใจ จึงได้มองลงไปที่หนองน้ำ ก็พบศพของ นางจำรัตร ลอยขึ้นมาอยู่ริมตลิ่งแล้ว และเห็นรองเท้าถอดอยู่ริมตลิ่งอีก 2 คู่ คาดว่าจะมีคนอยู่ในน้ำอีก ก็เลยขับรถเข้าไปเรียกคนในหมู่บ้านออกมาช่วยกันตามหา และโทรศัพท์แจ้งเจ้าหน้าที่ให้ออกมาตรวจสอบ ก็พบว่าเป็นพ่อแม่ลูกกันจริงๆ ซึ่งที่ผ่านมาหนองน้ำแห่งน้ำเคยมีคนจมน้ำเสียชีวิตมาแล้ว 4-5 ศพ
<div class="ads_position_wrapper"></div>
ด้าน น.ส.วันวิสา วงจันทา หลานของ นายเรืองฤทธิ์ กล่าวว่า ตนได้เข้าไปธุระในตัวอำเภอ มีเพื่อนบ้านโทรมาแจ้งว่าลุงกับป้าจมน้ำเสียชีวิต ตนได้รีบกลับมาดู โดยก่อนเกิดเหตุ คาดว่าลุงกับป้าและน้องออกไปจับปลาที่สระน้ำในที่นาของตัวเองเพื่อมาทำอาหาร เนื่องจากหนองน้ำเริ่มแห้งขอด ระหว่างทางกลับบ้าน คาดว่าทั้ง 3 คนจะลงล้างตัว แล้วเกิดเหตุการณ์บางอย่างทำให้จมน้ำเสียชีวิต

ซึ่งหลังจากที่แพทย์เวร รพ.บรบือ ชันสูตรศพทั้งสามเรียบร้อยแล้ว ญาติไม่ได้ติดใจสาเหตุของการเสียชีวิต หน่วยกู้ภัยประจิมบรบือ ได้จัดหาโลงศพทั้ง 3 ใบเพื่อบรรจุร่างของผู้ตาย และนำศพไปประกอบพิธีทางศาสนา ที่วัดบ้านซองแมวต่อไป

&nbsp;

&nbsp;

&nbsp;