&nbsp;

&nbsp;

&nbsp;

&nbsp;

&nbsp;

&nbsp;
<h1 class="udsg__main-title">รถยนต์ตีนผี ซิ่งเสยจยย.พ่วงข้าง ด.ญ.ดับสลด 2 ราย เจ็บอีก 2 คนขับทิ้งรถเผ่นหนี</h1>
เมื่อเวลา 16.30 น.วันที่ 2 เม.ย.67 ร.ต.อ.อนันต์ บุญเพชร รอง สว.(สอบสวน) สภ.พระพรหม จ.นครศรีธรรมราช รับแจ้งเหตุรถชนมีผู้เสียชีวิตและได้รับบาดเจ็บหลายรา บริเวณริมถนนเขื่อน 6 หมู่ 1 ต.นาสาร อ.พระพรหม จ.นครศรีธรรมราช จึงรุดไปตรวจสอบพร้อมแพทย์เวร รพ.มหาราชนครศรีธรรมราช และเจ้าหน้าที่มูลนิธิประชาร่วมใจ

ที่เกิดเหตุพบรถจยย.พ่วงข้าง ทะเบียน กยร-158 ประจวบคีรีขันธ์ ตกอยู่ในคูริมถนน สภาพพังเสียหาย ส่วนบนถนนพบรถยนต์มาสด้า สีขาว ทะเบียน กม-3180 นครศรีธรรมราช หน้ารถได้รับความเสียหาย โดยใต้ท้องรถพบศพ ด.ญ.เอ (นามสมมติ) อายุ 9 ขวบ ส่วนผู้ได้รับบาดเจ็บเป็นหญิงทั้งหมด 3 คน หนึ่งในนั้นอาการสาหัส ส่วนคนขับรถมาสด้า อาศัยช่วงชุลมุนหลบหนีไป

จากการสอบสวนทราบว่า ผู้ตายและผู้บาดเจ็บเป็นญาติกัน มากับรถจยย.พ่วงข้างเพื่อจะไปธุระ โดยขับออกจากซอยบ้านพักขึ้นไปบนถนน ปรากฏว่ารถยนต์ขับมาด้วยความเร็วสูง และเป็นระยะกระชั้นชิดทำให้เบรกไม่ทันจึงพุ่งชนอย่างจัง จนร่างของ ด.ญ.เอ กระเด็นไปบนถนนจนถูกเหยียบที่ศีรษะเสียชีวิต ขณะที่ญาติอีก 3 คนได้รับบาดเจ็บ

ต่อมาเวลา 18.30 น. เจ้าหน้าที่ รพ.มหาราชนครศรีธรรมราช ได้แจ้งไปยัง ร.ต.อ.อนันต์ ว่าหนึ่งในผู้บาดเจ็บที่อาการสาหัสได้เสียชีวิตลงแล้ว คือ ด.ญ.บี (นามสมมติ) รวมผู้เสียชีวิตจากอุบัติเหตุดังกล่าว 2 ราย ซึ่งจะได้ติดตามตัวคนขับรถยนต์มาดำเนินคดีตามกฎหมายต่อไป

&nbsp;

&nbsp;