&nbsp;

&nbsp;

&nbsp;

&nbsp;

&nbsp;

&nbsp;

<strong>‘ลุงสมเกียรติ’ เอาอีก ล่องแพขวดน้ำ นอนกลางทะเลพัทยา เผยอยู่บ้านเบื่อ จึงออกมาเร่ร่อน เก็บขวดขายประทังชีวิต ต่อแพไว้ล่องคลายเหงา</strong>

ความคืบหน้า นายสมเกียรติ มหุวัน อายุ 53 ปี ชาว อ.เรณูนคร จ.นครพนม ที่เคยตกเป็นข่าวโด่งดัง ใช้ขวดน้ำพลาสติกประกอบเป็นแพแล้วล่องไปเที่ยวทะเลเกาะล้าน แต่ไม่ถึงฝั่งฝัน แพติดอยู่กลางร่องน้ำ ซึ่งเป็นทางเดินเรือสปีดโบ๊ทขนส่งนักท่องเที่ยวข้ามเกาะ เกรงว่าจะได้รับอันตราย จนกระทั่งได้มีชาวบ้านแจ้งเจ้าหน้าหน้าที่กู้ภัยทางทะเลเข้ามาช่วยเหลือไว้ได้อย่างปลอดภัย จากนั้นก็ไม่มีใครทราบว่าหายไปไหน

ล่าสุด เฟซบุ๊ก “ขุนพลพิฆาตชายฝั่ง” ได้โพสต์ข้อความที่ระบุว่า “ลุงก็ดื้อจังเลย” พร้อมคลิปวิดีโอที่มีความยาวประมาณ 1 นาที โดยภายในคลิปจะเห็นมีชายสูงอายุ นอนอย่างสบายใจบนแพขวดน้ำที่สร้างขึ้นเอง ก่อนเป็นภาพขณะที่ทางเจ้าหน้าที่ให้การเข้าช่วยเหลือ ลากกลับเข้าฝั่ง

ต่อมา ผู้สื่อข่าวได้ตามไปพบตัว ลุงสมเกียรติ พร้อมกับแพขวดน้ำพลาสติก หลับนอนอยู่บริเวณสถานีสูบน้ำท่าเรือเก่า ถนนเลียบชายหาดพัทยาใต้ จ.ชลบุรี

จากการพูดคุยทราบว่า ลุงสมเกียรติ สมัยยังหนุ่มมีอาชีพคนเรือ ก่อนจะไปบวชได้ประมาณ 20 พรรษา เมื่อสึกออกมาอยู่บ้านแล้วรู้สึกเบื่อ เกิดความคิดถึงทะเล จึงเดินทางมาที่เมืองพัทยา ใช้ชีวิตแบบคนเร่ร่อน เก็บขวดขายประทังชีวิต และทำแพขึ้นมาใหม่ให้ขนาดเล็ก เบากว่าเดิม เอาไว้ล่องริมชายหาดพัทยาไว้คลายเหงา กระทั่งมีคนมาพบตนลอยแพอยู่กลางทะเล
<div class="ads_position_wrapper"></div>
<div>อย่างไรก็ตาม มีชาวบ้านเป็นห่วงเรื่องความปลอดภัยของ ลุงสมเกียรติ หากยังคงล่องแพออกไปกลางทะเลแบบนี้ อาจจะถูกเรือสปีดโบ๊ทขับชน และอาจได้รับความอันตรายได้ จึงอยากให้หน่วยงานที่เกี่ยวข้อง ลงพื้นที่พูดคุยแนะนำหรือบังใช้กฎหมายก่อน ดีกว่าวัวหายแล้วล้อมคอก

</div>
<div></div>