<em><strong>ชายพิการ นุ่งขาวห่มขาว มุ่งหน้าเข้ากรุงเทพ เรียกร้องสิทธิ์ เจ้าอาวาสวัดจัดรถตู้พาส่งถึงที่ เจ้าตัวยกมือไหว้ขอบคุณ</strong></em>

จากกรณี นายมณฑล อายุ 48 ปี ชายพิการขา ใช้รถโยกสามล้อจาก จ.สุโขทัย มุ่งหน้าไปที่กรมบัญชีกลาง กรุงเทพฯ เพื่อไปยืนยันตัวเนื่องจากถูกตัดสิทธิผู้พิการ และไม่มีบัตรประชาชน ถึงแม้หลายหน่วยงานจะยื่นมือเข้ามาช่วยเหลือ แต่กลับถูกปฏิเสธการช่วยเหลือในทุกด้าน ทั้งนี้ นายมณฑล พักอาศัยอยู่ ที่วัดราชบรรทม จ.พระนครศรีอยุธยา และยอมให้ พระครูชาครธรรมโสภณ หรือหลวงพ่อรำพึง เจ้าอาวาสวัดราชบรรทม พาไปส่งที่กรุงเทพฯ

ล่าสุดวันที่ 9 ก.พ. 67 ผู้สื่อข่าวรายงานว่า ที่วัดราชบรรทม จ.พระนครศรีอยุธยา นายมณฑล ชายพิการ มีสีหน้ายิ้มแย้ม แต่งกายนุ่งขาวห่มขาว เพื่อเตรียมตัวเดินทางเข้ากรุงเทพมหานคร ออกมาพบปะพูดคุยกับ เจ้าอาวาสวัด พระสงฆ์และชาวบ้านที่มาคอยส่งน้ำดื่ม ข้าวเหนียว ไก่ย่างมาให้เพื่อนำไปกินระหว่างทางและที่กรุงเทพมหานคร

นายมณฑล กล่าวว่า ที่แต่งกายนุ่งขาวห่มขาว เนื่องจากวันนี้เป็นวันพระและตนเตรียมชุดขาวมาตั้งแต่ออกเดินทางจากจังหวัดสุโขทัยตั้งใจว่าจะใส่ทุกวันพระจะถือศีลปฏิบัติธรรม เลิกกินเนื้อสัตว์ หลังจากตนเดินทางไปถึงที่กรมบัญชีกลางและดำเนินการเรื่องที่ตั้งใจที่จะทำ

เพื่อเรียกร้องให้กับกลุ่มเปราะบางคนเร่ร่อนที่อาศัยหลับนอนอยู่ตามสถานที่ต่าง ๆ ทั้งในกรุงเทพมหานครและทั่วประเทศที่อาจจะไม่ได้รับสิทธิ์คนพิการเหมือนกับตนให้รัฐบาลมองเห็นกลุ่มเปราะบางเหล่านี้ด้วย หลังจากนี้ตนจะกลับมาที่วัดราชบรรทม เพื่อสร้างพระและช่วยปั้นพญานาคที่ทางวัดกำลังสร้างอยู่เพื่อช่วยเหลือทางวัด

ด้าน พระครูชาครธรรมโสภณ เจ้าอาวาสวัด กล่าวว่า ได้อบรมสั่งสอนให้ข้อคิดจนมีสติ เขามีความตั้งใจมุ่งมั่นที่จะทำในสิ่งที่เขาตั้งใจไว้คือการไปแสดงออกที่กรมบัญชีกลางกรุงเทพ ทางวัดช่วยเหลือตามความตั้งใจเท่านั้น โดยมีลูกศิษย์ของเจ้าวาดวัดราชบรรทมได้ช่วยเหลือนำรถตู้มารับ นายมณฑล ไปส่งที่กรมบัญชีกลางกรุงเทพมหานคร ส่วนรถสามล้อโยกทางวัดนำรถกระบะยกขึ้นใส่ท้ายรถกระบะอีกคันติดตามไป
<div class="ads_position_wrapper"></div>
ผู้สื่อข่าวรายงานว่า พระสงฆ์และชาวบ้านได้ช่วยกันอุ้ม นายมณฑล ขึ้นนั่งรถตู้ โดยบรรยากาศเป็นไปด้วยความยิ้มแย้มแจ่มใส นายมณฑล ยกมือไหว้ ขอบคุณพร้อมกับขอโทษผู้สื่อข่าวที่เคยแสดงกิริยาอาการไม่ดีกับผู้สื่อข่าว ก่อนออกเดินทางมุ่งหน้าเข้ากรุงเทพมหานคร
<div class="ads_position_wrapper mb-4"></div>
<ul>
 	<li>อ่าน <a href="https://www.khaosod.co.th/around-thailand/news_8085762" target="_blank" rel="noopener">ชายพิการพักผ่อน-เก็บตัวเงียบในวัดอยุธยา ไม่เปลี่ยนใจ ยืนยันเข้ากรุงเรียกร้องสิทธิ</a></li>
 	<li>อ่าน<a href="https://www.khaosod.co.th/breaking-news/news_8082116" target="_blank" rel="noopener"> 3 สัปดาห์ มาถึงอ่างทอง! มือโยกสามล้อจากสุโขทัยเข้ากรุง แสดงตัวโดนตัดสิทธิพิการ</a></li>
 	<li>อ่าน<a href="https://www.khaosod.co.th/around-thailand/news_8082796" target="_blank" rel="noopener"> หนุ่มโยกสามล้อถึงอยุธยา ไม่ขอให้จนท.ช่วย มุ่งมั่นเข้ากรุง-คุยผู้ใหญ่ปมโดนตัดสิทธิพิการ</a></li>
</ul>
&nbsp;

&nbsp;