สลดสายใต้ รถทัวร์ขับฝ่าฝน เสียหลักพุ่งข้ามเลนชนเละ ผู้โดยสารเจ็บยกคัน-ดับคาที่ ตร.เร่งตรวจสอบหาสาเหตุ คาดมาจากหลับใน ไม่พบรอยเบรก

เมื่อเวลา 00.40 น. วันที่ 2 ก.ย.66 ร.ต.อ.ธีรพร คงนวล รอง สว.(สอบสวน) สภ.ท่าแซะ จ.ชุมพร รับแจ้งเกิดอุบัติเหตุรถทัวร์โดยสารประจำทาง เสียหลังพุ่งเหินข้ามเกาะกลาง ตกลงข้างทางริมถนนสายเพชรเกษม กม.ที่ 479+450 หมู่ 4 ต.หาดพันไกร อ.เมืองชุมพร จ.ชุมพร ทำให้มีผู้เสียชีวิตติดภายในรถและบาดเจ็บหลายราย จึงพร้อมด้วยเจ้าหน้าที่ตำรวจทางหลวงชุมพร รถโรงพยาบาลชุมพรเขตรอุดมศักดิ์ หน่วยกู้ชีพกู้ภัยมูลนิธิชุมพรการกุศลสงเคราะห์ นำเครื่องตัดถ่างเร่งตรวจสอบ

ที่เกิดเหตุพบรถทัวร์โดยสารประจำทางกรุงเทพ-หาดใหญ่ สีฟ้าขาว ทะเบียน 15-4547 จอดพลิกตะแคงซ้ายด้านหน้ากองดินสภาพเละด้านข้างพังเสียหายทั้งแถบ มีผู้โดยสารติดอยู่ภายในตัวรถได้รับบาดเจ็บหลายราย หน่วยกู้ภัยช่วยกันลำเลียงส่งโรงพยาบาลท่าแซะ และโรงพยาบาลชุมพรเขตรอุดมศักดิ์ ให้แพทย์ทำการรักษาต่อไป

ส่วนคนขับทราบชื่อต่อมาคือนายสุรชัย บัวเพชร อายุ 43 ปี คนขับรถมือ 1 ชาวอ.ห้วยยอด จ.ตรัง เสียชีวิตร่างติดอยู่ภายในบริเวณส่วนหน้า โดยมีดินเข้าไปทับมิดร่างโผล่มาให้เห็นแค่มือเท่านั้น หน่วยกู้ภัยระดมกำลังใช้เครื่องตัดชิ้นส่วนรถนำลำตัวผู้เสียชีวิตออกมาอย่างทุลักทุเลท่ามกลางสายฝนตก

จากการสอบสวนเบื้องต้นจากเด็กรถและพยานที่เป็นผู้โดยสารและพยานแวดล้อมทราบว่า รถทัวร์โดยสารคันดังกล่าวรับผู้โดยสารออกเดินทางจากหาดใหญ่ จ.สงขลา เมื่อเวลาประมาณ 5 โมงเย็นของวันที่ 1 ก.ย.ที่ผ่านมา จำนวน 14 คน คนขับ 2 คน และเด็กรถ 1 คน รวมมากับรถทั้งหมด 17 คน มุ่งหน้ากรุงเทพฯ เมื่อเวลา 00.22 น.ของวันที่ 2 ก.ย. ก่อนเกิดเหตุแวะลงเวลาที่สถานีขนส่งจังหวัดชุมพร (บขส.เมืองใหม่) เมื่อถึงจุดเกิดเหตุระหว่างนั้นผู้โดรสารส่วนใหญ่จะนอนหลับ

ส่วนนายสุรชัยทำหน้าที่เป็นคนขับรถ โดยมีคนขับมือ 2 และเด็กรถนอนอยู่หลังเบาะคนขับ เมื่อมาถึงจุดเกิดเหตุ รถค่อยๆ ไหลก่อนจะเสียหลักพุ่งข้ามเลนมาฝั่งตรงข้ามหน้ารถชนกันดินขอบร่องข้างถนนและชนศาลพระภูมิพังเสียหาย ใกล้กับร้านซ่อมรถยนต์ หลังเกิดเหตุทำให้มีผู้โดยสาร 14 คน เด็กรถและคนขับมือ 2 ที่นอนหลับบาดเจ็บเล็กน้อย ส่วนนายสุรชัยเสียชีวิตคาที่

อย่างไรก็ตามด้านเจ้าหน้าที่ตำรวจกำลังในระหว่างสอบสวนหาสาเหตุที่แท้จริงอีกครั้ง เบื้องต้นคาดว่าคนขับน่าจะหลับในเพราะมีร่องรอยการเสียหลักของรถ และไม่มีการเฉี่ยวชนกับรถคันอื่นๆ