<strong>‘พระพยอม’ จวกพระอวดอุตริ โชว์ฟันแขนไม่เข้า ผู้ร่วมพิธีมีทั้งสงฆ์และฆราวาส ชี้ต่ำจนผิดทาง ไม่เข้าหาหลักแต่ไปเข้าหาฤทธิ์ แบบนี้ปัญหาเกิดตามมาแน่นอน</strong>

จากกรณี มาร์ค พิตบูล อดีตนักเคลื่อนไหวกิจกรรมทางกาคเมือง โพสต์คลิปเหตุกาณ์ในวัดแห่งหนึ่ง ซึ่งมีพระสงฆ์ประกอบพิธีแจกวัตถุมงคลให้กับผู้มาร่วมงาน ซึ่งเป็นฆราวาสและพระสงฆ์ด้วยกัน โดยในระหว่างเข้ารับวัตถุมงคลแล้วให้ใส่มือแล้ววางแขนลงที่โต๊ะ พระสงฆ์เจ้าพิธีรูปดังกล่าว ได้ใช้มีดทั้งฟันทั้งเฉือนไปที่แขนของผู้เข้ารับวัตถุมงคล แต่มีดไม่สามารถเชือดหรือฟันแขนเข้า

ล่าสุดวันที่ 19 ก.พ.67 ผู้สื่อข่าวได้เดินทางไปยังวัดสวนแก้ว ต.บางเลน อ.บางใหญ่ จ.นนทบุรี เพื่อขอความคิดเห็นกับ พระราชธรรมนิเทศน์ หรือ พระพยอม กัลยาโณ เจ้าอาวาสวัดสวนแก้ว กล่าวในเรื่องนี้ว่า พระพุทธเจ้าส่งเสริมที่สามารถทำนิดทำหน่อย ซึ่งไม่อาบัติ ไม่ผิด คือการแสดฤทธิ์ดักใจคน ผันจากร้ายให้กลายเป็นดี ให้บรรลุธรรมได้ แต่ฤทธิ์ประเภทเหาะเหินเดินอากาศ ทำคนงมงายพระพุทธเจ้าทรงห้ามไว้ว่าเป็นการอวดอุตริ เพราะเข้าหลักทำนองที่ว่า ผลัดหลัก คือบวชแล้วไม่เรียน เรียนแล้วไม่ฝึกในสิ่งที่เรียน หันหลังให้ธรรมะไปหาฤทธิ์

ยิ่งช่วงนี้ผู้คนพากันไปคลำหาฤทธิ์ จึงมีการอวดฤทธิ์ เพื่อให้คนมาเลื่อมใส จนขาดการศึกษาในพระธรรมวินัยในรอบคอบ ก็หลงไปหาฤทธิ์ตนผลัดหลัก ผลัดไปจากหลักธรรมคำสั่งสอน แทนที่จะหันเข้าวัดเพื่อดับปัญหา แต่กลับไปหันหลังให้วัดแล้วเดินเข้าไปหาปัญหา ซึ่งแสดงฤทธิ์แบบนี้ปัญหาเกิดตามมาแน่นอน เดี๋ยวก็ต้องมีการตรวจสอบในเรื่องนี้ ยิ่งเห็นว่ามีการนำปัจจัยไปบาตรที่ตั้งไว้อีก

พระพยอม กล่าวว่า เรื่อวการแสดงฤทธิ์อาตมาเคยเห็นครั้งหนึ่ง ที่มีการโชว์เชือดลิ้น ตัดลิ้น ซึ่งเหมือนกับมายากลหรือเป็นเทคนิคในการแสดงมากกว่า ซึ่งเรื่องเหล่านี้ไม่สามารถดับทุกข์ได้ จึงไม่ควรที่จะไปแสวงหาฤทธิ์ที่ไม่สามารถดับทุกข์ได้แบบนี้ เพราะความหมายที่แท้จริงที่พระพุทธต้องการให้คนปฎิบัติได้คือการรู้จักวิธีดับทุกข์ รับมือกับความทุกข์ได้

ในคลิปพระรูปนี้ก็ผิดหลักไปคลำหาฤทธิ์ แล้วก็ผิดพลาดคลาดเคลื่อนออกจากหลักธรรมคำสั่งสอนไปเรื่อยๆ แถมยังมีพระสงฆ์ด้วยกันที่หลงเชื่อฤทธิ์ไปยืนเข้าคิวต่อแถวอีก 4-5 รูป ยื่นแขนให้เขาฟัน เป็นผู้บวชที่เรียนต่ำจนผิดทาง ไม่เรียนหาหลักแต่ไปเรียนหาฤทธิ์ อวดฤทธิ์ สร้างศรัทธาแบบผิดๆ ทางพระธรรมวินัย คนก็ดันต้องการฤทธิ์มากกว่าการดับทุกข์ไปอีก เพราะอิ่มใจ เคลิ้มใจ ว่าได้ฤทธิ์มาคุ้มครอง แต่สิ่งเหล่านี้ไม่ได้อยู่ตลอด เกิดขึ้น ตั้งอยู่ แล้วดับไป

&nbsp;