&nbsp;

&nbsp;

&nbsp;

&nbsp;

&nbsp;

&nbsp;

ครอบครัวสุดเศร้า พาคุณปู่กลับบ้านช่วง สงกรานต์ จราจรติดหนึบ นั่งรถ 11 ชั่วโมง หลานสาว เห็นนั่งนิ่งนาน เอามือไปจับดูแทบช็อก ตัวเย็นไม่หายใจแล้ว

วันที่ 11 เม.ย.2567 ตำรวจ สภ.เฉลิมพระเกียรติ รับแจ้งเหตุมีผู้เสียชีวิตระหว่างการเดินทางภายในรถ ซึ่งญาติได้ขับรถมาจอดที่บ้านพักแล้ว ต.ตาเป๊ก อ.เฉลิมพระเกียรติ จ.บุรีรัมย์ หลังรับแจ้งว่ามีคนเสียชีวิตระหว่างการเดินทางภายในรถ จึงรุดไปตรวจสอบพร้อมหน่วยกู้ภัยสว่างจรรยาธรรม จุด อ.เฉลิมพระเกียรติ

&nbsp;

ที่เกิดเหตุพบผู้เสียชีวิตชื่อ นายฉัตร (ขอสงวนนามสกุล) อายุ 74 ปี สภาพศพนอนอยู่เบาะข้างคนขับรถ จากการตรวจสอบตามร่างกายของผู้เสียชีวิต ไม่พบร่องรอยหรือบาดแผลแต่อย่างใด คาดเสียชีวิตมาแล้วประมาณ 3 ชั่วโมง

&nbsp;

จากการสอบถาม น.ส.พรรษา (ขอสงวนนามสกุล) อายุ 25 ปี หลานสาวผู้ตาย กล่าวว่า ช่วงสงกรานต์ ปู่ซึ่งพาไปอยู่ด้วยที่ จ.ฉะเชิงเทรา ก่อนหน้านี้อยากกลับไปเยี่ยมบ้านที่ อ.เฉลิมพระเกียรติ โดยออกเดินทางมาตั้งแต่ตอนเย็นของวันที่ 12 เม.ย.ที่ผ่านมา แต่รถติดมาโดยตลอด

&nbsp;

น.ส.พรรษา กล่าวต่อว่า โดยเฉพาะช่วงก่อนขึ้นช่องเขาตะโก เขตรอยต่อ อ.ตาพระยา จ.สระแก้ว กับ อ.โนนดินแดง จ.บุรีรัมย์ ซึ่งเป็นคอขวด เพราะจุดช่องเขาตะโกเป็นเขาและเป็นถนน 2 เลน ทำให้รถติดสะสมยาวนับ 10 กิโลเมตรเคลื่อนตัวได้ช้า

&nbsp;

น.ส.พรรษา กล่าวอีกว่า ระหว่างเคลื่อนรถขึ้นเขาช่วงเขาตะโก ปู่ซึ่งนั่งอยู่เบาะนั่งข้าง มีลูกชายปู่เป็นคนขับ เห็นปู่นอนนิ่งนานจึงเอามือไปจับดู พบว่าตัวเย็นไม่หายใจแล้ว จึงขับรถต่อไปจนถึงบ้าน รวมระยะทางจากจุดที่ปู่เสียชีวิตมาถึงบ้านประมาณ 55 กิโลเมตร ใช้เวลาเดินทางจาก จ.ฉะเชิงเทรา มาถึงบ้านประมาณ 11 ชั่วโมง จากระยะทาง 359 กิโลเมตร

น.ส.พรรษา กล่าวด้วยว่า ส่วนสาเหตุที่ปู่เสียชีวิตคาดว่า น่าจะเกิดจากรถติด ทำให้ปู่นั่งรถเป็นเวลานาน ประกอบกับอากาศร้อนอบอ้าว ทำให้แอร์ในรถทำงานหนักทำความเย็นไม่ได้ดี

&nbsp;

&nbsp;

&nbsp;

&nbsp;