<strong>“เขตบางรัก” ชวนคู่รักลุ้นทะเบียนสมรสทองคำ 12 ฉบับ รับวาเลนไทน์ งาน “พรหมลิขิตผูกพัน รักนิรันดร์ ณ บางรัก (Love Infinity)”</strong>

2 ก.พ. 67 – ที่ ศูนย์การค้าจิวเวลรี่เทรดเซ็นเตอร์ (JTC) เขตบางรัก นายจักกพันธุ์ ผิวงาม รองผู้ว่าฯ กทม. ประธานแถลงข่าวจัดงาน “พรหมลิขิตผูกพัน รักนิรันดร์ ณ บางรัก (Love Infinity)” ซึ่งกำหนดจัดขึ้นในวันที่ 14 ก.พ. นี้ ที่ Event Hall ชั้น B1 ศูนย์การค้าจิวเวลรี่เทรดเซ็นเตอร์ (ซอยสีลม 19)

<img class="alignnone size-full wp-image-8079682" src="https://www.khaosod.co.th/wpapp/uploads/2024/02/422549733_424716086560791_8113974662608529668_n.jpg" alt="" width="1568" height="1046" />

เพื่อให้บริการจดทะเบียนสมรสนอกสถานที่ในวันแห่งความรัก (วันวาเลนไทน์) และอำนวยความสะดวกแก่คู่รักที่มีความประสงค์จดทะเบียนสมรสที่สำนักงานเขตบางรัก เนื่องจากมีชื่ออันเป็นมงคล อีกทั้งเพื่อกระตุ้นให้เห็นความสำคัญของการจดทะเบียนสมรส ซึ่งก่อให้เกิดสิทธิและหน้าที่ตามกฎหมายอันเป็นการส่งเสริมให้สถาบันครอบครัวมีความมั่นคง

โดยมี สำนักงานเขตบางรัก สภาวัฒนธรรมเขตบางรัก ศูนย์การค้า จิวเวลรี่ เทรด เซ็นเตอร์ จำกัด ในเครือกลุ่มเซ็นทรัล บริษัท ไทยเบฟเวอเรจ จำกัด (มหาชน) สมาคมผู้ค้าอัญมณีไทยและเครื่องประดับ ตลอดจนผู้สนับสนุนทั้งภาครัฐและเอกชน ร่วมแถลง
<div class="ads_position_wrapper"></div>
<div>

<img class="alignnone size-full wp-image-8079686" src="https://www.khaosod.co.th/wpapp/uploads/2024/02/422753691_750246090500044_4835413625130100732_n.jpg" alt="" width="1568" height="1046" />
<div class="ads_position_wrapper"></div>
นายจักกพันธุ์ กล่าวว่า การจัดงานจดทะเบียนสมรสในวันวาเลนไทน์สํานักงานเขตบางรักได้จัดมาหลายปีแล้ว กทม.ต้องการให้คู่รักได้รับความสะดวกสบายเกี่ยวกับการจดทะเบียนสมรส ขณะเดียวกันมองว่าความจริงแล้ว ครอบครัว สังคม มีความสําคัญ หากครอบครัวมีความเข้มแข็ง เป็นครอบครัวที่สามารถจะพัฒนากรุงเทพมหานครได้ด้วย ถ้าความรักในครอบครัว มีความเจริญ มีความมั่นคง ก็มั่นใจว่าสังคมจะมีความเข้มแข็ง ความรักในวันวาเลนไทน์ จะไม่เป็นความรักเดียวแต่จะเป็นความรักทั้งหมดที่เกิดขึ้น ในพื้นที่ของเราไม่ว่าจะเป็นระหว่างชุมชน องค์กรต่างๆ จะเป็นตัวสําคัญที่ทําให้การพัฒนาของเราให้กรุงเทพมหานครมีความยั่งยืน

ทั้งนี้การสื่อความหมายของความรักในสังคมของเรา เราคงจะไม่ได้พูดถึงเฉพาะเรื่องของความรักระหว่างผู้หญิงกับผู้ชาย ถึงแม้ว่าจะเป็นเพศเดียวกัน มั่นใจว่าในปัจจุบันพยายามที่จะมีการพิจารณากฎหมาย ซึ่งตอนนี้สภาผู้แทนราษฎรพยายามเร่งรัดกฎหมายดังกล่าว หลังจากนั้นกทม.คงจะมีแนวทางในการปฏิบัติเพื่อให้บุคคลในสังคมของเราได้มีความรักที่เท่าเทียมกันต่อไป

<img class="alignnone size-full wp-image-8079683" src="https://www.khaosod.co.th/wpapp/uploads/2024/02/422606609_1472933049959113_8069335915792297585_n.jpg" alt="" width="1568" height="1046" />

สำหรับการจดทะเบียนสมรสในวันวาเลนไทน์ ในทุกปีการจดทะเบียนสมรสที่เขตบางรัก ยังคงได้รับความนิยม และถูกเลือกเป็นสถานที่จดทะเบียนสมรสของคู่รักเป็นจำนวนมาก เมื่อปี 2566 มีคู่รักมาจดทะเบียนสมรสที่เขตบางรัก ทั้งหมด 3,441 คู่ เฉพาะในวันวาเลนไทน์ จำนวน 640 คู่ ซึ่งเป็น อันดับที่ 1 ของทั้ง 50 เขต เขตบางรักเป็นสำนักทะเบียนที่คู่รักนิยมมาจดทะเบียนสมรส มากที่สุดในประเทศไทย

การค้นหาอัตลักษณ์ และนำมาส่งเสริมเป็นเทศกาลเฉพาะถิ่น ถือเป็นหนึ่งในหัวใจสำคัญภายใต้นโยบายบริหารกรุงเทพมหานคร เป็นรากฐานในการช่วยส่งเสริมเศรษฐกิจ และความคิดสร้างสรรค์เฉพาะย่าน จึงขอเชิญชวนประชาชนผู้มีความรัก ที่ต้องการจดทะเบียนสมรสในวันแห่งความรัก เข้าร่วมกิจกรรมตามที่สำนักงานเขตจัดขึ้น และขออวยพรให้คู่รักทุกคู่มีความสุข ความเจริญ และมีความมั่นคงในชีวิต สืบไป

<img class="alignnone size-full wp-image-8079684" src="https://www.khaosod.co.th/wpapp/uploads/2024/02/422728405_1235731777386610_6508395626946157744_n.jpg" alt="" width="1568" height="1046" />

ด้าน นางธราพร อำนวยสาร ผู้อำนวยการเขตบางรัก กล่าวว่า “สำนักงานเขตบางรัก ได้รวมกับสภาวัฒนธรรมเขตบางรัก ศูนย์การค้าจิวเวลรี่เทรดเซ็นเตอร์ และผู้สนับสนุนทั้งภาครัฐและเอกชน กำหนดจัดงาน “พรหมลิขิตผูกพัน รักนิรันดร์ ณ บางรัก (Love Infinity)” จึงขอเชิญชวนคู่รักที่วางแผน จะจดทะเบียนสมรสหรือคู่บ่าวสาวที่ต้องการจดทะเบียนในวันดังกล่าว

โดยมีวัตถุประสงค์ เพื่อตอบสนองความต้องการของประชาชนในการมาจดทะเบียนสมรสที่สำนักงานเขตบางรัก และเป็นการกระตุ้น ให้เห็นความสำคัญของการจดทะเบียนสมรส ซึ่งก่อให้เกิดสิทธิและหน้าที่ตามกฎหมาย อันเป็นการส่งเสริมให้สถาบันครอบครัวมีความมั่นคง และยังเป็นการอำนวยความสะดวกแก่ประชาชน เนื่องจากสำนักงานเขตบางรักมีพื้นที่คับแคบ ไม่สามารถรองรับประชาชนที่มาขอรับบริการได้เพียงพอ และไม่สะดวกในการให้บริการ”

<img class="alignnone size-full wp-image-8079687" src="https://www.khaosod.co.th/wpapp/uploads/2024/02/422885647_1120279999334065_6430979392107050903_n.jpg" alt="" width="1568" height="1046" />

นายพงศ์ ศกุลตนาค กรรมการผู้จัดการใหญ่ สายพัฒนาธุรกิจ กลุ่มเซ็นทรัล กล่าวว่า ศูนย์การค้าจิวเวลรี่เทรดเซ็นเตอร์ แหล่งรวมอัญมณีและเครื่องประดับจากผู้ประกอบการทั่วโลก ภายใต้กลุ่มเซ็นทรัล มีความยินดีที่สนับสนุนการจัดงานในครั้งนี้ เพื่อให้ทุกคู่รักได้เก็บความทรงจำอันน่าประทับใจครั้งสำคัญด้วยการร่วมจดทะเบียนสมรสในวันแห่งความรัก โดยจิวเวลรี่เทรดเซ็นเตอร์ขอแสดงความยินดีกับทุกคู่รักที่ได้เริ่มต้นชีวิตครอบครัวที่สมบูรณ์ต่อไปในอนาคต

นายชมพล พรจินดารักษ์ อุปนายก 1 สมาคมผู้ค้าอัญมณีไทยและเครื่องประดับ กล่าวว่า ทางสมาคมผู้ค้าอัญณีไทยและเครื่องประดับได้ร่วมเป็นส่วนหนึ่งในการสนับสนุนทะเบียนสมรสทองคำให้กับสำนักงานเขตบางรักมาตั้งแต่เริ่ม จนกลายเป็นงานสำคัญประจำปีที่มีชื่อเสียงระดับประเทศ สำหรับในปีนี้ยังได้สมาพันธ์สมาคมอัญมณี เครื่องประดับ และโลหะมีค่(ประเทศไทย)มาเป็นผู้สนับสนุนร่วมอีกด้วย ซึ่งทะเบียนสมรสสลักชื่อคู่สมรสลงบนแผ่นทองคำแท้ จำนวน 12 คู่ ถือเป็นของขวัญล้ำค่า ที่ไม่สามารถเทียบมูลค่าได้ แทนคำอวยพรจากสมาคมผู้ค้าอัญมณีไทยฯ และเป็นเครื่องหมายแห่งความรักของสามีภรรยา ที่พร้อมจะใช้ชีวิตร่วมกันเพื่อสร้างครอบครัว

สำหรับปีนี้คู่รักที่ประสงค์จดทะเบียนสมรสในวันแห่งความรัก สำนักงานเขตบางรักได้เปิดให้ลงทะเบียนล่วงหน้า ด้วยการสแกน QR Code ตั้งแต่วันที่ 15 ม.ค. ที่ผ่านมา ถึงวันที่ 12 ก.พ. โดยเปิดรับจำนวน 789 คู่ เพื่อให้คู่รักได้รับความสะดวกเพิ่มขึ้น อีกทั้งไม่เกิดความผิดพลาดในเรื่องของเอกสารหลักฐานต่างๆ ที่จะใช้ประกอบการจดทะเบียนสมรส เฉพาะกรณี จดทะเบียนสมรสกับชาวต่างชาติ จะต้องเดินทางมายื่นเอกสารด้วยตนเองที่สำนักงานเขตบางรักล่วงหน้าเท่านั้น ในวันและเวลาราชการ (วันจันทร์ – วันศุกร์ เวลา 08.00-16.00 น) เพื่อเจ้าหน้าที่จะได้ดำเนินการตรวจสอบความถูกต้องของเอกสารกับทางสถานทูต และหน่วยงานที่เกี่ยวข้องก่อน

สอบถามรายละเอียดเพิ่มเติมทางหมายเลขโทรศัพท์ โทร. 02 236 1395 ต่อ 6231 หรือ 6233 ในวันและเวลาราชการ หรือทางเว็บไซต์ www.bangkok.go.th/bangrak หรือทางเฟซบุ๊ก ฝ่ายทะเบียน สำนักงาน

ทั้งนี้ ในวันที่ 14 ก.พ. สำนักงานเขตบางรักได้จัดเจ้าหน้าที่ เตรียมพร้อมบริการจดทะเบียนสมรส โดยจะเริ่มเปิดตรวจสอบคำร้องตั้งแต่เวลา 07.00-16.00 น. สำหรับช่วงเช้าเวลา 08.30 น. จะจัดพิธีแห่ขบวนขันหมากจำลอง ตามรูปแบบของวัฒนธรรมไทย และมีพิธีเปิดงานในเวลา 09.00 น.

โดยเริ่มจดทะเบียนสมรสจริงให้กับคู่สมรสตัวอย่าง และมอบรางวัลทะเบียนสมรสทองคำ จากนั้นเริ่มจดทะเบียนสมรสคู่แรก ในเวลา 08.00 น. ซึ่งคู่รักที่มาร่วมงานจะได้รับของที่ระลึกทุกคู่ และมีสิทธิ์ลุ้นรับทะเบียนสมรสทองคำ รวมทั้งหมดจำนวน 12 ฉบับ เริ่มตั้งแต่เวลา 08.00 น. นอกจากนี้ยังมี
กิจกรรมให้คู่สมรสได้ร่วมสนุกภายในงาน เพื่อลุ้นรับของรางวัลจากผู้สนับสนุนอีกมากมาย

การจัดงาน “พรหมลิขิตผูกพัน รักนิรันดร์ ณ บางรัก (Love Infinity)” ในปีนี้ สำนักงานเขตบางรักได้รับการสนับสนุนเอื้อเฟื้อสถานที่จัดงานจากศูนย์การค้าจิวเวลรี่เทรดเซ็นเตอร์ (ซอยสีลม 19) ถนนสีลม แขวงสีลม เขตบางรัก กรุงเทพมหานคร ทั้งนี้ยังมีภาครัฐและภาคเอกชน ให้การสนับสนุนการจัดงานฯ อาทิ สมาคมผู้ค้าอัญมณีไทยและเครื่องประดับ สนับสนุนทะเบียนสมรสทองคำ จำนวน 12 ฉบับ บริษัท ไทยเบฟ เวอเรจ จำกัด (มหาชน) สนับสนุนการจัดงาน และเครื่องดื่มบริการตลอดทั้งวัน นอกจากนี้ยังมีหน่วยงานภาครัฐ เอกชน ผู้ประกอบการ โรงแรม ภัตตาคาร ร้านอาหารในพื้นที่อีกมากมาย ที่ให้การสนับสนุนร่วมจัดกิจกรรมในครั้งนี้
<div class="ads_position_wrapper mb-4"></div>
สำหรับคู่รักที่มีความประสงค์จะร่วมงาน “พรหมลิขิตผูกพัน รักนิรันดร์ ณ บางรัก (Love Infinity)“สามารถเดินทางมายังศูนย์การค้าจิวเวลรี่เทรดเซ็นเตอร์ ได้ทั้งทางรถยนต์ซึ่งสามารถจอดรถได้ในตัวอาคาร หรือเดินทางด้วยรถไฟฟ้า ห่างจากรถไฟฟ้า BTS สถานีสุรศักดิ์ ประมาณ 500 เมตร รถประจำทางสาย 15, 76, 77, 115, 163, 504, 514, 4-68 โดยสามารถเข้าร่วมจดทะเบียนสมรสได้ตั้งแต่เวลา 08.00-16.00 น.

&nbsp;

</div>