&nbsp;

&nbsp;

&nbsp;

&nbsp;

&nbsp;

<strong>พ่อเมาอาละวาด ยิงปืน ลูกคิดว่ายิงปู่ กลับมาช่วย คว้ามีดฟันดับคาที่ ก่อนหลบหนี ตำรวจออกหมายจับ วอนกลับมามอบตัว</strong>

วันที่ 21 มี.ค.67 ผู้สื่อข่าวเดินทางไปที่บ้านหลังหนึ่งในพื้นที่หมู่ 9 ต.ปางกู่ อ.โนนสัง จ.หนองบัวลำภู หลังทราบว่า มีเหตุลูกชายทำร้ายพ่อจนเสียชีวิต เหตุเกิดเมื่อช่วงค่ำวานนี้ โดยวันนี้ญาติได้นำศพผู้เสียชีวิตมาตั้งบำเพ็ญกุศลที่บ้านหลังดังกล่าว
<div class="ads_position_wrapper"></div>
ผู้สื่อข่าวได้พบกับ นายชิงชัย บุญช่วย อายุ 81 ปี พ่อของ นายสงกรานต์ ผู้ตาย โดยเปิดเผยว่า ปกติ นายสงกรานต์ จะเป็นคนดีมาก แต่เมื่อดื่มเหล้าเมาก็จะเปลี่ยนไปเป็นคนละคน พูดจาไม่ดี และมีปัญหาทะเลาะกับคนอื่นเป็นประจำ หลังจากที่หย่าจากภรรยาแล้ว ก็นำลูกเล็กๆ 3 คนมาให้ตนและภรรยาเลี้ยง ตั้งแต่หลานคนโตได้ 5 ขวบ หลายๆ ปี นายสงกรานต์ ถึงจะกลับมาหาตนและลูก ล่าสุดเพิ่งกลับมาอยู่กับลูกได้ 1 ปี

ซึ่ง นายสงกรานต์ จะมีปัญหาทะเลาะกับ นายวิทวัส ลูกชายคนโตเป็นประจำ สาเหตุคือดื่มจนเมาแล้วอาละวาด กระทั่งวานนี้ นายสงกรานต์ไปรับจ้างทำงานและดื่มเหล้ามาจากข้างนอก พอเข้ามาก็มีปากเสียงทะเลาะกับ นายวิทวัส ที่กำลังสับไก่ทำอาหารอยู่ จน นายสงกรานต์ ตะโกนว่า จะเอาปืนมายิงลูกชาย ตนจึงบอกให้ นายวิทวัส ออกไปจากบ้านไปก่อน เมื่อ นายวิทวัส ขี่รถจยย.ออกจากบ้านไป นายสงกรานต์ ก็เอาปืนออกมายิงไป 1 นัด ตนเห็นจึงไปแย่งเอาปืนมาเก็บ แต่ นายสงกรานต์ ก็สะบัดออกแล้วใช้ปืนตีที่กรามตนจนมีเลือดออก คาดว่า นายวิทวัส ได้ยินเสียงปืนนึกว่าพ่อจะยิงปู่ จึงขี่รถกลับมา

พอ นายวิทวัส มาถึง ก็พูดกับ “ปู่กับย่าเลี้ยงพวกผมมาตั้งแต่น้อย พ่อจะตีปู่ทำไม” แล้วตนก็ได้ยินเสียงเหมือนทุบตีกัน ด้วยความมึนงงอยู่ตนจึงมองไม่ชัดว่าเกิดอะไรขึ้น แต่ก็มองเห็นหลานชายคนที่ 3 ซึ่งเป็นน้องของ นายวิทวัส เข้ามาช่วยห้าม เมื่อตนได้สติจึงรีบไปประคองตัว นายสงกรานต์ ซึ่งตอนนั้นไม่เห็นว่ามีแผลตรงไหนบ้าง กระทั่งมาทราบว่า นายสงกรานต์ ถูก นายวิทวัส ฟันจนเสียชีวิต
<div class="ads_position_wrapper"></div>
นายชิงชัย กล่าวต่อว่า ตนได้จุดธูปบอกกล่าว นายสงกรานต์ ให้ดวงวิญญาณดลใจให้ นายวิทวัส อย่าได้หลบหนีต่อไปเลย ให้กลับมามอบตัว กับเจ้าหน้าที่ตำรวจ เพราะหลานชายอายุยังน้อย ยังมีอนาคตอยู่
<div class="ads_position_wrapper"></div>
<div class="ads_position_wrapper mb-4"></div>
เบื้องต้นตำรวจได้ออกหมายจับ นายวิทวัส ข้อหา ฆ่าบุพการี จึงอยากจะให้ญาติและเพื่อนฝูงที่รู้จัก นายวิทวัส ได้แนะนำให้เข้ามอบตัวกับทางเจ้าหน้าที่ เพราะหนีก็ไม่รอดแน่นอน เจ้าหน้าที่สกัดจับทุกเส้นทาง โดยเฉพาะบ้านญาติๆ และเพื่อนฝูง หากมอบตัวและให้การเป็นประโยชน์ อาจจะเป็นสาเหตุให้บรรเทาโทษได้บ้าง

&nbsp;