สุดเศร้า ฌาปนกิจร่างเด็ก 2 ขวบ พ่อกอดโลงศพอยู่นานก่อนเผา ญาติลั่น ไม่เชื่อเด็ดขาดว่าหลานตายเพราะข้าวเหนียวติดคอ

จากกรณีเด็กชายวัย 2 ขวบเสียชีวิต จากข้าวเหนียวติดคอ ก่อนที่พ่อเลี้ยงจะปิดบัง ซ่อนเร้นอำพรางศพ ด้วยการยัดร่างเด็กเข้าตู้เย็น

ล่าสุด ที่ ศาลา 4 วัดไผ่เหลือง อ.บางบัวทอง จ.นนทบุรี พ่อแท้ๆของเด็กที่เสียชีวิต พร้อมญาติได้ทำพิธีฌาปนกิจร่างของน้องด้วยความเศร้าโศกเสียใจ

พ่อแท้ๆ กล่าวสั้นๆว่า ตนรักลูกชายของตนมาก พูดไม่ออกกับเหตุการณ์ที่เกิดขึ้น หัวอกผู้เป็นพ่อได้แต่เสียใจ ส่วนเรื่องคดีก็ให้ทางเจ้าหน้าที่ตำรวจดำเนินคดีคนที่ทำผิด และดำเนินคดีไปตามกฎหมายให้ถึงที่สุด

ก่อนยกโลงศพขึ้นสู่เมรุ พ่อของน้องได้กอดโลงศพด้วยความอาลัยอยู่นานกว่า 5 นาที จากนั้นจึงไปนั่งพักอยู่ที่เก้าอี้บนศาลา เพื่อรอเวลาให้เจ้าหน้าที่ของวัดนำศพขึ้นเมรุทำพิธีฌาปนกิจ

ขณะที่เป็นผู้เป็นน้าชายของน้อง กล่าวต่อหน้าโลงศพว่า รักหลานมาก ขอให้หลานไปสู่ภพภูมิที่ดี ไม่ว่าจะชาติหน้าหรือชาติไหนขอให้เราได้เกิดมาเป็นอาหลานกันอีก ตนไม่เชื่อเด็ดขาด ว่าหลานจะเสียชีวิตเพราะข้าวเหนียวติดคอ ขอให้เจ้าหน้าที่ตำรวจทำคดีให้ละเอียดอย่าด่วนสรุป

ต่อมาเวลา 09.09 น. ทางเจ้าหน้าที่ของวัด รวมทั้งญาติๆและพ่อของน้องได้นำโลงศพซึ่งบรรจุร่างของน้องขึ้นสู่เมรุ ทำการฌาปนกิจ ท่ามกลางความโศกเศร้าเสียใจที่ต้องมาเกิดเหตุการณ์แบบนี้ กับเด็กอายุเพียง 2 ขวบ

&nbsp;