&nbsp;

&nbsp;

&nbsp;

&nbsp;

&nbsp;

&nbsp;

สกัดไว้ทัน แก๊งไฮบริดสแกม ขนเงินสด 80 ล้านบาท เตรียมลอบส่งไปพม่าผ่านช่องทางธรรมชาติ ตร.นำของกลางขึ้นเฮลิคอปเตอร์ แถลงเย็นนี้

เมื่อเวลา 08.30 น. วันที่ 17 เม.ย. 2657 ที่กองบินตำรวจ พล.ต.ท.วรวัฒน์ วัฒน์นครบัญชา ผบช.สอท. สั่งการให้ พล.ต.ต.สถิตย์ พรมอุทัย ผบก.สอท.3 พล.ต.ต.จิตติพนธ์ ผลพฤกษา ผบก.สอท.4 น.ส.ทัตพิชา ชัยทัต ผอ.กองคดี 4 สำนักงาน ปปง. พ.ต.อ.อนุชา ศรีสำโรง ผกก.2 บก.สอท.4 พ.ต.ท.ธีรพงศ์ ใจอารีรอบ รองผกก.3 บก.สอท.3 นำเฮลิคอปเตอร์ของสำนักงานตำรวจแห่งชาติ เดินทางไปที่กองกำกับการตำรวจตระเวนชายแดนที่ 34 (ค่ายพระเจ้าตาก)

&nbsp;

เพื่อนำคำสั่งยึดและอายัดทรัพย์สินที่เกี่ยวข้องกับการกระทำความผิดไว้ชั่วคราว ที่ ย.92/2567 ลงวันที่ 17 เม.ย.67 เข้าตรวจยึดอายัดเงินสดจำนวน 80 ล้านบาท ซึ่งเป็นของกลางในคดีไฮบริดสแกม ที่ตำรวจ บช.สอท. สนธิกำลัง กก.สส.ภ.จว.ตาก และสภ.พระวอ ตรวจยึดได้จากขบวนการไฮบริดสแกม และถูกเก็บรักษาไว้ที่ห้องเก็บของกลางภายใน กก.สส.ภ.จว.ตาก

&nbsp;

โดย พ.ต.อ.แมน รัตนประทีป พ.ต.อ.ไพฑูรย์ สุขุมวัฒนะ รอง ผบก.ภ.จว.ตาก พ.ต.อ.สุดสยาม ภูมิประเสริฐ ผกก.สภ.พระวอ พ.ต.อ.การุณ วงศ์จันทรมณี ผกก.สืบสวน ภ.จว.ตาก เป็นผู้แทนร่วมตรวจนับและส่งมอบเงินสดของกลางจำนวน 80 ล้านบาท เพื่อให้สำนักงานปปง.เป็นผู้ดูแลตามขั้นตอนของคำสั่ง ท่ามกลางการคุ้มกันจากตำรวจชุดปฎิบัติการพิเศษของ กก.สืบสวน ภ.จว.ตาก และชุดปฏิบัติการพิเศษคอมมานโด ตลอดเส้นทาง

&nbsp;

ก่อนหน้านี้ ตำรวจพบเบาะแสสำคัญว่าจะมีการลำเลียงขนย้ายเงินที่ได้จากการหลอกผู้เสียหายส่งข้ามไปยังประเทศเพื่อนบ้าน จึงนำกำลังตั้งจุดตรวจ จนพบรถเก๋งโตโยต้า สีเทา ทะเบียน บธ 6910 ตาก ขับเข้ามาที่ด่านตรวจห้วยละอุ ต.ด่านแม่ละเมา อ.แม่สอด จ.ตาก จึงเรียกตรวจสอบ พบนายสุรัตน์ นามบุญ และนายกันต์นภนต์ คำแดง พร้อมถุงผ้า 5 ใบ มีเงินสดรวม 80 ล้านบาท

&nbsp;

สอบสวนทั้ง 2 คน ให้การว่าได้รับการว่าจ้าง 5,000 บาท ให้ขนเงินจาก อ.บางประอิน จ.พระนครศรีอยุธยา ไป อ.แม่สอด จ.ตาก ก่อนนำเงินออกนอกประเทศทางช่องทางธรรมชาติ เพื่อไปยังเมียวดี ประเทศเมียนมา

&nbsp;

โดยในวันนี้ เวลา 16.00 น. จะมีการแถลงข่าวที่ บช.สอท. โดย พล.ต.อ.ธนา ชูวงศ์ รอง ผบ.ตร., พล.ต.ท.ธัชชัย ปิตะนีละบุตร ผู้ช่วย ผบ.ตร. และพล.ต.ท.วรวัฒน์ วัฒน์นครบัญชา ผบช.สอท.

&nbsp;

&nbsp;

&nbsp;

&nbsp;

&nbsp;

&nbsp;