&nbsp;

&nbsp;

&nbsp;

&nbsp;

&nbsp;

&nbsp;

<strong>หลังสงกรานต์ ดีเซลขยับทะลุเพดาน 30 บาท/ลิตร ยืนยันทยอยปรับให้กระทบประชาชนให้น้อยที่สุด เบนซิน 2 สัปดาห์ขึ้นแล้ว 2.10 บาท ตั้งแต่ต้นปี 67 ขึ้นไป 4.70 บาท</strong>

วันที่ 4 เม.ย.2567 <strong>แหล่งข่าวจากกระทรวงพลังงาน</strong>เปิดเผยว่าขณะนี้กระทรวงพลังงาน และหน่วยงานที่เกี่ยวข้องอยู่ระหว่างหารือเพื่อพิจารณาแนวทางดูแลราคาขายปลีกน้ำมันดีเซลในประเทศ ในรูปแบบต่างๆ อย่างเต็มที่ แต่หากไม่มีเงินเข้ามาสนับสนุน ก็จำเป็นต้องปล่อยให้ดีเซลปรับขึ้นไปเกิน 30 บาท/ลิตร แต่จะทยอยปรับขึ้นแบบขั้นบันได โดยค่อยๆ ลดการอุดหนุนราคาขายปลีกน้ำมันดีเซลในประเทศให้สอดคล้องกับราคาตลาดโลกมากขึ้น ที่สำคัญต้องกระทบต่อประชาชนให้น้อยที่สุด

<strong>“แต่การทยอยปรับราคาดีเซลขึ้น จะยังไม่เกิดขึ้นในช่วงเทศกาลสงกรานต์ที่คนเดินทางกลับภูมิลำเนาในวันหยุดยาวนี้แน่นอน เพราะเห็นใจประชาชนที่ต้องมีค่าใช้จ่ายเชื้อเพลิงในการเดินทาง”</strong>

โดยกองทุนจะยังช่วยอุดหนุนราคาดีเซลไปก่อนในอัตรา 4.57 บาท/ลิตร ตามมติคณะกรรมการบริหารกองทุนน้ำมันเชื้อเพลิง(กบน.) ให้กองทุนอุดหนุนดีเซลเพิ่มเติมอีก 40 สตางค์/ลิตร จากก่อนหน้านี้อุดหนุนอยู่ 4.17 บาท/ลิตร แม้มาตรการตรึงราคาดีเซลไว้ไม่ให้เกิน 30 บาท/ลิตรตามนโยบายของรัฐบาล จะสิ้นสุดไปแล้วเมื่อวันที่ 31 มี.ค.2567 ที่ผ่านมา แต่กองทุนยังคงอุดหนุนราคาดีเซลด้วยตัวกองทุนเองมาอย่างต่อเนื่อง

นอกจากนี้ ยังมีมาตรการลดภาษีสรรพสามิตดีเซลที่จะสิ้นสุดวันที่ 19 เม.ย.2567 ช่วยอยู่อีก 1 บาท/ลิตร จากที่ต้องเก็บเต็มอัตรา 5.99 บาท/ลิตร แต่นับตั้งแต่วันที่ 20 เม.ย.2567 จะเป็นอย่างไร ต้องมาลุ้นกันอีกที <strong>หากไม่มีมาตรการใดๆ เข้ามาอุดหนุนเลย ราคาดีเซลที่แท้จริงจะอยู่ที่ 35-36 บาท/ลิตร แต่ยืนยันว่ากองทุนจะดูแลไม่ให้ปรับขึ้นพรวดพราดครั้งเดียวแน่นอน</strong>

ปัจจุบัน ณ วันที่ 4 เม.ย.2567 จะเห็นว่าราคาพรีเมี่ยมดีเซล B7 ที่ใช้เติมในรถยนต์ราคาแพง ได้เริ่มปรับขึ้นแล้ว 40 สตางค์/ลิตร อยู่ที่ 41.94 บาท/ลิตร ขณะที่ราคาน้ำมันดีเซล B7 B10 และ B20 ยังคงอยู่ที่ 29.94 บาท/ลิตร โดยกองทุนได้เข้าอุดหนุนในอัตรา 4.57 บาท/ลิตร ไม่ให้ราคาดีเซลเกิน 30 บาท/ลิตร ส่งผลให้ฐานะกองทุน ณ วันที่ 31 มี.ค.2567 มีสถานะติดลบ 99,821 ล้านบาท เป็นบัญชีน้ำมันติดลบ 52,729 ล้านบาท และบัญชีก๊าซปิโตรเลียมเหลว หรือก๊าซหุงต้ม (แอลพีจี) ติดลบ 47,092 ล้านบาท
<div class="ads_position_wrapper"></div>
รายงานข่าวแจ้งว่า <strong>สำหรับราคาขายปลีกน้ำมันในประเทศในช่วง 2 สัปดาห์ที่ผ่านมา ตั้งแต่วันที่ 19 มี.ค.-4 เม.ย.2567 ปรับขึ้นต่อเนื่อง 5 ครั้ง เป็นเงิน 2.10 บาท/ลิตร ตามทิศทางตลาดโลก โดยเฉพาะราคาน้ำมันเบนซินและกลุ่มแก๊สโซฮอล์ </strong>

ปัจจุบันราคาน้ำมันเบนซินปรับขึ้นอยู่ที่ 47.84 บาท/ลิตร แก๊สโซฮอล์ 91 อยู่ที่ 38.48 บาท/ลิตร แก๊สโซฮอล์ 95 อยู่ที่ 39.95 บาท/ลิตร E20 อยู่ที่ 37.84 บาท/ลิตร E85 อยู่ที่ 37.59 บาท/ลิตร พรีเมี่ยม แก๊สโซฮอล์ 95 อยู่ที่ 47.64 บาท/ลิตร
<div class="ads_position_wrapper mb-4"></div>
อย่างไรก็ตาม ตั้งแต่ต้นปี 2567 วันที่ 5 ม.ค-4 เม.ย.2567 ราคาน้ำมันเบนซินปรับขึ้นแล้ว 15 ครั้ง เป็นเงิน 6.10 บาท ขณะที่มีการปรับลดลง 4 ครั้ง เป็นเงิน 1.40 บาท ดังนั้น ในช่วง 3 เดือนที่ผ่านมา ราคาขายปลีกน้ำมันเบนซินปรับขึ้นสุทธิ 4.70 บาท

&nbsp;

&nbsp;