&nbsp;

&nbsp;

<strong>ลูกหาย 5 เดือน ตามหาจนเจอ กลายเป็นคนเร่ร่อน สุดท้ายหัวใจต้องสลาย ลูกตอกกลับน้ำตานอง ติดยาเสพติดจนหลอน จำพ่อแม่ตัวเองไม่ได้</strong>

วันที่ 2 มี.ค.67 ผู้สื่อข่าวรายงานว่า พบ 2 สามีภรรยา ทราบชื่อคือ นายธนิต อายุ 42 ปี และ น.ส.สุภาวรรณ อายุ 40 ปี ชาวบ้านโนนสีทอง หมู่ 7 ต.บ้านชัย อ.บ้านดุง จ.อุดรธานี ขี่รถจยย.มาจาก อ.บ้านดุง จ.อุดรธานี เข้ามาในตัวเมือง ระยะทางกว่า 80 กม.เพื่อตามหาลูกชาย ชื่อ นายโชคชัย หรือหนึ่ง อายุ 23 ปี ที่หายออกจากบ้านกว่า 5 เดือน หลังมีเพื่อนบ้านแจ้งว่าพบ นายหนึ่ง เป็นคนเร่ร่อนในตัวเมือง จ.อุดรธานี

ด้วยความดีใจที่จะได้เจอลูกชาย จึงพากันขี่รถจยย.มาหาเพื่อรับกลับบ้าน โดยไปเจอลูกชายกำลังคุ้ยถังขยะอยู่แถววัดมัชฌิมาวาส ต.หมากแข้ง อ.เมือง จ.อุดรธานี พอทั้งคู่เดินเข้าไปหา แต่ลูกชายกลับบอกว่า “ใครลูกชายคุณ ผมไม่รู้จัก และบอกนักข่าวว่า คุณอย่าเป็นบ้าตามเขา มาถามผมว่าผมเป็นลูก ผมจะรู้จักหรือเปล่า ดีแล้วที่เขาไม่เรียกคุณว่าลูกด้วย” ขณะที่แม่เรียกลูกชายว่า น้องหนึ่ง มาๆ ลูก กลับบ้านเรา แต่ นายหนึ่ง ก็ไม่ยอมกลับ จึงปล่อยลูกชายเดินไป

ต่อมาพ่อจึงได้ไปขอความช่วยเหลือจากสายตรวจ สภ.เมืองอุดรธานี แต่เมื่อ นายหนึ่ง เจอตำรวจก็ถามว่า “พวกคุณมาอะไร ผมจะเก็บขวดไปขาย เก็บขวดขายจะผิดกฎหมายอยู่บ่” ขณะที่พ่อและแม่ก็เดินไปหาบอกว่า จำพ่อและแม่ได้ไหมหนึ่ง แต่ นายหนึ่ง ก็บอกว่า “จะใช่พ่อแม่ผมได้ไงผมอยู่แถวนี้มาเป็นปีแล้ว” ตำรวจจึงพยายามไปพูดคุยกับนายหนึ่ง แต่นายหนึ่งก็ร้องตะโกนบอกว่า “พวกเจ้าเป็นตำรวจจะมารังแกประชาชน” ตำรวจก็บอกว่า จะพาไปโรงพักก่อน แต่นายหนึ่งไม่ยอมไป พยายามจะดิ้นสุดฤทธิ์เพื่อให้หลุดพ้น

เจ้าหน้าที่จึงนำตัวขึ้นรถสายตรวจ แต่ นายหนึ่ง ตะโกนลั่น “จะมาว่าเป็นลูกได้อย่างไร กูไม่ใช่ลูกมึง ฮ่วย!! เห็นผีบ้าสกปกกะมาเรียกว่าเป็นลูก กูไม่ไปรักษา กูไม่ได้เป็นผีบ้า” สุดท้ายก็พาขึ้นรถจนได้ โดยมีพ่อนั่งไปข้างๆ ด้วย จน นายหนึ่ง บอกว่า กูชื่อเวินไม่ใช่ชื่อหนึ่ง แล้วท้าตีพ่อ ก่อนที่ตำรวจจะพาตัวไปที่ รพ.ศูนย์อุดรธานี

นายธนิต กล่าวว่า นายหนึ่งเป็นลูกชายคนโต ติดยาเสพติดหนักมาก ก่อนที่จะหายไป 5 เดือน ลูกชายจะเดินทางมารายงานตัวในตัว จ.อุดรธานี เรื่องยาเสพติด ตนให้เงินไป 200 บาท จากนั้นก็หายไปเลย หัวอกคนเป็นพ่อและแม่ใจหาย ลูกชายหายไปนาน ไม่เป็นอันกินอันนอน จึงประกาศตามหาลงเพจบ้านดุงอัพเดต จนมีคนเจอลูกชายแล้วแจ้งตนมา พอเจอลูกน้ำตาไหลทันที เรียกเขากลับบ้าน เขาบอกไม่ใช่ลูกตน เสียใจที่เขาติดยาจนเป็นบ้า อยากให้ลูกชายหายจากติดยาเสพติด และหายจากการเป็นบ้าแบบนี้
<div class="ads_position_wrapper"></div>
<div class="ads_position_wrapper mb-4"></div>
ส่วน น.ส.สุคำภา กล่าวว่า ตอนที่วิ่งไปเรียกลูก แล้วลูกพูดกลับมาว่า “ใครลูกมึง” หัวใจแม่ตกลงเท้า แม่ร้องไห้เลย ลูกจำพ่อกับแม่ไม่ได้ เหตุที่เขาเป็นแบบนี้เพราะติดยาบ้าเสพจนหลอน มาเห็นสภาพลูกชายแบบนี้แม่รับไม่ได้ แต่ก่อนลูกชายแม่เป็นคนทำงานเป็นคนเก่ง ลูกชายเป็นแบบนี้เพราะยาบ้าแท้ๆ อยากให้สังคมเปิดใจช่วยกันหาวิธีเอายาบ้าออกจากสังคมไทยด้วยเถิด ไม่อยากให้ลูกหลานคนอื่นเป็นแบบลูกชายแม่

&nbsp;

&nbsp;