<strong>ชัชชาติ อนุญาตให้เจ้าหน้าที่ กทม.ใส่เสื้อแขนสั้นมาทำงานได้ ชี้กรุงเทพฯเป็นเมืองร้อน ลดการใช้แอร์</strong>

เมื่อวันที่ 2 กันยายน ที่สำนักงานเขตบางคอแหลม นายชัชชาติ สิทธิพันธุ์ ผู้ว่าราชการกรุงเทพมหานคร (กทม.) เปิดเผยถึงการให้เจ้าหน้าที่ กทม.สามารถแต่งกายให้เหมาะสมกับสภาพอากาศเมืองร้อน

นายชัชชาติกล่าวว่า กรุงเทพฯเป็นเมืองร้อน การแต่งกายต้องเหมาะสมกับอากาศ เพื่อประหยัดแอร์มาก จึงได้อนุญาตให้ข้าราชการใส่เสื้อแขนสั้น หรือเสื้อโปโลได้ตามความเหมาะสม โดยไม่ต้องใส่สูท ยกเว้นงานที่ต้องรับแขกต่างประเทศ หรือประชุมร่วมกับหน่วยงานภายนอก หรือร่วมการประชุมสภา กทม.

“เมื่อวันแรกที่ตอนไปเมืองฟุกุโอกะ ประเทศญี่ปุ่น นึกว่าจะต้องแต่งกายเป็นทางการ เราก็ใส่สูทผูกไทเต็มที่ ผู้ว่าฯฟุกุโอกะเลยต้องใส่ไทตาม ซึ่งผู้ว่าฯฟุกุโอกะก็บอกว่าอีกวันไม่ต้องใส่ไท เพราะญี่ปุ่นต้องการประหยัดพลังงาน คนส่วนใหญ่ใส่แขนสั้น ไม่สวมสูท เพราะจะได้ลดการใช้แอร์” นายชัชชาติกล่าว

ทั้งนี้ กทม.ได้มีหนังสือขอความร่วมมือไปยังหน่วยงานในสังกัด เพื่อปฏิบัติตามนโยบายข้างต้นแล้ว รวมถึงการกำหนดเวลาเปิด-ปิด และปรับอุณหภูมิเครื่องปรับอากาศในอาคารสำนักงานให้สูงขึ้น หรือไม่ต่ำกว่า 26 องศาเซลเซียส

ในส่วนการแต่งกายขณะปฏิบัติงานในอาคารสำนักงานและการประชุม<strong> สวมใส่เสื้อผ้าที่ระบายอากาศได้ดี ยับยาก รีดง่าย หรือไม่จำเป็นต้องรีด หรือสวมใส่เสื้อแขนสั้น หรือชุดลำลอง</strong> เช่น เสื้อเชิ้ต เสื้อโปโล เสื้อฮาวาย เป็นต้น ทั้งนี้ ให้คำนึงถึงโอกาส กาลเทศะ ความเหมาะสม รวมถึงชุดที่กำหนดสำหรับงานพิธีการที่ไปร่วมด้วย และไม่รวมถึงชุดเครื่องแบบ ชุดงานพิธีการ ชุดปฏิบัติการ ชุดปฏิบัติการภาคสนาม ชุด Uniform