<p style="text-align: left;"></p>
&nbsp;

&nbsp;

&nbsp;

&nbsp;

&nbsp;

<strong>อ้ายแพ้เขาหรือใจเจ้าลำเอียง เปิดใจทั้งน้ำตา หนุ่มคืนเมียให้พ่อตา จูงมือลูกไปเห็นถึงบ้าน</strong>

วันที่ 1 เม.ย.67 มีผู้ใช้ติ๊กต็อก “supachaiphungernn” โพสต์คลิปขณะกำลังให้พ่อตาผูกข้อมือ พร้อมคำอวยพรจากพ่อตา ด้วยสีหน้าเศร้าสร้อย ก่อนจะก้มลงกราบ หลังเอาภรรยามาคืนพ่อตา เนื่องจาก ภรรยามีแฟนใหม่เข้ามาบ้าน จึงขอเลิก แม้ว่าจะอยู่ด้วยกันมาถึง 6 ปี มีลูกอายุ 4 ขวบแล้วก็ตาม เพราะทำใจยาก ขอหลีกทางให้ดีกว่า

ล่าสุดผู้สื่อข่าวได้เดินทางไปพบกับหนุ่มคนดังกล่าว ทราบชื่อคือ นายศุภชัย ภูเงิน หรือนน อายุ 35 ปี ชาว อ.เมือง จ.อุดรธานี โดย นายศุภชัย กำลังใจยังดี ช่วยลุงก่อสร้างห้องน้ำภายในวัด เดินหน้าสู้ชีวิตต่อไป แม้เรื่องราวคืนภรรยาให้พ่อตาไปแล้วผ่านมาได้แค่ 4 วัน

นายศุภชัย เปิดเผยว่า ตนคบหากับอดีตภรรยามาแล้ว 6 ปี อยู่บ้านเดียวกัน แต่งงานแต่ไม่ได้จดทะเบียนสมรส มีลูก 1 คน ที่ผ่านมาก็ไม่มีปัญหาชีวิต ครอบครัวมีความสุขดี แต่ตนทำงานหาเงินคนเดียว อดีตภรรยา

เลี้ยงลูกอยู่บ้าน ปลายปีที่แล้ว อดีตภรรยาขอกลับไปอยู่บ้านพ่อแม่ เพราะแม่ป่วย ซึ่งก็อยู่ในหมู่บ้านเดียวกัน พอต้นเดือน ม.ค.ที่ผ่านมา แม่ก็เสียชีวิต อดีตภรรยาก็บอกว่าจะขออยู่ดูแลพ่อต่อ ตนก็ไม่มีปัญหาอะไร ไม่ได้ห้ามเพราะถือว่าแสดงความกตัญญูต่อพ่อแม่

แต่เดือนที่แล้วอดีตภรรยาบอกว่า อยากไปทำงานขายของในตัวเมืองอุดรฯ ตนเห็นว่าดี ช่วยกันหาเงิน และไปพักอยู่ในตัวเมืองกับน้องสาว สบายใจได้ระดับหนึ่ง โดยโทรคุยกันทุกวัน ไม่ได้เอะใจอะไร วันไหนกลับมาบ้านมาหาลูกก็โทรมาบอก แต่วันที่ 29 มี.ค.ที่ผ่านมา ตอนเช้าน้องชายมาบอกว่า ทำไมเห็นรถจยย.ภรรยาจอดอยู่บ้าน ตนก็แปลกใจ เพราะยังคุยกับอดีตภรรยาบอกว่าจะทำงาน จึงจูงแขนลูกไปบ้านพ่อตา พออดีตภรรยาเห็นตนก็ตกใจ แต่ไม่พูดอะไร
<div class="ads_position_wrapper"></div>
<div>

ตนจึงถามว่า “ไหนว่าทำงานอยู่” พอมองไปในบ้านเห็นมีผู้ชายอยู่ในบ้าน ตอนนั้นในใจเจ็บมาก เหมือนมีอะไรมาทิ่มแทงหัวใจ แต่ไม่คิดจะทำอะไร รู้ว่าเขามีแฟนใหม่ เขาหลบอยู่ในบ้าน รู้แค่นี้ตนก็ไม่พูดอะไรอีก จึงจูงลูกกลับบ้าน แล้วพิมพ์ไลน์ไปบอกว่า “เลิกคุยกัน เลิกติดต่อกัน” แต่เขาไม่อ่านไลน์ ตนก็บล็อกไลน์อดีตภรรยาแล้วก็ตัดใจทันที
<div class="ads_position_wrapper"></div>
นายศุภชัย กล่าวต่อว่า ตอนเย็นเพื่อความมั่นใจ จึงกลับไปถามพ่อตาว่าเขาอยู่ด้วยกันไหม พ่อตาก็บอกว่า “ใช่” ตอนนั้นร้องไห้เลย ไม่รู้จะพูดอะไร ก่อนตัดสินใจบอกพ่อตา “งั้นผมขอคืนลูกสาวคืนให้พ่อนะ” พ่อตาก็ผูกแขนให้ บอกว่า “ขอให้ลูกเจริญรุ่งเรืองนะ พ่อก็เพิ่งรู้เหมือนกัน”

ตอนที่ไปเจออดีตภรรยาอยู่กับแฟนใหม่ ที่ตนไม่ทำอะไรที่เลวร้าย เพราะคิดถึงหน้าลูก และไม่คิดจะทำร้ายผู้หญิงอยู่แล้ว ในเมื่อเขาเลือกแล้วก็ปล่อยเขาไป พอเกิดเรื่องนี้ ยอมรับคิดหนักเหมือนกันไม่รู้จะเดินหน้าอย่างไร แต่ก็ได้กำลังใจจากพ่อแม่ญาติพี่น้อง และที่สำคัญชาวโซเซียลที่ให้กำลังใจตนมาจนล้น จากนี้ไปตนก็จะอยู่กับลูกชายวัย 4 ขวบ และทำงานหาเงินเลี้ยงลูก

หากอดีตภรรยามาขอคืนดี มันเป็นเรื่องของอนาคต ตอนนี้ขอทางใครทางมันก่อนแล้วกัน สุดท้ายขออวยพรให้อดีตภรรยาโชคดี ส่วนลูกชายจะขอดูแลเอง ตอนนี้ทำงานก่อสร้างรับจ้างลุงได้ค่าแรงวันละ 400 บาท

</div>
&nbsp;