<strong>เมียเรียกพอดี หนุ่มหันไปหา ร่วงนั่งร้านสกายวอล์ก กลิ้งลงสันเขากระแทกพื้นสาหัส</strong>

วันที่ 23 ม.ค.67 ผู้สื่อข่าวรายงานขณะที่คนงานกำลังขึ้นไปบนนั่งร้าน ซึ่งมีความสูงประมาณ 2 เมตร เพื่อเตรียมปูกระจกบนสกายวอล์กแลนด์มาร์กแห่งใหม่ สะพานทางเดินธรรมชาติเมืองโบราณอู่ทองในบริเวณพระพุทธปุษยคีรีศรีสุวรรณภูมิ อ.อู่ทอง จ.สุพรรณบุรี ได้เกิดพลัดตกลงมา ได้รับบาดเจ็บ เจ้าหน้าที่รีบนำส่ง รพ.อู่ทอง

นายสมจินต์ ชาญกระบี่ ผจก.สำนักงานพื้นที่พิเศษ7 กล่าวว่า ขณะเกิดเหตุ ตนไปตรวจงานและประสบเหตุพอดี ทราบว่าคนงานผู้ชายที่ประสบเหตุอยู่บนนั่งร้าน ซึ่งอยู่เป็นชั้นจากสกายวอล์กลงมา ส่วนที่เจ็บอยู่นั่งร้านชั้นล่างสูงจากพื้นประมาณ 2 เมตร เพื่อเตรียมปูกระจกสกายวอล์กในเฟสที่ 2 ส่วนสาเหตุเนื่องจากภรรยาตะโกนเรียก เมื่อหันหลังมาจึงเสียหลักตกจากนั่งร้าน และกลิ้งลงตามสันเขา เบื้องต้น ผู้ได้รับบาดเจ็บอาการสาหัส กระดูกคอแตก นำส่ง รพ.อู่ทอง และส่งต่อ รพ.เจ้าพระยายมราช ขณะนี้รักษาตัวที่ห้องไอซียู
<div class="ads_position_wrapper mb-4"></div>
ส่วนการก่อสร้างสกายวอล์ก ซึ่งขณะนี้ เฟสที่ 1 ก่อสร้างแล้วเสร็จเรียบร้อยแล้ว และกำลังดำเนินการก่อสร้างในเฟสที่ 2 การก่อสร้าง Skywalk แห่งนี้ ดำเนินการก่อสร้างเริ่มตั้งแต่ปี 2563 จะเสร็จสิ้นประมาณต้นปี 2568 หากสร้างเสร็จ จะมีความยาวประมาณ 500 เมตร สูง 32 เมตร และมีลิฟต์แก้วให้ขึ้นไปชมทิวทัศน์ ขึ้นแท่นเป็นสกายวอล์กที่ยาวที่สุดในประเทศไทย โดยเป็นสกายวอล์กแบบไม่มีเสาค้ำ การก่อสร้างมีการตรวจสอบและคำนวณทางวิศวกรรมให้มีความปลอดภัยและความมั่นคงแข็งแรง พื้นที่ทำจากกระจกนิรภัยนั้น แต่ละแผ่นสามารถรองรับน้ำหนักได้มากขึ้น 500 กิโลกรัม

&nbsp;