&nbsp;

&nbsp;

&nbsp;

&nbsp;

&nbsp;

&nbsp;

&nbsp;

พ่อเตรียมเอารถไถไปซ่อน หวั่นลูกชายแอบเอาไปขับอีก รับกังวัลที่บ้านยังมีรถอีแต๋นอีกคัน เผยในฐานะคนเป็นพ่อ อยากขอบคุณน้ำใจพลังโซเชียลที่ช่วยตามหาลูก

วันที่ 25 เม.ย.2567 ผู้สื่อข่าวรายงานว่า จากกรณี นายแตงโม หรือนายพรชัย อายุ 33 ปี ชาวบ้านโนนสมบูรณ์ ต.หนองหญ้าไซ อ.วังสามหมอ จ.อุดรธานี ขับรถไถคูโบต้าคันสีส้ม ขนาด 50 แรงม้า จากบ้านพักไปจอดที่ลานจอดรถของห้างที่จ.ขอนแก่น ระยะทางไกลกว่า 120 กม. โดยพ่อและแม่แจ้งว่า ลูกชายขับรถไถหายออกจากบ้านไปตั้งแต่วันที่ 22 เม.ย.ที่ผ่านมา ตามหายังไงก็ไม่เจอ

&nbsp;

ต่อมาได้แจ้งความคนหายที่สภ.วังสามหมอแล้ว จนมีคนแจ้งข่าวว่า ลูกชายนำรถไถไปจอดในห้างดังที่จ.ขอนแก่น หลังจากนั้นก็ขับรถไถออกจากห้างยังไม่รู้ว่าไปไหนต่อ ต่อมา เวลา 21.00 น.วานนี้ ชาวโซเชียลพบนายแตงโมขับรถมาตามถนนมิตรภาพจากจ.ขอนแก่น มุ่งหน้าเข้าจ.อุดรธานีแล้วเลี้ยวขวาเข้าอ.กุมภวาปี คาดว่านายแตงโมจะขับรถไถกลับบ้าน จึงได้แจ้งไปยังนางระยอง แม่ของนายแตงโม

ปรากฏว่า ขณะที่นายแตงโมขับรถไถกลับบ้านที่อ.วังสามหมอ แต่ดันไปฝ่าไฟแดงที่อ.กุมภวาปี บริเวณสามแยกทางไปอ.หนองหาน ต่อมา ร.ต.อ.ทองหลาง อามาตย์มนตรี รอง สวป.สภ.กุมภวาปี พร้อมด้วยสายตรวจสภ.กุมภวาปี ได้ช่วยกันสกัดเอาไว้และแจ้งให้ญาติทราบ และได้นำตัวนายแตงโมเข้ารับการรักษาที่รพ.กุมภวาปี ส่วนรถไถน้าชายของนายแตงโมได้ขับกลับบ้านที่บ้านโนนสมบูรณ์ อ.วังสามหมอต่อไป

&nbsp;

นายบุญมา อายุ 62 ปี พ่อของนายแตงโม เปิดเผยว่า ลูกชายขับรถไถหายออกจากบ้านเมื่อวันที่ 22 เม.ย.67 พ่อแม่และญาติๆ ก็ออกตามหา หายังไงก็ไม่เจอ ตอนแรกๆ คิดว่าเขาคงกลับเพราะเขาเคยหายไป 2-3 ครั้ง ไม่นานก็กลับมา จนมีชาวโซเชียลแจ้งข่าวเห็นลูกชายคือนายแตงโมขับรถไถไปจอดที่ห้าง เหมือนจะเข้าไปเที่ยวห้าง จากนั้นก็ขับออกมาไม่รู้ไปไหนต่อ

ต่อมาเมื่อคืนนี้มีคนแจ้งมาที่เบอร์แม่ว่า พบนายแตงโมขับรถมาตามถนนมิตรภาพจากขอนแก่นจะเข้าจ.อุดรธานี และเลี้ยวซ้ายเข้าอ.กุมภวาปี คาดว่าจะมุ่งหน้าเข้าอ.ศรีธาตุและมายังบ้านที่อ.วังสามหมอ แต่บังเอิญตรงสามแยกอ.กุมภวาปีไปอ.หนองหาน ลูกชายขับรถไถฝ่าไฟแดง จึงได้แจ้งตำรวจก็พบนายแตงโมอยู่หน้าโรงสี ตำรวจจึงได้ควบคุมตัวเอาไว้ให้แล้วแจ้งให้ญาติไปรับ จากนั้นก็เอาตัวเข้ารับการรักษาอาการป่วยจิตเวชที่รพ.กุมภวาปี โดยมีแม่เป็นคนนอนเฝ้า

&nbsp;

ส่วนรถไถเอากลับมาไว้บ้านแล้ว แต่ตอนนี้เอาไปซ่อนลูกชายไว้ที่บ้านญาติที่หมู่บ้านอื่น เพราะกลัวลูกชายกลับมาแล้วจะขับไปอีก ส่วนรถไถคันเล็ก เชื่อว่าลูกชายคงไม่เอาไปเพราะไม่มีแบต และยังมีรถอีแต๋นอีกคัน อันนี้ก็ห่วงลูกชายจะขับหนีไปอีก คงต้องเอาไปซ่อนที่อื่นไว้ชั่วคราวก่อนเช่นกัน

นายบุญมา กล่าวอีกว่า แต่ก่อนลูกชายเป็นเด็กรับผิดชอบงานขยันทำงานช่วยพ่อและแม่ทำไร่ทำสวน ขยันมาก ระยะหลังยอมรับลูกติดยา เขาอาจจะมีปัญหาหลายอย่าง ทั้งเครียดเรื่องภรรยาบอกเลิก จากนั้นก็ไปขับรถสิบล้อ น่าจะติดยาตอนไปขับรถ ตนเองมีลูก 2 คน คนโตเป็นผู้หญิง คนที่ 2 เป็นผู้ชายคือนายแตงโม มีลูกชายคนเดียวด้วย ก็มีความหวังให้เขาหายจากอาการป่วย

&nbsp;

พ่อและแม่ก็แก่เฒ่าแล้ว ก็หวังจะได้ให้เขาเป็นเรี่ยวเป็นแรงคอยพึ่งพาอาศัยเมื่อเราแก่เฒ่า หัวอกพ่อและแม่หลังจากลูกชายหายไปพร้อมรถไถ กินข้าวไม่ได้นอนไม่หลับ บางวันก็นอนร้องไห้ ทำไมลูกเราดีๆ เป็นแบบนี้ แต่อย่างไรแล้ว ลูกจะดีจะชั่วก็รักเหมือนเดิม ใจลึกๆ ก็หวังว่าเขาจะหายจากอาการป่วยจิตเวช กลับมาอยู่กับพ่อและแม่อย่างครอบครัวพ่อแม่ลูกอย่างมีความสุข

“ในฐานะพ่อนายแตงโม ก่อนอื่นต้องขอขอบคุณชาวโซเชียลที่เป็นหูเป็นตาแจ้งข่าวลูกชายให้ทราบว่าอยู่ไหน ตอนแรกพ่อและแม่ก็ทุกข์ใจก็ไม่รู้จะไปตามได้อย่างไร ขอบคุณน้ำใจชาวโซเชียลที่แจ้งข่าวให้ผู้เป็นพ่อและแม่ทราบ ขอบคุณจากใจจริงๆ ครับ” นายบุญมา กล่าว

&nbsp;

ขณะที่นายบุญชัย อายุ 54 ปี น้าชายนายแตงโม บอกว่า ก่อนนี้นายแตงโมก็หายไปครั้งหนึ่งขับรถมอเตอร์ไซค์ไปไกลถึงอ.เฉลิมพระเกียรติ จ.นครราชสีมา ระยะทางจากบ้านกว่า 299 กม. แต่ไปต่อไม่ได้เพราะเครื่องรถน็อก

พวกตนก็เดินทางไปรับกลับมา เมื่อคืนนี้พอรู้ข่าวก็พากันไปรับนายแตงโม และผมก็ไปขับรถไถกลับมาบ้าน ตอนนี้หลานชายไปนอนรักษาตัวที่รพ.กุมภวาปี อาการดีขึ้นเห็นหมอบอกว่าจะนำกลับมารักษาที่รพ.วังสามหมอ คาดว่าในวันสองวันนี้

&nbsp;

&nbsp;

&nbsp;

&nbsp;

&nbsp;