<strong>เจ้าของ โรงแรมม่านรูด ชื่อดังขอนแก่น เห็นด้วยติดตั้งสถานีชาร์จไฟฟ้า รถ EV ไว้ในโรงแรม เพิ่มความสะดวกให้ลูกค้า แต่ต้องรอให้มีผู้ใช้มากกว่านี้</strong>

วันที่ 18 ม.ค.2567 หลังโลกออนไลน์แชร์เรื่องราวผู้ใช้ TikTok รายหนึ่ง โพสต์ไอเดียสำหรับธุรกิจโรงแรมม่านรูด ควรปรับตัวในการทำธุรกิจ รับกระแสรถยนต์ไฟฟ้าที่กำลังมาแรง ด้วยการติดตั้งตู้ชาร์จไฟฟ้าของรถ EV เพื่อให้ลูกค้าที่แวะเข้ามาใช้บริการโรงแรมได้เสียบหัวชาร์จไฟรถได้ด้วย

โดยโพสต์ระบุว่า “ธุรกิจที่ควรปรับตัวมาเป็นสถานีชาร์จไฟฟ้ารถ EV ด้วย นอกจากพวกปั้ม NGV แล้ว ก็คือธุรกิจ “ม่านรูด” เพราะจะได้แวะเสียบหัวชาร์จทั้งคนทั้งรถ แบบทูอินวัน ทูอินวัน อ่ะครับ”

หลังเรื่องนี้ถูกแชร์ออกไป ไมีคนเข้ามาแสดงความคิดเห็นในทำนองเห็นด้วยกับความคิดของผู้ใช้ TikTok รายนี้เป็นอย่างมาก บางคนมีการคอมเมนต์แบบติดตลก เช่น “ไอเดียดีครับ ได้ชาร์จทั้งคน ทั้งรถ บรรยากาศชิลๆ”

นอกจากนี้ยังมียังมีนักวิชาการคนดัง อย่าง<strong>รศ.ดร.เจษฎา เด่นดวงบริพันธ์</strong> อาจารย์จุฬาลงกรณ์มหาวิทยาลัย นำเรื่องนี้ไปโพสต์อีกด้วย โดยสมมติเหตุการณ์ขึ้นมาว่า

คุณ A : ใช้รถยนต์ไฟฟ้าอีวี แล้วไม่สะดวกอ่ะ.. จะไปรับเด็ก แล้วลืมดู ไฟใกล้จะหมด ต้องไปหาสถานีชาร์จไฟ เสียเวลาตั้งครึ่งชั่วโมง
<div class="ads_position_wrapper"></div>
คุณ B : นี่ไง ก็รับเด็กก่อน แล้วบอกว่าขอแวะพักหาที่ชาร์จสัก 2-3 ชั่วโมงนะครับ ธุรกิจใหม่ “ม่านรูด พร้อมที่ชาร์จไฟ” น่าจะมาแรงตามกระแสรถ EV”

ซึ่งมีคนเข้ามาแสดงความคิดเห็นกันอีกเป็นจำนวนมาก จนเกิดเป็นกระแสไวรัลในโลกโซเชียลที่เรียกร้องให้โรงแรมม่านรูด รีสอร์ต หรือที่พักต่างๆ ติดตั้งสถานีชาร์จไฟฟ้ารถ EV เพื่อบริการลูกค้า

ผู้สื่อข่าวลงพื้นที่สอบถามความคิดเห็นของผู้ประกอบการธุรกิจโรงแรมม่านรูดในจังหวัดขอนแก่น โดยเดินทางไปที่โรงแรมเพลย์บอย ตั้งอยู่เลขที่ 145ถนนดรุณสำราญ ตำบลในเมือง อำเภอเมือง จังหวัดขอนแก่น ซึ่งเป็นโรงแรมม่านรูดชื่อดังในเขตเมืองขอนแก่น เปิดให้บริการประมาณ 16 ห้อง

พบ <strong>นายประกาศิต ภัสสรดิลกเลิศ</strong> เจ้าของโรงแรมเพลย์บอย จ.ขอนแก่น เล่าว่า ในช่วงระยะหลังมานี้จะพบว่า มีลูกค้าที่ขับรถยนต์ไฟฟ้า เข้ามาใช้บริการห้องพักมากขึ้นเรื่อยๆ เฉลี่ย 10 คันต่อเดือน ซึ่งอาจเป็นเพราะจำนวนผู้ใช้รถยนต์ไฟฟ้าในจังหวัดขอนแก่น ยังมีไม่มากเหมือนในกรุงเทพมหานครและจังหวัดอื่นๆ

ซึ่งแนวคิดของผู้ใช้รถยนต์ไฟฟ้า ที่เสนอไอเดียให้มีการติดตั้งสถานีชาร์จรถ EV ในม่านรูด ตนเห็นด้วยกับแนวคิดนี้ แต่มองว่าอาจจะต้องรอดูอีกสัก 2–3 ปี เนื่องจากในพื้นที่ขอนแก่น ปัจจุบันคนยังใช้รถยนต์ไฟฟ้าไม่มาก เมื่อเปรียบเทียบกับรถยนต์แบบเติมน้ำมัน

คิดว่าในอนาคตคนก็จะหันมาซื้อรถยนต์ไฟฟ้ามาใช้มากขึ้นกว่านี้ เพราะหากลงทุนติดตั้งสถานีชาร์จไฟฟ้ารถ EV ในตอนนี้อาจไม่คุ้มค่ากับการลงทุน เพราะต้องใช้งบประมาณหลายแสนบาท และในอนาคตหากมีผู้สนใจมาร่วมลงทุนติดตั้งสถานีชาร์จไฟฟ้ารถ EV ตนเองก็ยินดี
<div class="ads_position_wrapper mb-4"></div>
หากในอนาคตจะมีการติดตั้งสถานีชาร์จไฟฟ้ารถ EV ในโรงแรมม่านรูดจริง จะต้องติดตั้งไว้หน้าห้องแต่ละห้อง เพื่อความเป็นส่วนตัวของลูกค้าที่มาใช้บริการโรงแรมม่านรูด ซึ่งการติดตั้งไว้จุดเดียวในโรงแรมม่านรูดก็อาจจะไม่เหมาะสม เพราะยังต้องคำนึงถึงความเป็นส่วนตัวของลูกค้าด้วย

&nbsp;