ยิ่งฟังยิ่งสลด! วรุตหีบเหล็ก สารภาพแล้ว ฆ่าพ่อเพราะแค้น ส่วนน้องสาว ทำเพราะชอบสนับสนุนพ่อ พร้อมยืนยัน ตัวเอง ไม่ได้ป่วยจิต มีสติครบถ้วน ตอนก่อเหตุ

หลังเกิดเหตุสลด ลูกชาย ลวงพ่อกับน้องสาวไปขังในหีบเหล็ก ก่อนถ่วงน้ำเสียชีวิตคู่ เมื่อวันที่ 8 ม.ค. 67 ที่ผ่านมา

คืบหน้าล่าสุด วันนี้ (10 ม.ค.67) ที่ กองบังคับการตำรวจภูธรจังหวัดสกลนคร พ.ต.อ.โชคชัย อินทะนิน รองผู้บังคับการตำรวจภูธรจังหวัดสกลนคร กล่าวว่า ภายหลังจากพนักงานสอบสวนทำการสอบปากคำผู้ต้องหา คือนนายวรุต ลูกชายและน้องชายของผู้เสียชีวิต ก็ทราบว่า แรงจูงใจในการก่อเหตุเกิด มาจากการที่นายวรุต มีปากเสียงกันกับผู้เป็นพ่อ ตั้งแต่ปลายปี 66 ต่อเนื่องกันมา ด้วยเรื่องที่พ่อบอกว่าจะตัดความสัมพันธ์พ่อลูก กระทั่งลามไปถึงจะตัดออกจากกองมรดก จึงเกิดความแค้นสะสม เลยไปสั่งทำกล่องเหล็ก 2 ใบ ใช้ความเชื่อใจของพ่อออกอุบาย ว่า จะไปประกอบอาชีพตกปลา พ่อหลงเชื่อเพราะลูกจะไปทำมาหากิน จึงเดินทางไปจุดเกิดเหตุด้วย ต่อมาพอถึงจุดเกิดเหตุก็ออกอุบายอีกว่า เมื่อแผ่นฟิวเจอร์บอร์ดโดนความร้อนจะพองตัวเป็นที่นอนพอดีกับกล่องเหล็ก ด้วยความเชื่อใจพ่อจึงถอดเสื้อผ้าเดินขึ้นไปบนแท่นเหล็ก และนอนลงในหีบเหล็ก

นายวรุตย์ ปิดฝาหีบคล้องด้วยโซ่ล็อคกุญแจ ผลักพ่อลงก่อนคนแรก พอน้องสาวเห็น ก็ร้องขอความช่วยเหลือ แต่นายวรุตย์ ก็ผลักน้องตามลงไป หลังจากเกิดเหตุผ่านไปประมาณ 5 นาที เจ้าตัวสำนึกได้ กลับใจอยากช่วยเหลือพ่อและน้องขึ้นมาจากน้ำ แต่ไม่ทันการณ์ ทั้งคู่ได้เสียชีวิตจากการขาดอากาศหายใจ จึงนั่งรออยู่ตรงจุดเกิดเหตุ ในเวลาค่ำมืดตามที่รับแจ้งเกิดเหตุการณ์

ส่วนทำไมทะเลาะกับพ่อแต่ต้องก่อเหตุกับน้องด้วย นายวรุตย์บอกว่า เพราะน้องสาวนั้นเห็นดีเห็นงามกับพ่อในทุกเรื่อง กระทั่งลามไปก่อเหตุกับน้อง สำหรับการสอบสวนเจ้าตัวให้การรับสารภาพว่า ขณะก่อเหตุตนมีสติสัมปชัญญะครบถ้วน ไม่เคยใช้สารเสพติด ไม่ใช่ผู้ป่วยจิตเวช ขณะที่ น.ส.เพียงเพ็ญ ผู้เสียชีวิต เป็นผู้ป่วยออทิสติก

เบื้องต้นเชื่อว่าผู้ก่อเหตุกระทำการเพียงคนเดียวเพราะอุปกรณ์กล่องเหล็กมีล้อเลื่อนที่ถูกติดตั้งมาด้วย จึงเชื่อได้ว่าหากผลักลงไปจะสามารถก่อเหตุเพียงลำพังได้ อย่างไรก็ดี จนท. ยังไม่ตัดประเด็นใดทิ้ง ส่วนที่มีกระแสข่าวว่าตั้งหีบเหล็กแล้วพลัก พ่อและน้องลงน้ำเป็นคอนเทนท์และไสยศาสตร์หรือไม่นั้น ไม่ใช่แต่อย่างใด น่าจะเป็นแค่คำกล่าวอ้างในการไปจ้างช่างให้ประกอบหีบเหล็ก

พนักงานสอบสวนได้แจ้งข้อกล่าวหา นายวรุต ฐาน ฆ่าผู้อื่นโดยเจตนากระทำการต่อบุพการีและกระทำการอันเป็นการโหดร้ายทารุณ พร้อมนำตัว ไปตรวจสุขภาพจิตอีกครั้งที่โรงพยาบาลพังโคนเพื่อการยืนยัน ซึ่งเจ้าตัวปฏิเสธการทำแผนก่อนจะนำตัวนายวรุตย์ไปขออำนาจศาลจังหวัดสกลนครเพื่อฝากขัง

&nbsp;