<strong>ญาติงงลุงเปี๊ยกหายตัว มีคนพาไปเซฟเฮ้าส์ ร้องบิ๊กโจ๊กคาใจ ใครบังคับให้สารภาพ บิ๊กโจ๊กเตรียมลงพื้นที่ เผยถ้ามีตร.เอี่ยวด้วย ฟันไม่เลี้ยง</strong>

จากกรณี น.ส.บัวผัน ตันสุ อายุ 47 ปี หรือป้ากบ หญิงสติไม่สมประกอบ ถูกกลุ่มวัยรุ่น 5 คน โดยในจำนวนนี้มีลูกของตำรวจสืบสวน สภ.อรัญประเทศ ฆ่าทิ้งสระน้ำข้างโรงเรียนใน จ.สระแก้ว แต่ต่อมาตำรวจกลับจับนายปัญญา คงแสนคำ อายุ 54 ปี หรือลุงเปี๊ยก สามีผู้ตาย และส่งเข้าเรือนจำ ก่อนพบว่าไม่เกี่ยวข้องกับการก่อเหตุ ตามที่เคยเสนอข่าวไปแล้วนั้น
<div class="ads_position_wrapper">
<div id="div-custom-ad-6370262">
<div id="streamlym-ads">
<div id="bsrv-4490" data-tagid="AV650aaf4aa58bc2f0bd06b105"></div>
</div>
</div>
</div>
ล่าสุดเมื่อเวลา 10.30 น. วันที่ 16 ม.ค.67 ที่สโมสรตำรวจ ถ.วิภาวดี นายกัณฐัศว์ พงศ์ไพบูลย์เวชย์ หรือกัน จอมพลัง พาญาติของนางบัวผัว ขอความช่วยเหลือจากพล.ต.อ.สุรเชษฐ์ หักพาล รองผบ.ตร. หลังเกรงจะไม่ได้รับความเป็นธรรมทางคดี เนื่องจากไม่สามารถติดต่อสอบถามข้อมูลจาก สภ.อรัญประเทศ ได้

นายกัณฐัศว์ กล่าวว่า ญาติของป้าบัวผันมาร้องขอความช่วยเหลือจากตน เพราะเกรงจะไม่ได้รับความเป็นธรรมในคดี เนื่องจากผู้ก่อเหตุเป็นเยาวชน โดยตนเชื่อมั่นว่า พล.ต.อ.สุรเชษฐ์ จะทำคดีได้ อีกทั้งคดีนี้อาจมีตำรวจบังคับให้ลุงเปี๊ยกยอมรับผิดในคดีว่าใช้เก้าอี้ฟาดภรรยาจนเสียชีวิต ทั้งที่ความจริงลุงไม่ได้อยู่ในเหตุการณ์เลย จะไปทราบพฤติการณ์การก่อเหตุของคนร้ายจริงๆ ได้อย่างไร จึงตั้งข้อสังเกตว่ามีใครสั่งให้พูดข้อมูลนี้หรือไม่ และหลังจากได้รับการปล่อยตัวจากเรือนจำแล้ว เจ้าตัวก็หายไปเลย ญาติก็ติดตามหาตัวไม่พบ หรือแม้แต่ทีมงานของตนก็ไม่สามารถติดต่อกับผกก.สภ.อรัญประเทศ ได้เช่นกัน

“ผมได้ข้อมูลมาว่าลุงเปี๊ยกอยู่ที่เซฟเฮ้าส์กับญาติคนหนึ่งที่โรงแรมใน จ.สระแก้ว และจะให้ย้ายไปที่จ.สุรินทร์ จึงสงสัยว่าเหตุใดต้องให้ไปพักที่เซฟเฮ้าส์ เกรงว่าลุงจะไปพูดอะไรหรือไม่”

พล.ต.อ.สุรเชษฐ์ กล่าวว่า คดีนี้เกี่ยวกับเด็กและเยาวชนที่ตนกำกับดูแล ซึ่งญาติไม่มั่นใจการทำงานของเจ้าหน้าที่ โดยทราบว่าเด็กทั้ง 5 คนถูกจับกุมทั้งหมดแล้ว ในจำนวนนั้นมีลูกของตำรวจด้วย แต่ประเด็นที่สังคมสงสัยคือ เหตุใดลุงเปี๊ยกจึงยอมรับสารภาพในคดี ดังนั้นตนจะลงพื้นที่สั่งการพร้อมไปติดตามหาตัวลุงเปี๊ยกในช่วงบ่ายวันนี้ และหากมีตำรวจเข้าไปเกี่ยวข้องจริงก็ต้องดำเนินคดี ไม่ปกป้องคนที่ทำผิด ยอมรับพฤติการณ์การก่อเหตุของเด็กกลุ่มนี้เลวร้ายมาก ต้องบังคับใช้กฎหมายอย่างเด็ดขาด ซึ่งการแก้ไขกฎหมายเพื่อลดอายุของเด็กให้รับโทษรุนแรงขึ้นนั้น เป็นเรื่องระยะยาวที่ยังคงหารือกันร่วมกับหลายหน่วยงาน
<div class="ads_position_wrapper"></div>
นางปราง อายุ 55 ปี ญาติของป้าบัวผัน ยอมรับว่า รู้สึกกังวล เกรงจะไม่ได้รับความยุติธรรม เพราะตำรวจไม่เคยเข้ามาดูแลแม้แต่ในงานศพญาติตนเอง และสงสัยว่าเหตุใดลุงเปี๊ยกไปรับสารภาพ มีใครไปบังคับสั่งการหรือไม่ เพราะตนไม่เชื่อว่าลุงเปี๊ยกจะไปก่อเหตุรุนแรงขนาดนี้ เพราะทั้งคู่ต่างสติไม่สมประกอบ และตั้งแต่ลุงเปี๊ยกได้รับการปล่อยตัวก็ไม่มีใครประสานให้ไปรอที่เรือนจำ ไม่ทราบว่าถูกปล่อยตัวไปตั้งแต่เมื่อไหร่ และใครเป็นคนที่อยู่กับเจ้าตัวในตอนนี้ด้วย ตนต้องการให้ผู้กระทำผิดได้รับโทษถึงที่สุด
<div class="ads_position_wrapper mb-4"></div>
<ul>
 	<li class="udsg__main-title"><a href="https://www.khaosod.co.th/around-thailand/news_8052004" target="_blank" rel="noopener">5เยาวชน เปิดปากปมฆ่า ป้าบัวผัน ทิ้งสระน้ำ แฉหัวโจกวัย16 ลูกตำรวจ</a></li>
 	<li class="udsg__main-title"><a href="https://www.khaosod.co.th/special-stories/news_8052661" target="_blank" rel="noopener">ต่าย สายธาร เล่านาที 5 โจ๋รุม ป้าบัวผัน คาใจผัวสารภาพทำไม ซัดบอกลูกหลานเป็นคนดี</a></li>
 	<li class="udsg__main-title"><a href="https://www.khaosod.co.th/special-stories/news_8053029" target="_blank" rel="noopener">‘สามีป้าบัวผัน’ พ้นคุก ไม่ตอบนักข่าว ว่าถูกใครข่มขู่หรือบังคับให้สารภาพ</a></li>
</ul>
&nbsp;