&nbsp;

&nbsp;

&nbsp;

&nbsp;

&nbsp;

30 ปีหากันจนเจอ หนุ่มซาอุวัย 33 ปี ตามหาแม่นมชาวไทย ไม่เจอกัน 30 ปี หวังตอบแทนบุญคุณเคยเลี้ยงดู ช่วยเหลือค่าใช้จ่าย ซึ้งโผเข้ากอดแม่นมน้ำตาร่วง

วันที่ 1 พ.ค.67 ผู้สื่อข่าวนำเรื่องราวสุดประทับใจของหนุ่มชาวซาอุดีอาระเบียชื่อ อาลี โบคารี วัย 33 ปี ซึ่งออกตามหาแม่นม ที่เคยเลี้ยงดูมาตอนเด็กๆ ที่ประเทศซาอุดิอาระเบีย เมื่อ 30 ปีก่อน หวังจะช่วยเหลือค่าใช้จ่าย ตอบแทนบุญคุณที่เคยเลี้ยงดูมา พยายามตามหามาตลอด จนเจอเบาะแสและพบตัวแม่นม ที่ต.โนนสมบูรณ์ อ.เสิงสาง จ.นครราชสีมา

&nbsp;

ผู้สื่อข่าวจึงลงพื้นที่ไปที่หมู่ 1 ต.โนนสมบูรณ์ อ.เสิงสาง พบกับนางบานเย็น ธงชัยธนาวุฒิ หรือแม่เย็น อายุ 77 ปี ซึ่งเป็นแม่นมของหนุ่มซาอุฯ รายนี้ ซึ่งเล่าให้ฟังว่า

&nbsp;

“ตนได้เลี้ยงดูอาลีและพี่น้องของเขา ตั้งแต่ปี 2535 ตอนนั้นไปทำงานเป็นแม่บ้านอยู่ที่ประเทศซาอุดิอาระเบีย แต่หลังจากทราบข่าวว่า ลูกชายของตนประสบอุบัติเหตุหนัก ต้องเข้ารับการผ่าตัด จึงรีบเดินทางกลับมาประเทศไทย และคุณพ่อของอาลีซื้อโทรศัพท์และให้เบอร์โทรไว้ จะได้โทร.ติดต่อหากัน แต่หลังจากกลับมาประเทศไทย ตนไม่ได้เดินทางกลับไปทำงานที่ประเทศซาอุฯ อีกเลย

&nbsp;

นางบานเย็น กล่าวว่า ตนยังเก็บเบอร์โทรนี้ไว้ตั้งแต่ 30 ปีก่อน เผื่อเอาไว้ติดต่อพูดคุยกับอาลี แต่ก็ไม่คิดว่า อาลีจะบินลัดฟ้ามาประเทศไทย เพื่อตามหาตน มารู้ตัวอีกที ก็มีโทรศัพท์โทรมาจากโรงแรมแห่งหนึ่งในเมืองพัทยา โทรมาหาตนตามเบอร์โทรที่พ่อของอาลีซื้อไว้ให้ และสอบถามที่อยู่ จากนั้นอาลีก็เหมารถขับมาหาตนที่บ้านโนนสมบูรณ์

&nbsp;

นางบานเย็น กล่าวว่า ตอนที่ตนและอาลีได้เจอหน้ากัน อาลีวิ่งเข้ามากอดตนด้วยความดีใจและคิดถึง ต่างคนต่างน้ำตาไหล ไถ่ถามชีวิตความเป็นอยู่ของแต่ละฝ่าย และตนก็ทำอาหารให้กับอาลีได้รับประทาน เหมือนเมื่อครั้งที่ตนเคยทำให้ทานที่ซาอุดิอาระเบีย เหตุผลที่อาลีเดินทางมาหาตนในครั้งนี้ ต้องการมาตอบแทนบุญคุณที่เคยเลี้ยงดูมาตั้งแต่เกิด และอาลีเห็นตนเดินไม่สะดวก จึงซื้อรถมอเตอร์ไซค์ไฟฟ้า 3 ล้อให้ 1 คัน จะได้ไม่ต้องเดินให้ปวดขา และติดต่อหารถคอยรับส่งไปโรงพยาบาลในตัวเมืองนครราชสีมา โดยจะดูแลค่าใช้จ่ายในการเดินทางไปหาหมอให้

&nbsp;

“หลังจากอาลีกลับไปที่ประเทศซาอุดีอาระเบียแล้ว บอกว่าจะกลับมาหาอีกทุกปี ซึ่งไม่คิดว่าจากกันมาหลายสิบปีแล้ว แต่อาลีจะยังคิดถึง แม้จะอยู่คนละประเทศ และต่างเชื้อชาติ แต่ก็พยายามตามหาจนเจอ เพื่อจะทดแทนบุญคุณ รู้สึกดีใจและปลาบปลื้มใจอย่างมาก”

&nbsp;

&nbsp;

&nbsp;

&nbsp;