<strong>สนง.สลากฯ เปิดฟีเจอร์ใหม่ เพิ่มสลากกลางงวด ทีละ 1 ล้านใบ เอาใจคนฝันกลางงวด บอร์ดสั่งศึกษาผลิตภัณฑ์ใหม่ ดึงพนันออนไลน์-หวยเพื่อนบ้านเข้าระบบ</strong>

เมื่อวันที่ 12 มกราคม ที่สำนักงานสลากกินแบ่งรัฐบาล <strong>นายลวรณ แสงสนิท</strong> ปลัดกระทรวงการคลัง ประธานกรรมการสลากกินแบ่งรัฐบาล เปิดเผยว่า ผลการดำเนินงานสลากปี 2566 ปรากฏว่าการจำหน่ายสลากกินแบ่งรัฐบาลหกหลัก (L6) ทั้งแบบใบ 80 ล้านฉบับ และแบบดิจิทัล 22 ล้านฉบับ รวม 102 ล้านฉบับ ได้รับการตอบรับที่ดีจากประชาชน โดยเฉพาะอย่างยิ่ง สลากแบบดิจิทัล ที่ขายผ่านแอพพ์ “เป๋าตัง” สลากขายหมดก่อนวันออกรางวัลทุกงวด

ดังนั้น <strong>ในงวดวันที่ 16 กุมภาพันธ์ 2567 จะเพิ่มสลากฯ แบบดิจิทัล เป็น 23 ล้านฉบับ</strong> และคาดว่าในปี 2567 จะทยอยเพิ่มเป็น 25-30 ล้านใบ เพื่อให้ตรงกับความต้องการซื้อของพี่น้องประชาชน โดยเพิ่มในส่วนสลากดิจิทัลเป็นหลัก ซึ่งสำนักงานได้ทยอยเรียกผู้ค้าที่ลงทะเบียนไว้ 65,000 ราย เหลือที่ยังไม่เรียกอีก 7,000 ราย ก็จะทยอยเรียกกลุ่มนี้ก่อน และจากนั้น จะเปิดโอกาสให้ผู้ค้าระบบซื้อจอง เข้ามาสมัครเป็นผู้สลากดิจิทัล ซึ่งการสำรวจ มีผู้สนใจ 30,000 ราย จากผู้ค้าทั้งหมด 130,000 ราย

นอกจากนี้ ในงวดที่สลากมีแนวโน้มขายดีและหมดอย่างรวดเร็วนั้น สำนักงานสลากฯ ได้เพิ่มฟีเจอร์ใหม่ คือการเติมสลากระหว่างงวด ให้ผู้ค้าที่มีความสามารถในการขายหมด รวมถึง ตอบโจทย์สำหรับผู้ซื้อที่อาจจะอยากได้สลากในช่วงกลางงวด ให้มีเลือกครบถ้วนมากขึ้น โดยครั้งละ 1 ล้านใบ คาดว่าใช้เวลาในการจัดทำระบบ 3 เดือน

รวมถึงสำนักงานสลากฯ <strong>ได้ปรับรูปแบบการขายสลากดิจิทัล โดยผู้ขายสามารถเดินขายสลากแบบแผงสลากบนไอแพด และโทรศัพท์มือถือได้</strong> วิธีการดังกล่าว ถือเป็นการเพิ่มช่องทางการจำหน่ายสลากดิจิทัลให้มากขึ้น เพราะมีลักษณะคล้ายกับการจำหน่ายสลากแบบมีแผงจำหน่าย ไม่ว่าจะเป็นการเลือกเลขให้กับลูกค้าประจำ หรือการลดราคาสลาก เป็นต้น โดยการปรับปรุงช่องทางการจำหน่ายจะแล้วเสร็จและเริ่มใช้ได้ในเดือนกุมภาพันธ์ 2567

ในส่วนของสลากกินแบ่งรัฐบาลตัวเลข 3 หลัก หรือ N3 นั้น เนื่องจากมีวัตถุประสงค์เพื่อแก้ปัญหาหวยใต้ดิน สำนักงานสลากฯ จะทดลองดำเนินการในลักษณะของ Sandbox เพื่อทดสอบช่องทางการจำหน่าย การกำหนดราคาขาย รวมถึงเงินรางวัลที่สอดคล้องกับความต้องการของผู้ซื้อให้มากที่สุด คาดว่าจะพร้อมเริ่มดำเนินการ Sandbox ของสลากตัวเลข 3 หลัก หรือ N3 ได้ในช่วงกลางปี 2567 และโดยที่ปัจจุบันมีความท้าทายรูปแบบใหม่ คือหวยจากประเทศเพื่อนบ้าน รวมทั้งเว็บขายสลากออนไลน์ที่อ้างอิงผลรางวัลจากประเทศเพื่อนบ้าน รวมถึงเว็บขายสลากออนไลน์อื่นๆ ที่ใช้ผลรางวัลของสำนักงานสลาก รวมถึงการนำสลากใบไปโหลดขาย ดังนั้น คณะกรรมการสลากกินแบ่งรัฐบาล จึงมอบหมายให้สำนักงานสลากฯ ไปศึกษาความเป็นไปได้ในการพัฒนาผลิตภัณฑ์ใหม่ เพื่อรองรับความท้าทายรูปแบบใหม่ และตอบโจทย์ผู้ซื้อต่อไป

ทั้งนี้ คณะกรรมการ ได้มอบการบ้านให้สำนักงานสลากฯ ไปศึกษาการทำผลิตภัณฑ์ใหม่ นอกจาก L6 และ N3 โดยมีเป้าหมายให้การแข่งขัน และดึงลูกค้าพนันออนไลน์ และ หวยเพื่อนบ้าน อาทิ หวยฮานอย และ หวยลาว เป็นต้น

ด้าน <strong>พันโทหนุน ศันสนาคม</strong> ผู้อำนวยการสำนักงานสลากกินแบ่งรัฐบาล เปิดเผยว่า สำนักงานพร้อมรับนโยบายคณะกรรมการไปดำเนินการ ในส่วนของผลิตภัณฑ์ที่ 3 จะศึกษาจากประเทศเพื่อนบ้าน ที่มีการออกรางวัลทุกวัน หรือ ทุก 3 วัน เป็นต้น

ส่วนสลาก 3 หลัก ในส่วนการทดสอบการจ่ายเงินรางวัลเป็นไปตามแนวทางที่ศึกษาไว้ คือ ซื้อเพียง 1 หมายเลข สามารถลุ้นรางวัล 3 ตัวตรง 3 ตัวสลับ 2 ตัวตรง และรางวัลพิเศษ นอกเหนือจากนั้น จะแบ่งเงินจากการซื้อรางวัลไปสมทบเป็นเงินออม ผ่านกองทุนการออมแห่งชาติ (กอช.) ให้กับลูกค้าอีกด้วย

&nbsp;