วันที่ 2 ส.ค.2566 น.อ.อนุดิษฐ์ นาครทรรพ รองหัวหน้าพรรคไทยสร้างไทย (ทสท.) เปิดเผยว่า ขณะนี้พรรคเพื่อไทย (พท.) ยังไม่มีการเรียกประชุม 8 พรรคร่วม หากประเมินในทิศทางบวก พรรคเพื่อไทยอาจกำลังประเมินทิศทางคำวินิจฉัยศาลรัฐธรรมนูญ ที่อาจจะออกมาว่า สามารถเสนอชื่อ นายพิธา ลิ้มเจริญรัตน์ หัวหน้าพรรคก้าวไกล ในฐานะแคนดิเดตนายกรัฐมนตรี เข้ามาซ้ำได้ แต่หากประเมินในแง่ลบที่สุด คือ พรรคเพื่อไทยกำลังคิดที่จะฉีกเอ็มโอยู 8 พรรค

ผู้สื่อข่าวถามย้ำว่า วันนี้จะมีการประชุม 8 พรรคหรือไม่ น.อ.อนุดิษฐ์ กล่าวว่า ขณะนี้ยังไม่ได้รับแจ้งจากพรรคเพื่อไทย ส่วนตัวประเมินว่า ถ้าวันนี้ไม่เรียกประชุม 8 พรรค พรรคเพื่อไทยอาจมีการเรียกประชุม พรรคก้าวไกลคงเป็นการประชุมระหว่างสองพรรค

<img class="img-responsive" src="https://sv168.siamnews.com/7/230802f7sc6.jpg" />

น.อ.อนุดิษฐ์ กล่าวอีกว่า ทั้งนี้ ยังไม่สามารถตอบได้แน่ชัดว่า จะมีการประชุมระหว่างพรรคเพื่อไทยกับพรรคก้าวไกลภายในวันนี้หรือไม่ เพราะเป็นเพียงการคาดการณ์ ประเมินสถานการณ์โดยส่วนตัวเท่านั้น

ต่อมา ผู้สื่อข่าวรายงานว่า พรรคเพื่อไทยและพรรคก้าวไกลจะมีการร่วมประชุมกันที่พรรคเพื่อไทยในวันนี้  ส่วนความคืบหน้าอื่น ๆ จะรายงานให้ทราบต่อไป

<img class="img-responsive" src="https://sv168.siamnews.com/7/230802sz23k.jpg" />