<strong>สุดยอด! 2 ยูทูบเบอร์พี่น้อง ควักเงินสด 15 ล้าน ซื้อบ้านเป็นของขวัญให้พ่อแม่</strong>

วันที่ 19 ม.ค.67 ผู้สื่อข่าวรายงานว่า มี 2 พี่น้องเป็นยูทูบเบอร์ สร้างรายได้ซื้อบ้านให้เป็นของขวัญกับพ่อแม่ราคา 15 ล้านบาท ทราบชื่อคือ นายก้องกิดากร อ่ำอยู่ หรือฟิล์ม อายุ 19 ปี นิสิตชั้นปีที่ 1 คณะนิเทศศาสตร์ มหาวิทยาลัยนเรศวร และ ด.ญ.ณิชา อ่ำอยู่ หรือโฟกัส อายุ 12 ปี นักเรียนชั้นประถมศึกษาปีที่ 6 โรงเรียนอนุบาลพิษณุโลก จึงได้เดินทางไปตรวจสอบ พบว่าเป็นเรื่องจริง เพราะมีการทำบุญเลี้ยงพระสงฆ์ขึ้นบ้านใหม่

จากการสอบถาม ทราบว่า เริ่มถ่ายคลิปสั้นลงช่องยูทูบตั้งแต่อายุ 5 ขวบ ผ่านมา 6 ปี ปัจจุบันมีผู้ติดตาม 5.8 ล้านคน ยอดดูคลิปวิดีโอไปแล้ว 3,125,677,006 ครั้ง เก็บเงินสดซื้อบ้านราคา 15 ล้านเป็นของขวัญให้กับคุณพ่อคุณแม่ โดยเป็นเจ้าของช่อง โฟกัสแอนด์ฟิล์มแฟมมิลี่แก็งค์ ที่ตั้งใจทำช่องยูทูบตั้งแต่อายุยังน้อย เริ่มต้นตั้งแต่น้องโฟกัสน้องสาวคนน้องอายุ 5 ขวบ พี่ฟิล์ม อายุ 12 ขวบ โดยมีครอบครัวคุณพ่อคุณแม่ที่เห็นแววและคอยซัพพอร์ตอยู่เบื้องหลัง

<a href="https://www.khaosod.co.th/wpapp/uploads/2024/01/%E0%B8%8B%E0%B8%B7%E0%B9%89%E0%B8%AD%E0%B9%80%E0%B8%87%E0%B8%B4%E0%B8%99%E0%B8%AA%E0%B8%942.jpg"><img class="aligncenter size-full wp-image-8059404" src="https://www.khaosod.co.th/wpapp/uploads/2024/01/%E0%B8%8B%E0%B8%B7%E0%B9%89%E0%B8%AD%E0%B9%80%E0%B8%87%E0%B8%B4%E0%B8%99%E0%B8%AA%E0%B8%942.jpg" alt="" width="800" height="450" /></a>

ทั้งสองพี่น้อง กล่าวว่า วันนี้รู้สึกตื่นเต้นและดีใจมากที่ได้มีบ้านเป็นของตัวเอง จากน้ำพักน้ำแรง กว่าบ้านหลังนี้จะเสร็จใช้เวลานานพอสมควร เราสองคนพี่น้องและครอบครัว รวมถึงพี่ๆ ทีมงานตั้งใจกันมากๆ เช่นเดียวกัน เรียกได้ว่าวันนี้เราให้เป็นรางวัลของตัวเอง บ้านหลังนี้เป็นเงินจากช่องยูทูบที่พวกเราหากันมาด้วยน้ำพักน้ำแรง บ้านหลังนี้มูลค่าประมาณ 15 ล้านบาท เราซื้อด้วยเงินสด เราจะมีรายได้จากการที่มีคนไปชมคลิป และอีกช่องทางคือ มีสปอร์นเซอร์มาจ้างให้เรารีวิวสินค้า

<a href="https://www.khaosod.co.th/wpapp/uploads/2024/01/%E0%B8%8B%E0%B8%B7%E0%B9%89%E0%B8%AD%E0%B9%80%E0%B8%87%E0%B8%B4%E0%B8%99%E0%B8%AA%E0%B8%943.jpg"><img class="aligncenter size-full wp-image-8059405" src="https://www.khaosod.co.th/wpapp/uploads/2024/01/%E0%B8%8B%E0%B8%B7%E0%B9%89%E0%B8%AD%E0%B9%80%E0%B8%87%E0%B8%B4%E0%B8%99%E0%B8%AA%E0%B8%943.jpg" alt="" width="800" height="533" /></a>
<div class="ads_position_wrapper"></div>
นายก้องกิดากร กล่าวว่า จากจุดเริ่มต้น เนื่องจากน้องโฟกัส ช่วงน้องอายุประมาณ 6 ขวบ พูดเก่งมาก ส่วนพ่อชอบถ่ายคลิปวิดีโออัดคลิปกันเล่นๆ ในบ้าน พอผมเห็นก็มาขอแจมด้วย จึงได้ถ่ายมาเรื่อยๆ และจริงจังขึ้นทุกวัน พวกแนวรีวิวของเล่น จนตอนนี้ ช่องโฟกัสแอนด์ฟิล์มแฟมมิลี่แก็งค์ ของพวกเราประสบความสำเร็จมีผู้ติดตาม 5.8 ล้านคน ยอดดูคลิปวิดีโอไปแล้ว 3,125,677,006 ครั้ง มีรายได้เข้ามาเลี้ยงครอบครัวได้

<a href="https://www.khaosod.co.th/wpapp/uploads/2024/01/%E0%B8%8B%E0%B8%B7%E0%B9%89%E0%B8%AD%E0%B9%80%E0%B8%87%E0%B8%B4%E0%B8%99%E0%B8%AA%E0%B8%944.jpg"><img class="aligncenter size-full wp-image-8059406" src="https://www.khaosod.co.th/wpapp/uploads/2024/01/%E0%B8%8B%E0%B8%B7%E0%B9%89%E0%B8%AD%E0%B9%80%E0%B8%87%E0%B8%B4%E0%B8%99%E0%B8%AA%E0%B8%944.jpg" alt="" width="800" height="450" /></a>

อยากจะขอเป็นกำลังใจให้กับเพื่อนๆ พี่ๆ ที่อาจจะกำลังหาช่องทางสร้างรายได้จากคลิปสั้นในยูทูบ หรือที่กำลังเริ่มขอให้สู้ๆ เน้นความสม่ำเสมอแฝงสาระและความรู้เข้าไป จึงจะประสบความสำเร็จได้เหมือนเรา 2 คน ส่วนในเรื่องของการทำคลิปสั้นนั้น เราทั้ง 2 คน จะไม่ให้กระทบเรื่องการเรียนเลย เราจะโฟกัสทั้งหมดไปที่การเรียนก่อน เคลียร์ทุกอย่างเสร็จ เราถึงมาถ่ายคลิปกัน เรียกว่าเป็นการใช้เวลาว่างให้เกิดประโยชน์และสามารถสร้างรายได้ได้ด้วย เราเห็นช่องใหญ่ๆ ทำกัน สงสัยว่ามีรายได้กันจริงๆ เหรอ เราเลยลองเริ่มทำบ้าง เริ่มจากช่องเกี่ยวกับอาหารช่องของคุณแม่ก่อน พอทำไปได้สักพักมีรายได้เข้ามา มีเม็ดเงินเข้ามา ทำให้ลูกอยากจะทำบ้าง จากนั้นจึงได้เริ่มทำช่องยูทูปกัน ตอนนี้ช่องลูกนำช่องแม่ไปแล้ว และกลายมาเป็นช่องหลักของบ้านเรา
<div class="ads_position_wrapper mb-4"></div>
ด้าน นายกฤษณรักษ์ อ่ำอยู่ อายุ 43 ปี ผู้เป็นพ่อ กล่าวว่า วันนี้ภูมิใจในตัวลูกๆ ทั้ง 2 คนมาก เราเดินทางกันมาไกลใช้เวลานับ 10 ปี ทำคลิปทุกวันจนเป็นนิสัยไปแล้ว เราล้มลุกคลุกคลานกันมา มีท้อบ้าง มีล้าบ้าง แต่เราก็ไม่หยุด จนวันนี้เราประสบความสำเร็จสมกับที่เราตั้งใจกันมาวันนี้ต้องยกความดีให้กับลูกๆทั้ง 2 คน เพราะเขาอึด เขาสู้กันจริงๆ ที่มาที่ไปเริ่มจากที่น้องโฟกัสเป็นเด็กพูดเก่ง ชอบพูดหน้ากระจก รีวิวของที่อยู่รอบตัว คุณพ่อเห็นแววจึงได้ถ่ายเป็นคลิป และนำมาลงช่องยูทูป พร้อมทั้งพัฒนาเป็นคลิปละคร เตือนภัย เอาตัวรอดในสถานการณ์ต่างๆรอบตัว จนทำให้มีผู้ติดตามมากขึ้นเรื่อยๆ ทั้งนี้ยังมีช่องของแต่ละคน รวมแล้วทั้งหมด 6 ช่อง ผ่านช่วงเวลามาประมาณ 6 ปี เด็กๆสามารถเก็บเงินสร้างบ้านด้วยเงินสด 15 ล้านบาท ตื้นตันและภูมิใจในตัวลูกๆมาก

&nbsp;