<strong>จนท.ลุยตรวจบ้าน สิงโตนั่งเบนท์ลีย์ ไม่มีใครเปิดประตู เจ้าของตัวจริงโผล่ ส่งทนายเจรจา</strong>

จากกรณี ชาวต่างชาติพาสิงโตนั่งรถเบนท์ลีย์ เปิดประทุนแล้วขับตระเวนในเขตพื้นที่เมืองพัทยา จ.ชลบุรี โดยมีคนถ่ายคลิปนำไปโพสต์ในโลกออนไลน์ จนเป็นกระแสฮือฮา ตามที่เสนอข่าวไปแล้วนั้น

ล่าสุดเมื่อเวลา 17.30 น. วันที่ 23 ม.ค.67 เจ้าหน้าที่สนธิกำลังทั้งตำรวจท่องเที่ยว, ตำรวจ ตม., ตำรวจป่าไม้ และเจ้าหน้าที่กรมอุทยานแห่งชาติ สัตว์ป่าและพันธุ์พืช เข้าตรวจสอบบ้านหลังหนึ่งภายในซอยเขาพระตำหนัก 5 หมู่ 10 ต.หนองปรือ อ.บางละมุง จ.ชลบุรี ซึ่งเป็นบ้านที่เลี้ยงสิงโตตัวดังกล่าว
<ul>
 	<li><strong>อ่านข่าว <a href="https://www.khaosod.co.th/around-thailand/news_8064075" target="_blank" rel="noopener">จนท.เร่งตรวจสอบ สิงโตนั่งเบนท์ลีย์ ชาวบ้านเผย เจ้าของพาชมวิวพัทยาทุกวัน</a></strong></li>
 	<li><strong>อ่านข่าว <a href="https://www.khaosod.co.th/special-stories/news_8063418" target="_blank" rel="noopener">ที่นี่พัทยา สิงโตนั่งเบนท์ลี่ย์ สปอร์ตเปิดประทุน กินลมชมวิวกลางเมือง</a></strong></li>
 	<li><strong>อ่านข่าว <a href="https://www.khaosod.co.th/around-thailand/news_8064518" target="_blank" rel="noopener">กรมอุทยานฯ ตามเศรษฐีอินเดีย เจ้าของสิงโต พบคนกำลังนิยมเลี้ยง ราคาตัวละ 5แสน</a></strong></li>
</ul>
ซึ่งบ้านหลังนี้เป็นบ้านเดี่ยว 2 ชั้น มีรั้วล้อมรอบขอบชิด ในรั้วบ้านพบกรงเลี้ยงสัตว์ 2 กรง กรงแรกมีสิงโต 1 ตัว ส่วนกรงที่สองมีสุนัข 3 ตัว บ้านถูกปิดเงียบ เจ้าหน้าที่กดกริ่งเรียกคนในบ้านแต่กลับไม่มีใครออกมาเปิดประตูให้

ขณะที่ น.ส.ริต้า (นามสมมติ) ซึ่งพักอยู่ในคอนโดติดกับบ้านหลังดังกล่าว เล่าว่า เห็นชาวต่างชาติผิวสีเลี้ยงสิงโตตัวนี้มานานกว่า 1 เดือน ช่วงเย็นของทุกๆ วัน จะพาสิงโตพร้อมกับสุนัขขึ้นรถเบนท์ลีย์เปิดประทุน พาขับตระเวนย่านชายหาดดงตาล-จอมเทียน โดยช่วงแรกไม่รู้ว่าเป็นตัวอะไร พอได้ยินเสียงร้องคำรามออกมาจากบ้านบ่อยๆ จึงใช้โทรศัพท์มือถือแอบถ่าย เมื่อซูมเข้าไปใกล้ๆ จึงรู้ว่าเป็นสิงโต ทำให้รู้สึกตกใจมาก และตั้งข้อสงสัยว่า ชาวบ้านทั่วไปสามารถเลี้ยงสิงโตได้หรือไม่ กระทั่งมาเป็นข่าวโด่งดังในโลกออนไลน์
<div class="ads_position_wrapper"></div>
ด้านเจ้าหน้าที่ตำรวจ เปิดเผยว่า จากการตรวจสอบข้อมูลเบื้องต้น พบว่าสิงโตดังกล่าวถูกลงทะเบียนไว้ในพื้นที่ จ.ราชบุรี มีหญิงไทยเป็นเจ้าของ ซึ่งอยู่ในระหว่างติดต่อให้เดินทางมายังบ้านหลังดังกล่าว เพื่อตรวจสอบข้อเท็จจริงของสิงโต ส่วนชาวต่างชาติที่ปรากฏในคลิป เบื้องต้นคาดว่าเป็นชาวศรีลังกา ส่วนลดหรูเบนท์ลีย์ จากการตรวจสอบทะเบียน พบว่าเป็นรถเช่ามาจาก จ.ภูเก็ต
<div class="ads_position_wrapper mb-4"></div>
กระทั่งเวลา 19.00 น. ได้มีทนายของเจ้าของสิงโต เดินทางมาพบเจ้าหน้าที่ โดยแจ้งว่าได้รับมอบอำนาจจากเจ้าของสิงโต มาเจรจากับเจ้าหน้าที่ก่อนจะเปิดประตูบ้านเข้าไปตรวจตรวจสอบ โดยพบว่าเป็นลูกสิงโต เพศเมีย อายุประมาณ 4 เดือน ซึ่งเจ้าของสิงโตขอนัดหมายเข้าพบเจ้าหน้าที่เพื่อแสดงเอกสารการครอบครองในวันพรุ่งนี้ (24 ม.ค.67) ที่สำนักบริหารพื้นที่อนุรักษ์ที่ 2 (ศรีราชา) เจ้าหน้าที่จึงได้ลงบันทึกไว้เป็นหลักฐาน พร้อมทั้งรอเจ้าของนำเอกสารมาแสดงข้อเท็จจริงต่อไป

&nbsp;