&nbsp;

เมื่อเวลา 20.00 น. วันที่ 4 กุมภาพันธ์ ร.ต.ท.บุญเรือง ศรีกระจ่าง รองสารวัตรงานป้องกันและปราบปราม สภ.ไชโย (ร้อยเวรสายตรวจรถยนต์) ได้รับการ

ประสานจากเจ้าหน้าที่สมาคมกู้ภัยจังหวัดอ่างทอง หลังได้รับแจ้งจากพลเมืองดีว่าพบชายพิการใช้รถโยกสามล้อ เดินทางมาตามถนนสายเอเซียมุ่งหน้าเข้ากรุงเทพฯ จึงได้เดินทางมาทำการตรวจสอบ

พบชายตามที่พลเมืองดีแจ้ง บริเวณทางเข้าอำเภอไชโย (แห่งใหม่) กิโลเมตรที่ 58 หมู่ที่ 4 ตำบลจระเข้ร้อง อำเภอไชโย จังหวัดอ่างทอง จึงได้หยุดรถเพื่อทำการตรวจสอบ จากการตรวจสอบทราบชื่อต่อมา

นาย มณฑล เพ็ชรสังข์ อายุ 48 ปี บอกว่า ตนเองอยู่บ้านเลขที่ 72 หมู่ที่ 7 ตำบลแม่สำ อำเภอศรีสัชนาลัย จังหวัดสุโขทัย กำลังจะเดินทางด้วยรถสามล้อโยกไปที่กรมบัญชีกลาง ที่กรุงเทพฯ เพื่อไปยืนยันตัวตนตามที่เจ้าหน้าที่บอก เนื่องจากตนเองถูกตัดสิทธิผู้พิการ และไม่มีบัตรประชาชน

&nbsp;

จากการสอบถาม นายมณฑล เล่าให้ฟังว่า เดินทางมารับจ้างทำงานอยู่ในกรุงเทพฯ โดยทำงานเป็นช่างแกะลายกระจก แกะสลักไม้ รับทำป้าย ได้พลัดตกตึก 6 ชั้น ตั้งแต่ปี 2557 จนพิการขาทั้ง 2 ข้าง เดินไม่ได้ จึงได้

กลับบ้านเกิดไปรับจ้างทำงานแฮนเมดจากกะลามะพร้าว แต่ก็รายได้ไม่ดี ทางญาติพี่น้องก็มีภาระกันทุกคน มีเงินช่วยเหลือสวัสดิการของคนพิการ เดือนละ 800 บาท ตนไปตรวจสอบเบี้ยคนพิการ และทราบว่า

ไม่มีเบี้ยคนพิการโอนเข้ามาในบัญชีมาตั้งแต่ปี 2563 ได้เดินทางไปตรวจสอบที่อำเภอศรีสัชนาลัย ทางเจ้าหน้าที่แจ้งว่า ถูกตัดสิทธิผู้พิการ บัตรประชาชนก็ไม่สามารถทำได้ และทางเจ้าหน้าที่ได้แนะนำให้ไปแจ้งความที่ สภ.ศรีสัชนาลัย

และเมื่อไปแจ้งความทางเจ้าหน้าที่ตำรวจ ได้ออกเอกสารทะเบียราษฎร์ให้ และบอกว่าจะต้องไปทำการยืนยันสิทธิด้วยตนเองที่กรมบัญชีกลาง ในกรุงเทพฯก็ไม่รู้จะเดินทางได้อย่างไร และขอให้เจ้าหน้าที่ช่วยพาตนเองไป ทางเจ้าหน้าที่ตอบกลับมาว่าช่วยเหลือได้

เท่านี้ ส่วนการเดินทางคงต้องช่วยเหลือตัวเอง จึงตัดสินใจใช้รถสามล้อโยก ขับขี่ออกมาพร้อมด้วยสัมภาระที่อยู่ในตะกร้าหน้าและหลัง เดินทางมาถึงจังหวัดอ่างทอง เป็นระยะเวลากว่า 3 สัปดาห์ รวมระยะทางกว่า 400 กิโลเมตร

นายไพฑูรย์ ผลธุสะ เจ้าหน้าที่กู้ภัย กล่าวว่า หลังได้รับแจ้งจากพลเมืองดี ทางเจ้าหน้าที่กู้ภัยได้ประสานเจ้าหน้าที่ตำรวจ สภ.ไชโย ออกตรวจสอบจนพบชายพิการดังกล่าว จึงได้เข้าไปสอบถามทำการช่วยเหลือ เบื้องต้นทางเจ้าหน้าที่ตำรวจ ได้นำชายพิการคนดังกล่าว ไปพักผ่อนเป็นการชั่วคราวที่ สภ.ไชโย ก่อนที่จะประสานหน่วยงานที่เกี่ยวข้องดำเนินการในการช่วยเหลือในวันพรุ่งนี้ต่อไป

&nbsp;