<strong>“บิ๊กเต่า” แจงคดีบิ๊กตำรวจพัวพันเครือข่ายมินนี่ ย้ำต้องรอ ปปช. ส่งสำนวนกลับมาให้ ตร.ตำรวจก่อน</strong>

วันที่ 21 ก.พ.67 พล.ต.ต.จรูญเกียรติ ปานแก้ว รอง ผบช.ก. กล่าวถึงความคืบหน้าคดีเครือข่ายเว็บพนันมินนี่ว่า สำหรับคดีนี้ตนออกมาพูดในฐานะหนึ่งในคณะกรรมการที่สำนักงานตำรวจแห่งชาติแต่งตั้งขึ้นมาเพื่อร่วมสืบสวนสอบสวนคดี โดยคดีจะแยกเป็น 2 สำนวน คดีแรกมีผู้ต้องหา 61 คน มีทั้งเจ้าหน้าที่ตำรวจและประชาชน ซึ่งเป็นคดีหลัก
<div class="ads_position_wrapper">
<div id="div-custom-ad-6370262">
<div id="streamlym-ads">
<div id="bsrv-4490" data-tagid="AV650aaf4aa58bc2f0bd06b105"></div>
</div>
</div>
</div>
ส่วนอีกคดีเป็นการสืบสวนขยายผลพบผู้ต้องสงสัยที่มีส่วนเกี่ยวข้องกับการกระทำผิดเพิ่มอีก 5 ราย เป็นเจ้าหน้าที่ตำรวจ มีการร้องทุกข์กล่าวโทษ สำนวนอยู่ในความรับผิดชอบของ ปปช. แล้ว เนื่องจากมีเรื่องหลักเกณฑ์ผู้ถูกกล่าวโทษเป็นตำรวจชั้นผู้ใหญ่ ขณะนี้อยู่ระหว่างการพิจารณาของทาง ปปช. ว่าจะส่งกลับมาให้ตำรวจดำเนินการต่อหรือจะรับดำเนินการเอง แต่เบื้องต้นพนักงานสอบสวนได้ทำหนังสือไปยัง ปปช. เพื่อขอรับสำนวนคดีดังกล่าวกลับมาดำเนินการ เนื่องจากมองว่าเป็นคดีเกี่ยวพันต่อเนื่องกับคดีแรก

เมื่อผู้สื่อข่าวถามว่า ตำรวจ 5 ราย ของคดีที่ 2 นั้นมีชื่อของ พล.ต.อ.สุรเชษฐ์ หักพาล รอง ผบ.ตร. อยู่ในรายชื่อผู้ถูกกล่าวหาด้วยหรือไม่พล.ต.ต.จรูญเกียรติ ยอมรับว่า มีตามที่ปรากฏบนสื่อต่างๆ จริง ซึ่งทั้ง 5 ราย ถูกดำเนินคดี ม.157 และ ม.149 หากทาง ปปช. พิจารณาส่งสำนวนกลับมาให้พนักงานสอบสวนทำก็จะแจ้งข้อหาในความผิดฐานฟอกเงินเพิ่มเติมกับทั้ง 5 อีกข้อหา

หากตำรวจสามารถนำสำนวนคดีที่ 2 กลับมาดำเนินการเองได้ ก็จะเป็นประโยชน์ต่อการสืบสวนสอบสวน แต่อย่างไรก็ตามขณะนี้ทราบว่า ปปช. ยังไม่มีการพิจารณา ส่วนจะส่งกลับมาให้ตำรวจหรือไม่ อยู่ที่ ปปช. เป็นผู้พิจารณา
<div class="ads_position_wrapper">พล.ต.ต.จรูญเกียรติ กล่าวต่อว่า ยืนยันว่าเรื่องที่เกิดขึ้นไม่ใช่เกมการเมืองภายในแวดวงตำรวจ เป็นเรื่องที่เกิดขึ้นตามข้อเท็จจริง ตั้งแต่สมัยที่ตนยังดำรงตำแหน่งเป็น ผบก.ปปป. ก่อนจะขยายผลต่อเนื่องจนไปพบว่ามีตำรวจเข้าไปเกี่ยวข้องเพิ่มเติม ซึ่งเรื่องที่เกิดขึ้นถือเป็นเรื่องสะเทือนใจ เพราะมีตำรวจเข้าไปร่วมกระทำผิด ยิ่งเมื่อเห็นตัวเงินกว่า 3 ร้อยล้านผ่านเข้าไปในระบบหรือเส้นทางการเงิน จึงปล่อยผ่านไม่ได้ หากปล่อยไว้จะกลายเป็นมะเร็งร้ายกัดกร่อนวงการตำรวจให้เสื่อมเสียชื่อเสียง
<div class="ads_position_wrapper"></div>
สำหรับคดีนี้ ชุดคลี่คลายจะดำเนินตามหลักข้อเท็จจริง โดยยึดพยานหลักฐานเป็นที่ตั้งไม่มีปรุงแต่ง เรามีหลักฐานเป็นสเตจเมนต์ บ่งบอกถึงคนที่เบิกเงิน และแสดงไปถึงกลุ่มบุคคลต่างๆ ที่ได้รับเงินจากบัญชีม้าตัวนี้ จากการตรวจสอบเส้นทางการเงินพบกระจายไปยังบุคคลต่างๆ ที่เกี่ยวข้องทางคดีเกือบครบทุกคน บางคนก็มาในนามญาติพี่น้อง แต่กว่าครึ่งหนึ่งจะไหลไปที่หัวหน้า ซึ่งเป็นการนำไปใช้เป็นค่าใช้จ่ายส่วนตัว อย่างไรก็ตามเชื่อว่าไม่น่าจะมีเพียงแค่เงินจากบัญชีม้าจากเว็บพนันเครือข่ายมินนี่เพียงเท่านี้ น่าจะมีจากเว็บอื่นๆ อีกด้วยอยู่ระหว่างตรวจสอบให้แน่ชัด

พล.ต.ต.จรูญเกียรติ กล่าวอีกว่า สำหรับคดีนี้จะทำอย่างตรงไปตรงมา ไม่มีละเว้น ว่าไปตามหลักฐาน ผิดถูกมีเพียงศาลเท่านั้นที่จะเป็นผู้ตัดสิน ยืนยันให้ความเป็นธรรมทุกฝ่าย ไม่มีรังแกใคร ไม่มีออกนอกเกม โดยเฉพาะอย่างยิ่งการที่ฝั่งผู้ถูกกล่าวหาเป็นคนมีอำนาจ การที่เราทำงานจึงจำเป็นต้องตั้งอยู่บนพยานหลักฐานข้อเท็จจริง สิ่งเหล่านี้จะเป็นเกราะป้องกันเรา

ส่วนผู้ที่เป็นคนเอาบัญชีม้ามาใช้ก็ต้องอยู่ที่ดุลพินิจของของพนักงานสอบสวนที่จะต้องพิจารณาตามพยานหลักฐาน ส่วนเรื่องกรอบระยะเวลาในการพิจารณาสำนวนของ ปปช. ไม่สามารถระบุหรือบอกระยะเวลาได้ เราจะไม่เข้าไปก้าวก่ายหรือกดดัน อย่างไรก็ตามสำหรับคดีนี้อยากทำให้จบไวๆ เพราะถ้าหากปล่อยให้ล่าช้าสำนักงานตำรวจแห่งชาติก็จะเสื่อมเสีย ทั้งนี้ขอฝากไปถึงคนที่กำลังทำลายองค์กรตำรวจขอให้หยุดการกระทำนั้นเสีย

จากการพูดคุยกับน้องๆ พนักงานสอบสวน ยังมีขวัญกำลังใจที่ดี ไม่มีพูดคุยเรื่องโดนฟ้องร้อง เราทำตามพยานหลักฐาน ส่วนเรื่องที่แอบอัดคลิปเสียงการพูดคุยระหว่างพนักงานสอบสวนกับพยาน เป็นในส่วนของคดี สน.เตาปูน รวมถึงเนื้อหาการพูดคุยก็เป็นไปในลักษณะของการปรับทุกข์ ไม่ได้เกี่ยวข้องกับคดีนี้ วอนผู้ที่จงใจปล่อยอย่าไปบิดเบือนประเด็นให้สังคมเกิดความสับสน จากกรณีที่เกิดขึ้น ตนไม่อยากมองว่าเป็นการวางงาน แต่พฤติกรรมรวมๆ ก็ออกไปในทางนั้น ขอชื่นชมพนักงานสอบสวนที่ไม่หลงคล้อยตามหรือกินเบ็ด

พล.ต.ต.จรูญเกียรติ กล่าวต่ออีกว่า ปัจจุบันการทำงานของตำรวจตั้งอยู่บนความเสี่ยง หากเร่งเกินไป ทำงานไม่รอบครอบก็จะเกิดความผิดพลาด อีกทั้งการทำงานของกลุ่มคนบางกลุ่มก็เป็นไปในลักษณะของการหวังผลเกินไป จนไม่ได้ยึดหลักฐานข้อเท็จจริงเป็นที่ตั้ง จนทำให้ตอนนี้ตำรวจทั่วประเทศไม่อยากทำงานเพราะหากเกิดความผิดพลาดขึ้นมาเมื่อใด ก็จะมีตำรวจกลุ่มหนึ่งไปบีบ ไปกดดัน มองเป็นเหยื่อเพื่อใช้เชิดชูตัวเอง กลายเป็นว่าอยู่เฉยๆ ไม่ทำงานดีกว่า

</div>
<div class="ads_position_wrapper mb-4"></div>
<div class="ads_position_wrapper"></div>
<div></div>