&nbsp;

&nbsp;

&nbsp;

&nbsp;

&nbsp;

<strong>ม.3 เลือดร้อน ยิงรุ่นพี่ ม.4 สาหัส 2 คนในวัด รีบเอาปืนไปทิ้งน้ำ ก่อนเข้านั่งสอบ น้าเผยเหตุเขม่นกันจากงานหมอลำ</strong>

เมื่อเวลา 12.00 น. วันที่ 6 มี.ค.67 ร.ต.อ.ธีรวัฒน์ รากคีรี รองสารวัตร (สอบสวน) สภ.หนองกี่ จ.บุรีรัมย์ ได้รับแจ้งเหตุยิงกันภายในวัดชัยมงคล อ.หนองกี่ มีนักเรียนบาดเจ็บ 2 ราย จึงประสานสมาคมกู้ภัยหนองกี่รุดไปตรวจสอบ
<div class="ads_position_wrapper"></div>
ที่เกิดเหตุซึ่งเป็นวัดรั้วติดกันกับโรงเรียน พบ นายเอ (นามสมมติ) อายุ 16 ปี นักเรียนชั้น ม.4 ถูกยิงเข้าที่ศีรษะด้านหลัง นอนจมกองเลือด อาการสาหัส จึงเร่งนำส่ง รพ.หนองกี่ แต่เนื่องจากอาการสาหัส จึงถูกส่งไปรักษาต่อที่ รพ.นางรอง ส่วนอีก 1 ราย คือ นายบี (นามสมมติ) อายุ 16 ปี นักเรียนชั้น ม.4 โรงเรียนเดียวกันแต่คนละห้อง ถูกยิงเข้าที่ขาขวาและหน้าท้อง วิ่งไปขอความช่วยเหลือกับ รปภ.ของในโรงเรียน ก่อนครูนำส่ง รพ.หนองกี่ อาการพ้นขีดอันตรายแล้ว

ในที่เกิดเหตุพบรอยเลือด และปลอกกระสุนปืนขนาด 9 มม. ตกอยู่ 5 ปลอก จึงเก็บไว้เป็นหลักฐาน จากการสอบถามนักเรียนที่ถูกยิงบาดเจ็บให้การว่าคนที่ก่อเหตุคือ นายซี (นามสมมติ) อายุ 16 ปี นักเรียนชั้น ม.3 โรงเรียนเดียวกัน ตำรวจจึงประสานกับทางโรงเรียนจนทราบว่า นายซี ยังนั่งสอบอยู่ที่โรงเรียน จึงประสานผู้ปกครองให้พามาพบตำรวจที่โรงพัก

จากนั้นผู้ปกครองก็ได้พา นายซี เข้ามาพบตำรวจ โดยยอมรับว่าเป็นคนก่อเหตุยิงรุ่นพี่ ม.4 ทั้ง 2 คนจริง โดยหลังก่อเหตุได้เอาปืนไปทิ้งในสระน้ำหลังโรงเรียนซึ่งกำแพงติดกัน จากนั้นก็เข้าไปนั่งสอบตามปกติ แต่พอผู้สื่อข่าวสอบถามว่าปมเหตุเกิดจากอะไร นายซี ก็ไม่ได้ให้ข้อมูลอะไร
<div class="ads_position_wrapper"></div>
ด้าน นายภานุ ลุนพรม อาจารย์พละศึกษา ชั้น ม.3 บอกว่า หลังเกิดเหตุยังไม่ได้คุยกับเพื่อนทั้ง 2 ฝ่าย แต่คาดว่าน่าจะมีปัญหาส่วนตัวกัน ก็ยังไม่ทราบว่าเป็นเรื่องอะไร คิดว่าน่าจะมีปัญหาเขม่นกันมานานแล้วอาจจะนัดเคลียร์ใจ หรืออีกฝ่ายอาจจะมาดักรอแล้วก่อเหตุ ส่วนเรื่องอาวุธปืนยังไม่ทราบว่าเอามาจากไหน ก็ต้องเป็นหน้าของตำรวจที่จะสอบสวนหาที่มา เพราะโรงเรียนก็มีมาตรการตรวจสอบเข้มงวดอยู่แล้ว
<div class="ads_position_wrapper"></div>
<div class="ads_position_wrapper mb-4"></div>
ทางด้าน นายธีรวัฒน์ น้าของ นายเอ บอกว่า จากการสอบถาม นายบี เพื่อนที่บาดเจ็บ ให้ข้อมูลว่าก่อนหน้านี้มีปัญหากับผู้ก่อเหตุมาแล้วรอบหนึ่ง น่าจะเมื่อเดือนก่อน เขม่นกันในงานหมอลำ แล้วเมื่อประมาณวันจันทร์ที่ผ่านมา ก็มีปัญหากันอีก แล้วก็มีการท้าทายกัน ส่วนเหตุการณ์ที่เกิดขึ้นก็คิดว่ารุนแรงเกินไป น่าจะเตรียมการที่จะก่อเหตุไว้แล้ว อาจจะถึงกะเอาชีวิตกันเลย

&nbsp;

&nbsp;