<em><strong>สาวแจ้งความ จู่ๆ ถูกดูดเงินในบัญชี ไม่ถึง 1 นาที เงินหายหมด ทั้งที่ไม่ได้กดลิงก์และโหลดแอพ ร้องเรียนธนาคารรับผิดชอบ</strong></em>

วันที่ 4 ก.พ. 67 ผู้สื่อข่าวรายงานว่า น.ส.นลิน (ขอสงวนนามสกุล) อายุ 32 ปี ชาว ต.ท่าทราย อ.เมืองนนทบุรี เดินทางเข้าแจ้งความต่อ ร.ต.อ.สหรัฐ เสือแก้ว รอง สว.สอบสวน สภ.รัตนาธิเบศร์ จ.นนทบุรี เมื่อวันที่ 3 ก.พ. 67ที่ผ่านมา กรณีถูกดูดเงินออกบัญชีธนาคาร

น.ส.นลิน กล่าวว่า เมื่อวันที่ 2 ก.พ. ที่ผ่านมา ตนโอนเงินจำนวน 5,000 บาท จากอีกบัญชีเพื่อมาเข้าบัญชีใช้จ่ายส่วนตัว แต่ปรากฏว่าไม่มีเงินเข้าบัญชี คิดว่าระบบมีปัญหา จึงให้เพื่อนโอนให้อีกครั้งจำนวน 5,000 บาท

เช่นกัน หลังโอนแล้วเพื่อนได้โชว์สลิปให้ดูว่าได้โอนเงินเข้าบัญชีให้แล้ว แต่ตนก็ยังไม่เห็นเงินเข้ามาในบัญชีของตัวเอง จึงคิดว่าระบบทำธุรกรรมเกิดปัญหา จึงได้ไปติดต่อธนาคารแห่งหนึ่งซึ่งเป็นธนาคารที่เปิดบัญชี

หลังจากตรวจสอบกับทางธนาคาร พบว่ามีการโอนเงิน 2 ครั้งเข้าบัญชีจริงโดยครั้งแรกโอนเข้ามาในบัญชีของตน แต่ปรากฏว่าหลังจากนั้น 1 นาที เงินได้ถูกโอนออกไปบัญชีคนอื่น และครั้งที่สองได้โอนเข้าบัญชีและ

อีก 2 นาที เงินได้ถูกโอนออกไปยังบัญชีอื่น ทั้งที่ตนไม่ได้ใช้โทรศัพท์เลย จึงเข้าแจ้งความให้ตำรวจช่วยตรวจสอบบัญชีปลายทางที่เงินถูกโอนไป

ตนจะมีบัญชีเงินเดือน กับบัญชีใช้จ่าย ซึ่งได้โอนเงินจากบัญชีเงินเดือนมาไว้บัญชีใช้จ่าย เพื่อใช้จ่ายระหว่างเดือน

“คิดว่าอาจจะมีสัญญาณเน็ตไม่ดี แต่พอตอนจะใช้เงินมันยังไม่เข้า ก็เลยให้น้องที่นั่งกินข้าวอยู่ด้วยกันโอนเข้ามาให้ แล้วน้องก็โชว์สลิปให้ดูว่าโอนให้แล้วนะ เราก็หยิบมือถือขึ้นมาเช็กดูแต่มันไม่มียอดเงินมันออกไปแล้ว” น.ส.นลิน กล่าว
<div class="ads_position_wrapper"></div>
เมื่อตรวจสอบพบว่าเงินที่โอนจากบัญชีเงินเดือนเข้าบัญชีใช้จ่ายหายไปภายใน 1 นาที และครั้งที่ 2 หายไปภายใน 2 นาที รวมเป็นเงิน 10,000 บาท ตนเป็นแค่พนักงานบริษัทยอดเงินที่หายไปมันมากสำหรับตน

หลังจากได้ติดต่อธนาคารผ่านไลน์ ให้แจ้งอายัดบัญชี เขาก็อายัดให้และให้ไปแจ้งความ นำเอกสารไปยื่นที่สาขาที่เปิดบัญชี ซึ่งตนยังไม่ได้ไปยื่นเอกสาร

“ก่อนหน้านี้ก็ไม่ได้ติดตั้งแอพ หรือกดลิงก์อะไรเลย ไม่ทราบว่าเงินออกไปได้ยังไง <strong>วันนี้ตำรวจได้ช่วยประสานงานให้</strong> <strong>โดยบอกว่าไม่ใช่ความผิดของเรา ไม่ใช่ความผิดของโทรศัพท์ เป็นความผิดของธนาคาร</strong> <strong>ที่ธนาคารควรรับผิดชอบเพราะเงินหายไป</strong>โดยที่ไม่ได้ถูกหลอกให้โอนเงิน ไม่ได้กดลิงก์ หรือโหลดแอพใด ๆ ทั้งสิ้น แต่เงินถูกดูดจากบัญชีไป” น.ส.นลิน กล่าว
<div class="ads_position_wrapper mb-4"></div>
ที่มา :<a href="https://www.matichon.co.th/region/news_4408174" target="_blank" rel="noopener"> มติชน</a>

&nbsp;

&nbsp;