&nbsp;

&nbsp;

&nbsp;

&nbsp;

&nbsp;

<em><strong>สพฐ. เร่งสอบ ผอ.โรงเรียน ขนยาบ้า 2.4 ล้านเม็ด สั่งไล่ออกจากราชการ ย้ำดำเนินการตามกฎหมายขั้นเด็ดขาด ผิดวินัยร้ายแรง </strong></em>

วันที่ 4 มี.ค. 67 <strong>นายธีร์ ภวังคนันท์</strong> รองโฆษกสำนักงานคณะกรรมการการศึกษาขั้นพื้นฐาน (รองโฆษก สพฐ.) เปิดเผยว่า ตามที่ปรากฏบนสื่อออนไลน์ กรณีผู้อำนวยการโรงเรียนแห่งหนึ่งในจังหวัดสุรินทร์ ถูกเจ้าหน้าที่ตำรวจจับกุมในคดีที่เกี่ยวข้องกับขบวนการผู้ค้ายาเสพติดในพื้นที่ภาคอีสาน เมื่อวันที่ 2 มีนาคม 2567 นั้น

<strong>นายธีร์ กล่าวว่า</strong> สำหรับประเด็นดังกล่าว ว่าที่ร้อยตรี ธนุ วงษ์จินดา เลขาธิการ กพฐ. ได้รับทราบและมอบหมายให้ตนและศูนย์ความปลอดภัย สพฐ. นำโดย นายตฤณ ก้านดอกไม้ ผอ.ศูนย์ความปลอดภัยฯ ดำเนินการตรวจ​สอบข้อ​เท็จจริง​ที่เกิดขึ้น

พบว่าเหตุดังกล่าวเกิดขึ้นจริง <strong>ข้าราชการรายดังกล่าวได้อยู่ในการควบคุมตัวของเจ้าหน้าที่ตำรวจ</strong> ซึ่งข้อหาที่ถูกจับกุมถือเป็นเรื่องที่เกี่ยวพันกับการกระทำผิดวินัยอย่างร้ายแรง จึงได้สั่งการให้สำนักงานเขตพื้นที่ฯ ดำเนินการอย่างเด็ดขาดในทันที

โดยขณะนี้ สำนักงานเขตพื้นที่การศึกษาประถมศึกษาสุรินทร์ เขต 1 ต้นสังกัดของโรงเรียนดังกล่าว ได้พิจารณา<strong>มีคำสั่งแต่งตั้งคณะกรรมการสอบสวนวินัยอย่างร้ายแรง</strong> <strong>และสั่งให้ข้าราชการรายดังกล่าวออกจากราชการไว้ก่อนแล้ว</strong> เพื่อทำการสอบสวนข้อเท็จจริงที่เกิดขึ้น หากพบว่าผิดจริงก็จะดำเนินการตามระเบียบของทางราชการต่อไป

ในประเด็นดังกล่าว พล.ต.อ.เพิ่มพูน ชิดชอบ รัฐมนตรีว่าการกระทรวงศึกษาธิการ และว่าที่ร้อยตรี ธนุ วงษ์จินดา เลขาธิการ กพฐ. ได้สั่งการให้ติดตามความคืบหน้าและดำเนินการขั้นเด็ดขาด เพราะประเด็นเรื่องยาเสพติดนี้เป็นปัญหาที่กระทรวงศึกษาธิการให้ความสำคัญเป็นอันดับต้น ๆ
<div class="ads_position_wrapper"></div>
โดยที่ผ่านมาได้เน้นย้ำและกำกับสถานศึกษามาโดยตลอดว่าจะต้องเป็นสถานที่ปลอดภัยจากสารเสพติดทุกชนิด รวมถึงผู้บริหาร ครูและบุคลากรในโรงเรียนด้วย จะต้องไม่ยุ่งเกี่ยวกับสิ่งเสพติดไม่ว่าประเภทใดก็ตาม เพื่อเป็นแบบอย่างที่ดีให้กับเด็กและเยาวชน

หลังจากนี้ก็จะกำชับให้ผู้บริหารสถานศึกษาทั่วประเทศ และหน่วยงานในกำกับทุกสังกัด ตรวจตราเรื่องยาเสพติดอย่างเข้มข้นทั้งภายในและบริเวณรอบสถานศึกษา และต้องร่วมกันสอดส่องดูแลพฤติกรรมเสี่ยงของบุคลากรที่อาจจะเกิดขึ้นได้ เพื่อให้เกิดการขับเคลื่อนการป้องกันปัญหายาเสพติดอย่างรอบด้านครบทุกมิติ ให้สถานศึกษาปลอดภัย “เรียนดี มีความสุข” เกิดขึ้นได้จริง
<div class="ads_position_wrapper mb-4"></div>
<ul>
 	<li>อ่าน <a href="https://www.khaosod.co.th/breaking-news/news_8121319" target="_blank" rel="noopener">ไล่จับระทึก ผอ.โรงเรียน กับพวก ขนยาบ้า 2.4 ล้านเม็ด ไหวตัวแต่ไม่รอด แลกค่าจ้างแค่ 5 หมื่น</a></li>
</ul>
&nbsp;

&nbsp;