&nbsp;

&nbsp;

&nbsp;

&nbsp;

&nbsp;

&nbsp;

งานเข้า คู่รักดาราดัง เจ้าของผลิตภัณฑ์อาหารเสริมลดน้ำหนัก ‘อัจฉริยะ’ ร้อง อวดสรรพคุณเกินจริง อ้าง ลองซื้อมากินมีอาการข้างเคียง เผย หลักฐานเด็ด กล้าเดิมพัน

เมื่อเวลา 10.00 น. วันที่ 30 เม.ย.2567 ที่ศูนย์รับแจ้งความกองบัญชาการตำรวจสอบสวนกลาง (บช.ก.) นายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม เดินทางเข้าพบ พ.ต.ต.เกรียงไกร ทองไทร สารวัตร(สอบสวน) กก.4 บก.ปคบ. เพื่อร้องขอให้ตรวจสอบผลิตภัณฑ์อาหารเสริมยี่ห้อหนึ่ง ซึ่งมีสองสามีภรรยาดาราชื่อดังเป็นเจ้าของผลิตภัณฑ์ เนื่องจากเชื่อว่ามีการโฆษณาโอ้อวดสรรพคุณเกินจริง

&nbsp;

นายอัจฉริยะ กล่าวว่า ผลิตภัณฑ์อาหารเสริมดังกล่าวมีการอวดอ้างสรรพคุณเกินจริง อ้างว่า สามารถลดน้ำหนักลงได้กว่า 10 กิโลกรัม หากรับประทานติดต่อกัน 2 เดือน ซึ่งในความเป็นจริงแล้วเมื่อพิจารณาจากส่วนผสมต่าง ๆ ที่ระบุข้างบรรจุภัณฑ์ จะพบว่าไม่น่าจะเป็นไปได้ ซึ่งอาจเข้าข่ายความผิดตาม พ.ร.บ.อาหาร มาตรา 40 และ 41 เกี่ยวกับการโฆษณาเกินจริง

&nbsp;

นายอัจฉริยะ กล่าวต่อว่า อีกทั้งก่อนหน้านี้ตนเคยซื้อมารับประทานเอง ก็พบว่ามีอาการข้างเคียง คือ นอนไม่หลับ กระหายน้ำ จึงไม่ทราบว่าในผลิตภัณฑ์มีอะไรเป็นส่วนผสมที่แท้จริงอยู่บ้าง ในวันนี้จึงตัดสินใจนำตัวอย่างผลิตภัณฑ์มาให้ทางตำรวจ บก.ปคบ. ส่งตรวจกรมวิทยาศาสตร์ พิสูจน์ทราบข้อเท็จจริงเพื่อความปลอดภัยของผู้บริโภค

&nbsp;

“อย่างไรก็ตาม ทราบข้อมูลมาว่า การที่สองสามีดาราเจ้าของผลิตภัณฑ์ดังกล่าวมีน้ำหนักลดลงนั้น เป็นเพราะเข้ารับการฉีดสลายไขมันกับหมอท่านหนึ่งย่านลาดพร้าว ซึ่งผมมีหลักฐานการเข้าใช้บริการ จึงกล้าเดิมพันเลยว่า การรับประทานอาหารเสริมดังกล่าวไม่สามารถลดน้ำหนักได้จริง” นายอัจฉริยะ กล่าว

&nbsp;

เบื้องต้นพนักงานสอบสวนได้ทำการสอบปากคำนายอัจฉริยะ เพื่อนำไปประกอบการพิจารณา ควบคู่กับพยานหลักฐานต่าง ๆ ที่นำมามอบให้ ก่อนส่งต่อผู้บังคับบัญชาพิจารณาสั่งการต่อไป

&nbsp;

&nbsp;

&nbsp;

&nbsp;

&nbsp;

&nbsp;