<strong>ช็อก! กระทิงพุ่งชนจยย. ลากเด็ก 7 ขวบเข้าป่า แม่วิ่งตามไปช่วย พบช้ำในเลือดออกจมูก เผยกำลังพาลูกไปซื้อรองเท้าใหม่เป็นของขวัญวันเด็ก</strong>

เมื่อเวลา 17.50 น. วันที่ 11 ม.ค. 2567 ผู้สื่อข่าวรายงาน มีผู้พบเห็นกระทิงป่าขนาดใหญ่ 1 ตัว เดินหากินอยู่ริมถนนทางหลวงชนบทหมายเลข 3052 ต.วังน้ำเขียว อ.วังน้ำเขียว จ.นครราชสีมา หน้าร้านอาหารครัวสีดา โดยมีชาวบ้านที่ขี่รถจักรยานยนต์ผ่านมาได้จอดรถจักรยานยนต์และนำโทรศัพท์มาถ่ายคลิปไว้

แต่ระหว่างถ่ายคลิปได้มีแม่ลูกขี่รถจักรยานยนต์ผ่านมาพอดี คนถ่ายคลิปพยายามตะโกนบอกว่าให้ระวังกระทิงที่อยู่ข้างหน้า แต่สองแม่ลูกไม่ได้ยินและขี่รถจักรยานยนต์เข้าไปใกล้กระทิง ปรากฏว่ากระทิงได้วิ่งกระโจนลงจากเนินข้างทาง พุ่งเข้าชนกับรถจักรยานยนต์ของสองแม่ลูกจนล้มลง
<div id="attachment_8048049" class="wp-caption alignnone"><a href="https://www.khaosod.co.th/wpapp/uploads/2024/01/attack.jpg"><img class="size-full wp-image-8048049" src="https://www.khaosod.co.th/wpapp/uploads/2024/01/attack.jpg" alt="" width="1920" height="1080" aria-describedby="" /></a>
<p class="wp-caption-text">กระทิงพุ่งลงจากเนินเขา พุ่งชนจยย.แม่ลูก</p>

</div>
เขาของกระทิงได้เกี่ยวกับเสื้อของเด็กหญิงอายุ 7 ขวบ วิ่งลากเข้าไปในป่าข้างทาง แม่ของเด็กจึงรีบวิ่งไล่ตามไปช่วยลูกสาว โดยมีชาวบ้านที่ผ่านมาเห็นได้วิ่งเข้าไปช่วยด้วยความตื่นตกใจ กระทิงได้นำเด็กวิ่งห่างจากจุดที่ชนออกไปประมาณ 100 เมตร จึงสะบัดตัวเด็กหลุดจากเขา แม่จึงอุ้มเด็กออกมาอยู่ริมถนน พบเด็กอยู่ในอาการตกใจ ตัวสั่น และมีเลือดกำเดาออกจากจมูก

สอบถาม น.ส.นิตยา แก้วใหญ่ แม่ของเด็ก กล่าวว่า วันนี้ตนกับลูกสาว คือ ด.ญ.สุทธิดา แก้วใหญ่ หรือน้องดรีม อายุ 7 ขวบ นักเรียนชั้น ป.1 โรงเรียนบ้านคลองทุเรียน พากันขี่รถจักรยานยนต์จะไปซื้อรองเท้าใหม่ให้น้องดรีม เพื่อเป็นของขวัญในวันเด็ก
<div id="attachment_8048048" class="wp-caption alignnone"><a href="https://www.khaosod.co.th/wpapp/uploads/2024/01/411395849_328280863367005_8640983404191697381_n.jpg"><img class="size-full wp-image-8048048" src="https://www.khaosod.co.th/wpapp/uploads/2024/01/411395849_328280863367005_8640983404191697381_n.jpg" alt="" width="800" height="896" aria-describedby="" /></a>
<p class="wp-caption-text">เด็ก 7 ขวบ บาดเจ็บเลือดออกจมูก</p>

</div>
น.ส.นิตยา กล่าวต่อว่า ตนมาเห็นกระทิงตอนที่ขี่เข้ามาใกล้แล้ว จนถูกกระทิงขวิดอย่างแรง ตนตกใจมาก เพราะเขากระทิงได้เกี่ยวเสื้อลูกสาวพาวิ่งหนีเข้าป่าไปด้วย ตนจึงรีบวิ่งไล่ตามเพื่อช่วยลูกสาว จนพบว่าลูกสาวถูกกระทิงเหวี่ยงจนเลือดกำเดาออก ไม่รู้ว่าอาการข้างในร่างกายจะเป็นอย่างไรบ้าง
<div class="ads_position_wrapper mb-4"></div>
เจ้าหน้าที่หน่วยกู้ภัยฮุก 31 จุดวังน้ำเขียว จึงปฐมพยาบาลเบื้องต้น ก่อนนำน้องดรีมส่งรักษาที่โรงพยาบาลวังน้ำเขียว แต่พบว่าร่างกายภายในได้รับความบอบช้ำมาก จึงส่งต่อไปรักษาที่โรงพยาบาลมหาราชนครราชสีมา เพื่อทำการเอกซ์เรย์ภายในอย่างละเอียดอีกครั้ง

&nbsp;