&nbsp;

&nbsp;

&nbsp;

&nbsp;

&nbsp;

&nbsp;

เมียเก่าผัวบุกราดน้ำกรด สาวแข็งใจเอาตัวบังลูก กลับตามเทซ้ำ เละทั้งตัว ลูก 8 เดือนตาบอด ผัวทิ้งทันที

เมื่อเวลา 16.00 น. วันที่ 28 เม.ย.67 นายกัณฐัศว์ พงศ์ไพบูลย์เวชย์ หรือ กัน จอมพลัง ได้พา นางเก (นามสมมติ) อายุ 27 ปี สัญชาติเมียนมา และลูกวัย 8 เดือน ที่ถูกเมียเก่าของสามีบุกราดน้ำกรดจนทำให้แม่หูหลุดและผิวหน้าเหลวผิดรูป แขนใช้ได้ข้างเดียว และลูกน้อยวัย 8 เดือน ตาบอด 2 ข้าง ใบหน้าเละผิดรูป

&nbsp;

นายกัณฐัศว์ กล่าวว่า ตนได้รับประสานและเดินทางไปรับ นางเก และลูกมาจาก จ.กาญจนบุรี หลังถูก นางซอล (ขอสงวนนามสกุล) อายุ 35 ปี สัญชาติเมียนมา ที่เป็นภรรยาเก่าของ นายตี อายุ 28 ปี สัญชาติเมียนมา สามีของ นางเก ผู้เสียหาย เอาน้ำกรดราดตามตัว ขณะที่กำลังอาบน้ำให้ลูกน้อยตอนอายุได้ 2 เดือน ซึ่งได้ราดน้ำกรดที่ศีรษะ ทำให้น้ำกรดไหลลงมาที่แขนและตามตัว ตอนโดนราด นางเก พยายามนั่งนิ่งๆ ไม่ให้ลูกสาววัย 2 เดือนโดนน้ำกรดไปด้วย ทำให้หูข้างขวาขาด ศีรษะละลายจนเห็นกะโหลก และมีแผลตามตัว จากนั้นภรรยาเก่าเห็นลูกน้อยอยู่ด้านหน้าก็นำน้ำกรดมาราดที่ลูกน้อยอีก ทำให้ลูกตาบอดทั้ง 2 ข้าง จมูกหาย ตัวเละทั้งตัว จนต้องเจาะคอเพื่อหายใจ แม้ทั้งคู่จะรอดชีวิต แต่ใช้ชีวิตลำบาก และต้องใช้เงินรักษาตัวจำนวนมาก

หลังจากเกิดเหตุ นายตี พยายามวิ่งไล่ตามผู้ก่อเหตุ แต่ไม่สามารถจับตัวได้ จากนั้น นางเก ก็สลบไปและไปฟื้นที่โรงพยาบาล โดย นายตี มาเยี่ยมเป็นพักๆ ก่อนขาดการติดต่อไปเมื่อเดือน พ.ย.66 ซึ่งทราบว่า ตอนนี้สามีมีภรรยาใหม่แล้ว และทิ้งลูกทิ้งเมียเก่าให้อยู่กับความทุกข์ทรมาน ก่อนออกจากโรงพยาบาลได้ทักไปขอความช่วยเหลือเรื่องที่พัก เพื่อจะรักษาตัว แต่สามีตอบกลับมาเพียงว่า “ไม่รู้” แล้วเงียบหายไป เลยตัดสินใจมาขอความช่วยเหลือกับ กัน จอมพลัง เพราะอยากให้แขนกลับมาใช้งานได้เหมือนเดิม และอยากให้ลูกมองเห็น เดินได้เหมือนเด็กปกติ

นายกัณฐัศว์ กล่าวต่อว่า ในวันเกิดเหตุ นางเก รู้ว่าฝ่ายชายยังไม่เลิกกับภรรยา แต่มาอ้างกับตนว่าผู้หญิงคนนั้นเป็นภรรยาเก่า จึงตัดสินใจจะย้ายและขนของออกตอน 22.00 น. ของวันนั้น แต่เหตุเกิดตอน 18.00 น. ซึ่งสังเกตว่าเป็นการชี้เป้าหรือไม่ อีกทั้งภรรยาเก่ายังตามราวีตลอดในช่วงก่อนคลอด ทั้งส่งยาทำแท้งมาให้ โพสต์รูปผู้เสียหายลงในโซเชียลว่า ขายบริการ สนใจให้ติดต่อที่ตนได้เลย ส่วนของเรื่องคดี หลังจากทั้งคู่ออกจากโรงพยาบาลได้เดินทางไปแจ้งความเมื่อวันที่ 25 เม.ย.ที่ผ่านมา ที่ฝั่งพม่า หลังจากนั้นก็ได้เดินทางมาแจ้งความที่ สภ.สังขละบุรี จ.กาญจนบุรี แต่เจ้าหน้าที่แจ้งว่า ต้องให้ทางพม่าโอนคดีมาฝั่งไทย และรับปากจะช่วยอย่างเต็มที่

&nbsp;

นางเก เปิดเผยว่า เหตุเกิดเมื่อ 19 ต.ค.66 ขณะนั้นตนกำลังอาบน้ำให้ลูก และในขณะเดียวกันมีผู้หญิงทักมาหาในแชทว่า “มึงอยู่ไหน ให้ผัวกูรับสายหน่อย” แต่ตนไม่ได้โต้ตอบอะไร ผู้หญิงคนนั้นก็ถามย้ำว่า “อยู่ไหน ให้มาเคลียร์” จากนั้นผู้หญิงคนนั้นก็เดินมาจากข้างหลังตนแล้วลงมือก่อเหตุดังกล่าว

ตอนนั้นตนเห็นลูกร้องแล้วรู้สึกทรมานมาก อยากเป็นแทนลูก อยากตายแทนลูก หลังจากนั้นลูกสาวก็ร้องไห้เพราะเจ็บปวดอยู่ตลอด ตนก็ปวดทั้งตัวทรมานมาก แขนข้างซ้ายไม่สามารถเหยียดตรงได้ ลูกสาวตาซ้ายบอดสนิท ตาขวาหมอบอกว่าสามารถผ่าตัดเปลี่ยนกระจกตาได้ แต่ค่าใช้จ่ายหลักแสนบาท และขาลูกสาวก็ไม่สามารถเหยียดตรงได้ ส่งผลให้ลูกสาวไม่สามารถเดินหรือคลานได้ ซึ่งตอนนี้ตนมีเงินติดตัวเพียง 30 บาท มาขอความช่วยเหลือกับกันจอมพลัง เพราะเชื่อว่าจะช่วยเหลือได้ โดยค่ารักษาพยาบาลทั้งหมด 450,000 บาท แม่ของอดีตสามีเป็นคนดูแลทั้งหมด แต่หลังจากนั้นก็ไม่ได้ช่วยเหลือต่อ เนื่องจากปัญหาทางการเงิน

นายกัณฐัศว์ กล่าวเพิ่มเติมว่า ในวันพรุ่งนี้ (29 เม.ย.) เวลา 10.00 น. จะพาทั้งคู่ไปพบกับรัฐมนตรีว่าการกระทรวงการต่างประเทศ เพื่อขอความช่วยเหลือทางคดี และในช่วงบ่าย จะพาทั้งคู่ไปที่สถานเอกอัครราชทูตเมียนมาประจำประเทศไทย เพื่อขอขยายวีซ่าให้ทั้งคู่ได้รักษาตัวต่อในประเทศไทย

&nbsp;

&nbsp;

&nbsp;

&nbsp;

&nbsp;

&nbsp;