วันที่ 2 ก.ย.2566 นายวิษณุ เครืองาม รองนายกรัฐมนตรี กล่าวชี้แจงผ่านรายการ “ชั่วโมงข่าวเสาร์อาทิตย์” ซึ่งออกอากาศทางสถานีโทรทัศน์ไทยพีบีเอส ถึงกรณีที่นายทักษิณ ชินวัตร อดีตนายกรัฐมนตรี ได้รับพระราชทานอภัยลดโทษ จาก 8 ปี เหลือโทษจำคุก 1 ปี ว่า หลังจากนี้ ในวโรกาสสำคัญต่างๆ ผู้ต้องโทษทั่วไปสามารถขอพระราชทานอภัยโทษได้ ซึ่งนายทักษิณสามารถยื่นขอพระราชทานอภัยโทษได้อีกเช่นกัน

โดยใช้หลักเกณฑ์อย่างเดียวกัน ส่วนนายทักษิณจะได้รับพระราชทานลดโทษอีกหรือไม่นั้น ตนไม่ทราบ นอกจากนี้ ถ้านักโทษที่ต้องโทษ 1 ปีทั้งหลายได้รับสิทธิประโยชน์อย่างไร เช่น การลดหย่อนผ่อนโทษให้ผู้ต้องโทษทั่วประเทศ เมื่อถึงเวลาโอกาสสำคัญๆ เป็นต้น นายทักษิณก็จะได้รับสิทธิประโยชน์อย่างเดียวกัน

ส่วนเรื่องการขอพระราชทานอภัยลดโทษ ที่มีการประกาศออกมาเมื่อวานนี้ (1ก.ย.) ถือเป็นการดำเนินการตามปกติ เหมือนกับนักโทษทั่วไป ทั้งนี้เมื่อนายทักษิณหายป่วยแล้ว ก็จะถูกส่งตัวจากรพ.ตำรวจ กลับเข้าเรือนจำ แต่ถ้าอาการป่วยยังไม่ดีขึ้น ก็ต้องรักษาตัวต่อไป

เมื่อมีประกาศพระราชทานอภัยลดโทษเผยแพร่ในราชกิจจานุเบกษาแล้ว ก็ถือว่ามีผลบังคับใช้ได้ทันทีตั้งแต่วันที่มีพระบรมราชโองการโปรดเกล้าโปรดกระหม่อม

นายวิษณุ กล่าวอีกว่า ส่วนที่มีข่าวออกมาก่อนหน้านี้ว่าตนพูดว่าหลังจากนี้นายทักษิณไม่สามารถยื่นเรื่องเพื่อขอลดโทษได้อีกนั้น ที่จริง เมื่อวันที่ 1 ก.ย.ที่ผ่านมา ตนแค่ให้ความเห็นว่าถือเป็นพระราชอำนาจเด็ดขาดเท่านั้น แต่เมื่อถึงวโรกาสสำคัญๆหลังจากนี้ ซึ่งบางคนคาดหมายว่าจะเป็นวันเฉลิมพระชนมพรรษาฯ วันพ่อแห่งชาติ หรือวันอื่นๆใดก็ตาม นายทักษิณยังมีโอกาสที่จะยื่นเรื่องขอพระราชทานอภัยโทษได้อีก แต่จะได้รับพระราชทานลดโทษหรือไม่นั้น ไม่มีใครทราบ