<strong>บูม หมูทะ เปิดใจขอพัก ให้คนพิการกินฟรี เผยพฤติกรรมสุดท้อ พูดหยาบ-มา 10 คนนั่งแยก 10 โต๊ะ ลั่นอย่าเอาความใจดีของคน มาเอาเปรียบกัน</strong>

เมื่อเวลา 11.30 น. วันที่ 16 ม.ค.67 นายยุทธภูมิ แก้วเข้ม หรือบูม หมูกระทะ เปิดใจกับ ‘ข่าวสดออนไลน์‘ หลังจากตัดพ้อลงโซเชียล เปิดให้คนท้อง คนพิการ เด็ก คนสูงอายุ กินฟรี และอาสากู้ภัยทานฟรี แต่กลับถูกเอาเปรียบ จนเสียความรู้สึกอย่างหนัก
<div class="ads_position_wrapper">
<div id="div-custom-ad-6370262">
<div id="streamlym-ads">
<div id="bsrv-4490" data-tagid="AV650aaf4aa58bc2f0bd06b105"></div>
</div>
</div>
</div>
บูม หมูกระทะ กล่าวว่า ที่ร้านหมูกระทะ เทยกะทะ อนุญาตให้คนท้อง คนพิการ เด็ก คนสูงอายุ และอาสากู้ภัยทานฟรี ปีนี้เข้าปีที่ 3 แล้ว ซึ่งตนมีกติกาชัดเจนว่า หากจะกินฟรี ต้องโชว์บัตรประชาชนและ 1 เดือน ทานได้ 1 ครั้ง ทุกครั้งที่มา พนักงานก็จะบอกกติกาตลอด ซึ่งตั้งแต่ที่ทำแคมเปญนี้ ก็เจอคนในรูปแบบที่หลากหลาย แต่ก็พยายามปล่อยผ่านมาโดยตลอด

แต่กรณีที่เกิดขึ้น พนักงานที่ร้านโทรมาบอกว่า มีคนพิการ หูหนวก ตาบอด มาใช้สิทธิ์ทานฟรี 8 คน พนักงานที่ร้านก็จัดชุดหมูกระทะสำหรับ 8 คน พร้อมกับน้ำแข็งและเครื่องดื่มเรียบร้อย เมื่อทานเสร็จ พวกเขานั่งกินกันต่อ และลูกค้าก็เริ่มเยอะขึ้น พนักงานจึงตัดโต๊ะนั่งในห้องให้ จากนั้น 1 ใน 8 คน สั่งเครื่องดื่มแอลกอฮอล์บุฟเฟต์ 1 คน

จากนั้นพนักงานก็สังเกตเห็นว่า ทำไมลูกค้าถึงดื่มหมดเร็วมาก จึงไปสังเกตดูปรากฏว่า ลูกค้าคนพิการได้วนดื่มเบียร์กัน 8 คน ซึ่งในตอนแรกพนักงานไม่เห็น เพราะว่าร้านของตน จะใส่ขัน จึงไม่รู้ว่าในขันคือเครื่องดื่มอะไร แต่เมื่อเห็นว่าลูกค้า วนดื่มกัน 8 คน ทั้งหมด 6 เหยือก สุดท้ายก็มีอาการมึนเมา หน้าแดงกันทุกคน พนักงานเลยไปเก็บค่าเครื่องดื่มเพิ่ม ด้านคนพิการก็จ่ายมาเพียงแค่ 2 คนเท่านั้น เพราะอ้างว่าไม่มีเงิน จากนั้นก็เดินออกไป

เมื่อตนได้โพสต์เรื่องราวนี้ลงโซเชียล เมื่อวานช่วงเย็นกลุ่มคนพิการ 8 คน มาหาที่ร้านและบอกว่าต้องการจะพบกับตน และขอให้ลบโพสต์ ซึ่งตนให้พนักงานเจรจาว่าให้กลับเถอะ กลุ่มคนพิการได้รอตนประมาณ 1 ชั่วโมง สุดท้ายก็กลับไป
<div class="ads_position_wrapper"></div>
ที่ผ่านมา เราก็เจอเหตุการณ์ ลูกค้าที่พิการ มากัน 10 คน แต่นั่งแยกโต๊ะ คนละ 1 โต๊ะ เพื่อจะได้ทานหมูกระทะคนละชุด 1 ชุด ทำให้พนักงานที่ร้านต้องจัดชุดหมูกระทะ ทั้งหมด 10 ชุด เพราะว่าปกติถ้ามากัน 10 คน ตนก็จะจัดชุดใหญ่ให้ทั้งหมด 2 ชุด ซึ่งก็เพียงพอสำหรับมา 10 คนเลย นอกจากนี้ก็ยังเจอลูกค้าหยาบคายใส่พนักงาน ซึ่งก่อนที่จะทานพนักงานจะเดินไปบอกกติกา แต่ลูกค้าคนพิการก็ได้เขียนเป็นภาษามือ บอกว่า “รีบเอาอาหารมาเถอะ เขาไม่ได้โง่นะ ฉันเข้าใจแล้ว”

แต่ขณะเดียวกันมีคนพิการที่น่ารักสำหรับตน บางคนมาทานอย่างเช่น คนพิการที่ตาบอด มาใช้สิทธิ์ทานฟรีที่ร้าน 1 ครั้ง จากนั้นก็มาอีกวันถัดไป เพื่อมาอุดหนุนแล้วบอกว่า ตั้งใจเก็บเงินมาทานกับเพื่อนและอยากจะอุดหนุนตนด้วย หรือบางคน ที่มาทานฟรี ก็จะเอาของมาฝากตนตลอด
<div class="ads_position_wrapper mb-4"></div>
“สำหรับเหตุการณ์ที่เกิดขึ้น บูมขอพักทำแคมเปญนี้ไว้ก่อน อยากกลับไปคิดทบทวน ว่าจะต้องมีมาตรการยังไงบ้าง เพื่อไม่ให้ตัวเองถูกเอาเปรียบ ซึ่งเหตุการณ์แบบนี้ ไม่ควรเกิดขึ้นไม่ว่าจะเป็นร้านบูมหรือร้านคนอื่น เพราะเจ้าของกิจการก็อยากจะทำบุญ แบ่งปันสิ่งดี ๆ ให้กับคนพิการ ให้เขาได้มาทานอาหารที่ร้านแล้วอิ่ม มีความสุข จึงอยากขอฝากพี่ ๆ ทุกคน ว่าอย่าเอาความใจดีของพวกเรา มาเอาเปรียบกันเลย “

&nbsp;