เมื่อเวลา 15.20 น. วันที่ 15 ก.พ.2567 ที่รัฐสภา <strong>นายชาดา ไทยเศรษฐ์ รมช.มหาดไทย</strong> ให้สัมภาษณ์ถึง<strong>นายพิเชษฐ์ เชื้อเมืองพาน รองประธานสภาผู้แทนราษฎร คนที่สอง</strong> ยืนยันทำหน้าที่เป็นกลางแล้ว ส่วนการเปิดภาพโดยไม่เบลอหน้าในที่ประชุม เป็นไปตามหลักเกณฑ์กระบวนการตรวจข้อมูลว่า ตนไม่ได้บอกว่านายพิเชษฐ์ ไม่เป็นกลาง แต่วิธีคิดที่จะมาอ้างระเบียบสภาฯ ซึ่งค้านกับกฎหมายพีดีพีเอ ที่เป็นพระราชบัญญัติ(พ.ร.บ.)ไม่ได้

ตนก็ไม่ได้ว่าอะไร ไม่ใช่ว่าคุณดูแต่รูป คุณต้องดูเนื้อหาความเสียหาย ตนไม่อยากจะเถียง แต่ในเมื่อบอกมาอย่างนี้ ตนอาวุโสที่มีสติ มีสมอง การที่จะกระทบบุคคลอื่น ต้องฟังเนื้อหาในการอภิปราย ว่าผู้ที่มีรูปจะเสียหายหรือไม่

“ต่อไปนี้ ผมจะเอารูปคนที่ระเบียบสภาฯอนุญาตจะขึ้นได้ แล้วผมเอามาด่าได้ใช่หรือไม่ อย่ามาเถียงกันเรื่องแบบนี้ ผิดต้องยอมรับผิด คุณอย่ามาอ้างระเบียบ คุณต้องอ้างถึงความเหมาะสม การทำงานต้องมีวิจารณญาณ ในเมื่อเกี่ยวกับบุคคลอื่น ในพรรคภูมิใจไทยส่งแค่เป็นรูปเอไอยังไม่อนุญาตเลย” นายชาดา กล่าว

ส่วนที่นายพิเชษฐ์ ระบุว่าสามารถไปพูดคุยกันข้างนอกได้ นายชาดา กล่าวพร้อมหัวเราะว่า <strong>ก็ไม่ทราบ จะท้าไปต่อยหรือไม่ </strong>ตนคุยเฉพาะในเรื่องงานแค่นั้น แต่ถ้ายังไม่ยอมรับการกระทำที่ไม่ถูกต้อง ตนก็ไม่มีอะไรจะคุย สำหรับเรื่องนี้เป็นข้อพิสูจน์ถึงความเหมาะสม ใครไม่ถูกได้กระทำ ก็ไม่ทราบ

ส่วนที่มีภาพว่าเดินเข้าไปคุยกับ<strong>นายรังสิมันต์ โรม สส.บัญชีรายชื่อ พรรคก้าวไกล</strong>นั้น เป็นการเคลียร์ใจใช่หรือไม่ นายชาดา กล่าวว่า <strong>“ไม่ได้เคลียร์ ผมบอกว่าคุณไม่ชัดเจน คุณทำแบบแอบแฝง ไม่ใช่ลูกผู้ชาย”</strong>

เมื่อถามว่า<strong>นายชัยธวัช ตุลาธน สส.บัญชีรายชื่อ และหัวหน้าพรรคก้าวไกล</strong> ท้าให้เปิดหลักฐานว่ามีผู้อยู่เบื้องกลุ่มทะลุวัง นายชาดา กล่าวว่า ตนจะต้องไปชี้แจงต่อคณะกรรมาธิการความมั่นคง ตนเปิดอยู่แล้ว ไม่ต้องกลัว แต่ขอให้ถามมาในระบบ ตนจะตอบในระบบ เนื่องจากต้องอ้างอิงบุคคลที่สาม ส่วนจะเป็นพรรคไหนนั้น ใครอภิปรายชัดเจนก็คนนั้นแหละ และย้ำว่าไม่มีพรรคอื่น

“ใครพูดมาว่าจะเป็นพรรคอื่น ผมก็ตอบไปว่าไม่มีพรรคอื่น ผมไม่อยากทะเลาะกับคนพวกนี้ แต่อยากสกัดกั้นคนที่ทำไม่ดี” นายชาดา กล่าว

ผู้สื่อข่าวรายงานว่า สำหรับภาพที่นายรังสิมันต์ นำมาอภิปรายนั้น เป็นภาพที่ นายชาดา ถ่ายคู่กับกลุ่มอาชีวะราชภักดี ในงานที่รวมใจคนไทยเทิดพระเกียรติ

โดย<strong>เต้ อาชีวะ</strong> ชี้แจงถึงเรื่องนี้ว่า กิจกรรมในวันนั้น นายชาดาได้ร่วมกันกับพี่น้องประชาชนอีกนับพันคน ทำเป็นกิจกรรมร่วมกัน และตนก็ได้ไปร่วมจัดกิจกรรมด้วย เมื่อพบนายชาดา ตนก็เข้าไปขอถ่ายรูปด้วย เหมือนกับประชาชนคนอื่น ๆ แต่ตนไม่ทราบมีการแอบแฝงในเจตนาหรือไม่ ในการเลือกใช้ภาพนี้มาอภิปรายถึงเรื่องการใช้ความรุนแรงในที่ประชุมสภาฯ วานนี้

&nbsp;