<b>หากอยู่นอกระบบสุริยะจะดูดวงอย่างไร?   เพจอวกาศดังตั้งคำถาม  ชี้หลักโหราศาสตร์ มักอ้างอิงดาวจากระบบสุริยะ  และหากมนุษย์ต้องย้ายที่อยู่ หรือดวงดาวดับไป ตำราดูดวงจะเป็นอย่างไร
</b>

ผู้สื่อข่าวรายงานว่า เพจที่ให้ความรู้ด้านอวกาศ และดาราศาสตร์ชื่อดังอย่าง Spaceth.co ได้ตั้งคำถามถึงโหราศาสตร์ และการดูดวง โดยถามว่า เราจะดูดวงอย่างไรหากไม่อยู่ในระบบสุริยะจักรวาล

ซึ่งมีการตั้งข้อสังเกตว่าการดูดวง มักจะอ้างอิงดาวเคราะห์ในระบบสุริยะ  แต่หากในอนาคตมนุษย์ต้องเดินทางย้ายถิ่นฐานไประบบสุริยะอื่น จะทำอย่างไร

โดยระบุว่า  “เราจะดูดวงอย่างไร หากไม่ได้อยู่ในระบบสุริยะจักรวาล และมองจากมุมมองของโลก ?

ก่อนอื่น ต้องออกตัวก่อนว่านี่ไม่ใช่บทความกวนตีนแต่อย่างใด แต่ต้องการที่จะช่วยสร้างตำราโหราศาสตร์รุ่นใหม่ที่สามารถใช้งานได้ในอนาคตหากมนุษย์ต้องเดินทางย้ายถิ่นฐานไปอาศัยในระบบสุริยะอื่น  นอกจากนี้การเห็นดวงดาวหรือกลุ่มดาวก็ขึ้นกับมุมของโลก หากย้ายไปอยู่ที่อื่นอาจไม่เห็นกลุ่มดาวเลยก็ได้ แล้วหากเป็นเช่นนี้จะทำอย่างไร


เมื่อพูดถึงการดูดวง หรือโหราศาสตร์ เรามักจะสังเกตเห็นการพูดถึงดาวเคราะห์ในระบบสุริยะ เช่น พระจันทร์ พระอังคาร พระพุธ พระพฤหัสบดี ซึ่งเราอาจคุ้นเคยกันดี เราเรียกว่าดาวนพเคราะห์ และดาวอีกกลุ่มที่มักจะพูดถึงกันก็คือกลุ่มดาวจักรราศี เช่น ราศีสิงห์ (Leo) ราศรีธนู (Sagittarius) ไล่ไปจนครบ

ซึ่งพอตำราโหราศาสตร์เป็นแบบนี้ เราจะเห็นว่า นี่เป็นวิธีการมองโดยอาศัยมนุษย์เป็นศูนย์กลาง ซึ่งเราจะเห็นดาวนพเคราะห์เคลื่อนที่อย่างรวดเร็วในหลักวัน เนื่องจากอยู่ใกล้โลก และดาวจักรราศีที่เคลื่อนที่ในหลักเดือนเพราะอยู่ไกลโลกมากกว่า

การที่คุณเกิดในตำแหน่งราศีอะไร คือการที่ดวงอาทิตย์อยู่ ณ จุดนั้นบนท้องฟ้าของปี จึงเป็นเหตุผลว่า ถ้าคุณเกิดในช่วงราศีธนู คุณจะไม่ได้เห็นกลุ่มดาว Sagittarius แน่ ๆ เพราะมันอยู่ด้านหลังดวงอาทิตย์นั่นเอง
พอเป็นแบบนี้แล้ว เราจะพบปัญหาสองข้อก็คือ

1. หากมนุษย์ไม่ได้อยู่บนดาวเคราะห์ในระบบสุริยะจักรวาล เราจะดูดาวนพเคราะห์อย่างไร และอีกคำถามคือ ถ้ามีการค้นพบดาวเคราะห์ดวงใหม่เราจะอัพ Patch ตำราอย่างไร หรือถ้า International Astronomical Union (IAU) มีมติตัดดาวอังคารออกจากการเป็นเคราะห์ในระบบสุริยะ ตำราโหราศาสตร์นพเคราะห์จะบั๊กหรือไม่

2. แท้จริงแล้ว กลุ่มดาวที่เราเห็นจากมุมมองบนโลก เป็นการประกอบสร้างภาพจากกลุ่มดาวที่แท้จริงแล้วอยู่ห่างไกลออกไป เหมือนการเกิดสุริยุปราคา ไม่ได้แปลว่าดวงจันทร์ไปชนดวงอาทิตย์ แต่เพราะมันเคลื่อนที่มาใกล้กันจากมุมของเรา (เรียกสิ่งนี้ว่า Parallax) นั่นหมายความว่าหากมุมมองเปลี่ยนไป กลุ่มดาวนั้นจะพังหมดเลย และดูไม่เป็นรูปเป็นร่าง เพราะดาวที่เรามองเห็นว่าอยู่ใกล้กันจากมุมมองของโลก แท้จริงแล้วนั้นอาจอยู่ห่างกันหลายร้อยปีแสง
ดังนั้น ถ้าตำราดูดาวสามารถบอกชีวิตของคนบนโลกได้ เราอาจต้องหาคำอธิบายว่า

- แล้วถ้ามนุษย์เดินทางไปยังจุดอื่นในทางช้างเผือก และอาศัยอยู่ในระบบสุริยะอื่น เราจะยังได้รับอิทธิพลจากตำราโหราศาสตร์อยู่หรือไม่ ?

- ถ้าได้ เพราะอะไร ? เพราะเราเกิดที่นี่หรือเปล่า จึงเป็นคุณสมบัติที่ติดตัวมาแต่กำเนิด แปลว่าต่อให้เราย้ายดาว ชะตาชีวิต ปีชงของเรา ก็จะผูกติดกับระบบสุริยะเดิม ?

- และถ้าไม่ คำถามต่อไปก็คือ แล้วดาวนพเคราะห์ในระบบสุริยะอื่นที่เราไปอยู่จะส่งผลกับเราได้หรือไม่ และเราจำเป็นต้องสร้างกลุ่มดาวจักราศีใหม่หรือไม่ เพราะไม่เคยมีใครเห็นมาก่อน

แล้วถ้าเราต้องเขียนตำราโหราศาสตร์จากดาวนพเคราะห์ในระบบสุริยะใหม่ และกลุ่มดาวจักราศี ที่ถูกนิยามขึ้นใหม่โดย IAU หรือ International Astrological Union เราจะเลือกใช้วิธีการสังเกตใหม่ตั้งแต่ต้น (เรียกว่า Empiricism) หรือเอาตำราที่มีอยู่แล้วในระบบสุริยะจักรวาลของเรามาอธิบายถึงความเชื่อมโยงได้เลย (เรียกว่า Rationalism)

หากเราสามารถแก้ไขปัญหาเหล่านี้ได้ ไทยอาจเป็นประเทศที่สามารถก่อตั้ง International Astrological Union ได้ และจะมีบทบาทอย่างมากเมื่อมนุษย์กลายเป็นสิ่งมีชีวิตและต้องเดินทางระหว่างดวงดาว (Interstellar Travel)

และเราอาจนำองค์ความรู้นี้บันทึกลงใน DNA Storage เพื่อให้ความรู้นี้ยังคงอยู่ต่อไป หรือหากเราพบเจอเอเลียน เราอาจส่งต่อองค์ความรู้นี้ให้พวกเขาได้ด้วยเช่นกัน คล้าย ๆ กับโครงการ Golden Record ของ Carl Sagan
และแถมให้อีกข้อว่า ตำราโหราศาสตร์นั้นควรมีการอ้างอิง Timeline และ Timeframe ด้วยเช่นกัน เนื่องจากดาวบนท้องฟ้านั้นก็ไม่ได้อยู่นิ่ง ๆ แค่มนุษย์ถือกำเนิดบนโลกขึ้นมาแค่หลักไม่กี่หมื่นปี เราจึงอาจไม่ได้เห็นการเคลื่อนที่นั้น หากตำราโหราศาสตร์ไม่ได้คำนึงถึง การเคลื่อนที่ในหลักเวลาดังกล่าว เมื่อดาราจักรทางช้างเผือกของเรา ผนวกรวมกับดาราจักรแอนโดรเมดา ตำราโหราศาสตร์ของเราอาจบั๊กครั้งใหญ่ก็ได้
<div class="boomBox-inread">
<div id="div-gpt-ad-div-ads-news-incontent" class="visited"></div>
</div>
<iframe src="https://www.facebook.com/plugins/post.php?href=https%3A%2F%2Fwww.facebook.com%2Fspaceth%2Fposts%2Fpfbid0gpb61AEqFwaNxzqvG9UZS5ECy4mwgs27NCNt3JWVNUaomgWPBF1auVSsNmwo7Pzl&amp;show_text=true&amp;width=500" width="500" height="250" frameborder="0" scrolling="no" allowfullscreen="allowfullscreen" data-mce-fragment="1"></iframe>
<div>

แท็กที่เกี่ยวข้อง  <a href="https://ch3plus.com/news/search/%E0%B8%94%E0%B8%B9%E0%B8%94%E0%B8%A7%E0%B8%87">ดูดวง ,</a><a href="https://ch3plus.com/news/search/%E0%B8%94%E0%B8%B2%E0%B8%A3%E0%B8%B2%E0%B8%A8%E0%B8%B2%E0%B8%AA%E0%B8%95%E0%B8%A3%E0%B9%8C">ดาราศาสตร์ ,</a><a href="https://ch3plus.com/news/search/%E0%B9%82%E0%B8%AB%E0%B8%A3%E0%B8%B2%E0%B8%A8%E0%B8%B2%E0%B8%AA%E0%B8%95%E0%B8%A3%E0%B9%8C">โหราศาสตร์ ,</a><a href="https://ch3plus.com/news/search/%E0%B8%AA%E0%B8%B8%E0%B8%A3%E0%B8%B4%E0%B8%A2%E0%B8%B0%E0%B8%88%E0%B8%B1%E0%B8%81%E0%B8%A3%E0%B8%A7%E0%B8%B2%E0%B8%A5">สุริยะจักรวาล</a>

&nbsp;

</div>