&nbsp;

<strong>20 ปีไม่เคยเบื่อ! หนุ่มตระเวนลักชุดชั้นในหญิง ลงมือตั้งแต่วัยหนุ่ม โดนจับคาอพาร์ทเมนต์ ของกลางกว่าครึ่งพันชิ้น</strong>

&nbsp;

วันที่ 12 ก.พ.67 ที่ สน.บางยี่ขัน พ.ต.อ.พายัพ สมบูรณ์ ผกก.สน.บางยี่ขัน, พ.ต.ท.ชาคร เปรมฤดีเลิศ รอง ผกก.สส.สน.บางยี่ขัน, พ.ต.ท.บรรเทา ชุ่มปลั่ง สวป., พ.ต.ท.มังกร พันธุระศรี สว.สส. พร้อมฝ่ายสืบสวนและฝ่ายปราบปราม จับกุม นายนัฐวุฒิ หรืออู

(ขอสงวนนามสกุล) อายุ 38 ปี พร้อมของกลางเสื้อชั้นในสตรี 516 ตัว กางเกงชั้นในสตรี 72 ตัว และชุดนอนสตรี 3 ตัว จับกุมได้ที่ห้องเช่า ในซอยสมเด็จพระปิ่นเกล้า 1 แขวงอรุณอมรินทร์ เขตบางกอกน้อย กทม.

พ.ต.อ.พายัพ กล่าวว่า สืบเนื่องจากกลางดึกที่ผ่านมา มีหญิงสาวที่พักอาศัยชั้นล่างอพาร์ทเมนต์ ซอยสมเด็จพระปิ่นเกล้า 1 แจ้งความว่าชุดชั้นในที่ตากไว้หลังห้องหายไปทั้งๆ ที่ระเบียงหลังห้องมีตาข่ายเหล็กกั้นอยู่ ชุดสืบสวนจึงลงพื้นที่ตรวจสอบกล้องวงจรปิด พบชายเดินเข้าไปบริเวณหลังอพาร์ทเมนต์ แล้วใช้มือเอื้อมเข้าไปช่องว่างระหว่างกำแพงกับตาข่ายเหล็กหยิบชุดชั้นในแล้วไปยังห้องพักของตัวเอง จึงนำกำลังเข้าตรวจสอบและจับกุม นายนัฐวุฒิ โดยสารภาพว่าเป็นผู้กระทำจริง ก่อนตรวจค้นภายในห้องก็พบของกลางดังกล่าว

นายนัฐวุฒิ ให้การว่า ตนชื่นชอบชุดชั้นในหญิง เริ่มลักขโมยตั้งแต่อายุ 18 ปี ในย่านอ้อมน้อย อ.กระทุ่มแบน จ.สมุทรสาคร ขณะนั้นทำงานก่อสร้าง พักอาศัยตามแคมป์คนงาน กลางคืนก็ออกตระเวนตามสถานที่ต่างๆ สบโอกาสก็จะขโมยครั้งละ 2-6 ชิ้น จากนั้นก็จะกลับที่พักนำไปดมและช่วยตัวเองจนสำเร็จความไคร่ แล้วก็จะเก็บสะสมไว้ตลอด

โดยเพื่อนร่วมงานไม่เคยมีใครรู้มาก่อน และเมื่อ 10 ปีก่อน ตนเคยถูกจับกุมได้ว่าเข้าไปขโมยชุดชั้นใน แต่มีการเจรจายอมความกันได้ตนจึงไม่ถูกตำรวจจับ และตนก็ไม่ได้สำนึกออกก่อเหตุเรื่อยมา จนเถ้าแก่ให้ตนมาเป็นช่างประจำอพาร์ทเมนต์ มีห้องพักให้ 1 ห้อง และเงินเดือน 2 พันบาท อยู่ที่นี่มาแล้วประมาณ 1 ปี ก็ออกขโมยชุดชั้นในเรื่อยมา จนมาถูกจับกุมได้ในที่สุด สัญญาว่าเมื่อพ้นโทษจะเลิกทำ
<div class="ads_position_wrapper"></div>
<div>พ.ต.อ.พายัพ กล่าวต่อว่า ฝากประชาสัมพันธ์แก่ผู้เสียหายรายอื่น ที่ถูกลักชุดชั้นใน สามารถเข้ามาแจ้งความร้องทุกข์ที่พนักงานสอบสวนเพิ่มเติมได้ ส่วนของกลางหากผู้เสียต้องการรับคืนก็สามารถรับคืนได้ เบื้องต้นผู้ต้องหาให้การรับสารภาพ หลังจากนี้จะนำตัวส่งพนักงานสอบสวนดำเนินคดีต่อไป

</div>
<div></div>