&nbsp;

&nbsp;

&nbsp;

&nbsp;

&nbsp;

&nbsp;

<strong>บุรีรัมย์ ฤดูร้อน หน้าแล้ง มะนาว ผลผลิตออกน้อยราคาพุ่งพรวด ลูกละ 8 บาท แม่ค้าโอดต้นทุนสูง พ่อค้าปลีกบางรายหยุดขาย คาดแพงขึ้นแตะผล 10 บาท ปชช.ไม่มีกำลังซื้อ หันใช้มะขามแทน </strong>

21 มี.ค. 67 – ผู้สื่อข่าวสำรวจราคาพืชผัก ตลาดสดเทศบาลเมืองบุรีรัมย์ ช่วงฤดูร้อน หน้าแล้ง สภาพอากาศที่ร้อนจัด พบว่าผักบางชนิดมีการปรับขึ้นราคาตามฤดูกาล เนื่องจากช่วงนี้ผลผลิตจะออกน้อยกว่าฤดูกาลอื่น

<img class="alignnone size-full wp-image-8150509" src="https://www.khaosod.co.th/wpapp/uploads/2024/03/messageImage_1710985560764.jpg" alt="" width="1185" height="684" />

แต่ที่ราคาพุ่งสูงมากที่สุดในช่วงนี้ก็ คือ มะนาวซึ่งมีราคาขายปลีกเฉลี่ยลูกละ 7-8 บาท จากที่ก่อนหน้านี้ขายเพียงลูกละ 3-5 บาท ทำให้พ่อค้าแม่ค้าทั้งขายปลีกและขายส่ง ต่างได้รับผลกระทบไปตามๆ กัน เพราะต้องแบกรับภาระต้นทุนในการรับซื้อมาจำหน่ายเพิ่มขึ้นจากปกติ

ขณะที่พ่อค้าแม่ค้าขายปลีกพืชผักบางคนถึงกับต้องชะลอรับซื้อมะนาวมาขายก่อนในช่วงนี้ เพราะสู้ต้นทุนไม่ไหว ทั้งต้องแบกรับความเสี่ยงหากขายไม่ได้ เพราะประชาชนเองก็ไม่มีกำลังซื้อและบางคนก็หันไปซื้อมะขาม หรือมะนาวขวดทดแทนมะนาวจริง เพราะมีราคาถูกกว่า คาดว่ามีแนวโน้มจะแพงขึ้นถึงลูกละ 10 บาท

<img class="alignnone size-full wp-image-8150508" src="https://www.khaosod.co.th/wpapp/uploads/2024/03/messageImage_1710985540540.jpg" alt="" width="1389" height="737" />
<div class="ads_position_wrapper"></div>
น.ส.วรรณา และ น.ส.สวง แม่ค้าขายผักในตลาดสดเทศบาลเมืองบุรีรัมย์ บอกตรงกันว่า มะนาวเริ่มมีราคาแพงมาตั้งแต่ช่วงต้นเดือน มี.ค.แล้ว โดยช่วงนี้ราคาขายปลีกอยู่ที่ลูกละ 7-8 บาท คาดว่าผลพวงมากจากสภาพความแห้งแล้งและอากาศร้อน ทำให้ผลผลิตออกน้อย ช่วงนี้จึงต้องลดปริมาณการรับมาขายต่อลงจากปกติเท่าตัว จากเมื่อก่อนช่วงที่ยังไม่แพงก็จะรับครั้งละ 10 – 15 กิโลกรัม แต่ช่วงนี้ก็เหลือเพียง 5 – 10 กิโลกรัมเท่านั้น
<div class="ads_position_wrapper mb-4"></div>
แม่ค้าบางคนก็ไม่รับมาขายเลยเพราะสู้ต้นทุนไม่ไหว แต่หากราคาแพงขึ้นถึงลูกละ 10 บาท อาจจะต้องชะลอรับมาขายเช่นกัน เข้าใจว่าเป็นไปตามฤดูกาลและกลไกตลาด แม่ค้าเองก็ต้องปรับตัวเช่นกัน ผักชนิดไหนที่แพงมากก็รับน้อยลงหรือชะลอไปก่อน เพราะหากขายไม่ได้ก็จะเน่าเสียและขาดทุนได้

&nbsp;

&nbsp;