&nbsp;

&nbsp;

&nbsp;

&nbsp;

&nbsp;

&nbsp;

&nbsp;

<strong><em>จบด้วยดี ลูกจ้างโดนหักเงินเดือนโหด จนติดลบ นายจ้างยอมคืนเงินแล้ว พบผู้เสียหายยื่นคำร้องเพิ่มอีก 20 คน</em></strong>

กรณี นายเจ (นามสมมติ) อายุ 30 ปี ลูกจ้างตำแหน่งช่างของห้างหุ้นส่วนจำกัดแห่งหนึ่ง ใน จ.เชียงใหม่ ขอความเป็นธรรมถูกนายจ้างหักเงินเดือน จากอัตราเงินเดือน 15,000 บาท แต่กลับถูกหัก รวมกว่า 16,000 บาท จนติดลบ พร้อมบังคับให้เขียนใบลาออก และยังไม่คืนเงินประกันการทำงานที่นายจ้างเรียกเก็บไว้

6,000 บาท ต่อมาทางสำนักงานสวัสดิการและคุ้มครองแรงงานจังหวัดเชียงใหม่ สอบข้อเท็จจริงเบื้องต้นพบว่ามีผู้เสียหายที่เคยเป็นลูกจ้างของนายจ้างรายเดียวกันและถูกปฏิบัติในลักษณะเดียวกันเข้ายื่นคำร้องเพิ่มอีก 10 รายนั้น

วันที่ 5 เม.ย. 67 ที่สำนักงานสวัสดิการและคุ้มครองแรงงาน จังหวัดเชียงใหม่ นายเจ (นามสมมติ) พร้อมอดีตลูกจ้างที่เป็นผู้เสียหาย เดินทางเข้าพบ นายสุวรรณ์ สวัสดิ์มูล สวัสดิการและคุ้มครองแรงงานจังหวัดเชียงใหม่ เพื่อรับเงินคืนจากนายจ้างเป็นจำนวนรวมกันทั้งสิ้น 84,000 บาท

หลังจากที่วานนี้ทางสำนักงานฯ ได้ติดต่อประสานงานไปยังนายจ้างเพื่อเจรจาหารือในประเด็นตามคำร้องของอดีตลูกจ้าง ซึ่งทางนายจ้างได้ยินยอมที่จะจ่ายเงินคืนให้กับลูกจ้างทั้ง 10 คน ตามจำนวนของแต่ละคนเป็นเงินรวมกันทั้งสิ้น 84,000 บาท และมอบหมายให้ตัวแทนนำส่งมอบให้กับทางสำนักงานฯ เป็นคนกลางในการมอบเงินให้กับลูกจ้างทั้ง 10 คน
<ul>
 	<li>อ่าน <a href="https://www.khaosod.co.th/special-stories/news_8170023" target="_blank" rel="noopener">หนุ่มเดือด โรงงานนรก เงินเดือนหมื่นห้า ขาดงาน 3 วัน โดนหักรวมหมื่นหก</a></li>
 	<li>อ่าน <a href="https://www.khaosod.co.th/around-thailand/news_8173328" target="_blank" rel="noopener">หนุ่มลุยร้องแรงงาน เงินเดือน1.5หมื่น โดนหักจนติดลบ เพื่อนร่วมแฉ แขนหักเข้ารพ.ยังโดน</a></li>
</ul>
พร้อมกับที่อดีตลูกจ้างทั้ง 10 คน ลงชื่อในบันทึกข้อตกลงยอมความกันทั้งสองฝ่าย ซึ่งบรรยากาศเป็นไปด้วยความราบรื่น อย่างไรก็ตามพบว่ามีอดีตลูกจ้างของนายจ้างรายเดียวกันนี้อีกประมาณ 20 คน เข้ายื่นคำร้องในกรณีเดียวกันต่อพนักงานตรวจแรงงาน สำนักงานสวัสดิการและคุ้มครองแรงงานจังหวัดเชียงใหม่ เพื่อให้ตรวจสอบข้อเท็จจริงและให้ความเป็นธรรมต่อไป
<div class="ads_position_wrapper"></div>
นายสุวรรณ์ เปิดเผยว่า จากกรณีที่นายเจ ขอความเป็นธรรม เมื่อสอบข้อเท็จจริงพบมีผู้ยื่นคำร้องรวม 10 คน จากนั้นทางสำนักงานฯ ได้สอบถามข้อเท็จจริงและเจรจา โดยนายจ้างให้ความร่วมมือเป็นอย่างดี และยินยอมที่จะจ่ายเงินคืนให้กับลูกจ้างทั้ง 10 คน เป็นเงินรวมกันทั้งสิ้น 84,000 บาท

พร้อมส่งตัวแทนนำเงินจำนวนดังกล่าวมาให้ทางสำนักงานฯ เป็นตัวกลางในการมอบเงินให้กับลูกจ้าง และลงชื่อในบันทึกข้อตกลงยอมความกันเป็นที่พอใจของทั้งสองฝ่ายเป็นที่เรียบร้อยแล้ว ซึ่งถือได้ว่ากรณีนี้เป็นยุติด้วยดีแล้ว

ส่วนกรณีที่มีอดีตลูกจ้างอีกประมาณ 20 คน เข้ายื่นคำร้องนั้น ทางสำนักงานฯ จะดำเนินการตรวจสอบข้อเท็จจริงและให้ความเป็นธรรมทุกฝ่าย โดยจะเร่งให้ได้ข้อยุติเร็วที่สุด ทั้งนี้หากลูกจ้างรายใดที่ถูกนายจ้างเอาเปรียบหรือไม่ได้รับความเป็นธรรม สามารถขอคำปรึกษาและความช่วยเหลือได้เสมอ

ขณะที่ นายเจ พร้อมกับนายอัด (นามสมมติ) อดีตเพื่อนร่วมงาน ซึ่งเป็นผู้เสียหาย เปิดเผยว่า รู้สึกดีใจที่กรณีปัญหาที่เกิดขึ้นได้ข้อยุติลงด้วยดีเป็นที่พอใจของทุกฝ่าย โดยนายจ้างยินยอมจ่ายเงินคืนให้แล้ว และไม่มีสิ่งใดติดใจสงสัยกันอีกแล้ว ซึ่งเงินที่ได้รับมานี้ถือว่ามีความสำคัญกับตัวเองเป็นอย่างมากในการที่จะได้นำไปใช้ตั้งต้นชีวิต
<div class="ads_position_wrapper mb-4"></div>
ทั้งนี้ต้องขอบคุณทางสำนักงานสวัสดิการและคุ้มครองแรงงานจังหวัดเชียงใหม่ เป็นอย่างยิ่งที่ได้ยื่นมือเข้าให้ความช่วยเหลือจนได้ข้อยุติภายในเวลาอันรวดเร็ว พร้อมเอาใจช่วยอดีตลูกจ้างคนอื่นๆ ที่เพิ่งมายื่นคำร้องให้ได้รับเงินคืนเช่นกัน

&nbsp;

&nbsp;