&nbsp;

&nbsp;

&nbsp;

&nbsp;

&nbsp;

<strong>ทลายโรงงานยาแก้ไอเถื่อน ตร.สะกดรอยจนเจอแหล่งผลิต ยึดได้ 5 หมื่นขวด</strong>

วันที่ 4 เม.ย.67 พล.ต.ต.วิทยา ศรีประเสริฐภาพ ผบก.ปคบ., พ.ต.อ.อนุวัฒน์ รักษ์เจริญ รอง ผบก.ปคบ., พ.ต.อ.วีระพงษ์ คล้ายทอง ผกก.4 บก.ปคบ. พร้อมด้วย ภก.หญิง อรัญญา เทพพิทักษ์ ผอ.ศูนย์จัดการเรื่องร้องเรียนและปราบปรามการกระทำผิดกฎหมายเกี่ยวกับผลิตภัณฑ์สุขภาพ (ศรป.) นำกำลังเข้าตรวจค้นโกดังไม่มีเลขที่ ภายในหมู่บ้านเพชรวัฒนะ ถนนเลียบคลองประปา ต.บ้านใหม่ อ.ปากเกร็ด จ.นนทบุรี หลังสงสัยว่าถูกใช้เป็นสถานที่ผลิตยาแก้ไอปลอม

จากการตรวจสอบพบโกดังขนาดใหญ่ตั้งอยู่บนเนื้อที่ราว 1 ไร่ ภายในถูกดัดแปลงเป็นโรงงานผลิตยา มีเครื่องจักรตั้งวางเรียงรายเต็มพื้นที่ โดยมีคนงานเป็นชาวไทยและต่างด้าวกว่า 30 คน นั่งคอยคุมเครื่องจักรที่ตั้งแต่บรรจุุยาแก้ไอลงขวด ปิดฝาบรรจุภัณฑ์ ติดฉลากข้างขวด และแพคลงกล่อง เจ้าที่จึงควบคุมตัวคนงานทั้งหมดไว้สอบสวนหาผู้ที่เกี่ยวข้อง

พล.ต.ต.วิทยา กล่าวว่า ยาแก้ไอเหล่านี้มักจะถูกกลุ่มวัยรุ่นชอบซื้อนำไปผสมกับตัวยาอื่นๆ เพื่อทำให้เกิดการมึนเมา เจ้าหน้าที่จึงสืบสวนหาข่าวมาตลอด โดยมีที่เก็บสินค้ารวม 4 แห่ง จุดแรกอยู่ในพื้นที่ ต.บ่อเงิน, ต.หน้าไม้ และต.ลาดหลุมแก้ว อ.ลาดหลุมแก้ว จ.ปทุมธานี โดยก่อนหน้ามีการติดตามรถขนสลากผลิตภัณฑ์ และขวดรวมถึงตัวยาที่ผสมเสร็จแล้ว จนมาพบแหล่งที่บรรจุยาแห่งนี้

พล.ต.ต.วิทยา กล่าวต่อว่า สำหรับของกลางที่เป็นยาแก้ไอยี่ห้อ DATISSIN ( ดาทิสซิน ) จำนวน 50,000 ขวด เครื่องจักรผลิต จำนวน 5 เครื่อง มูลค่ารวมกว่า 5 ล้านบาท ซึ่งขณะนี้อยู่ระหว่างตรวจสอบหาตัวผู้ที่เป็นเจ้าของ

ด้าน ภญ.อรัญญา กล่าวว่า เมื่อมาดูส่วนของตัวยาตามสลากพบว่าผลิตภัณฑ์ล็อตนี้นำสลากที่เป็นของล็อตเก่า ซึ่งรายงานการผลิตมายัง อย. แค่ 3 หมื่นขวด ซึ่งนำออกขายไปแล้วตั้งแต่เดือนสิงหาคม ปี 2566 ปัจจุบันผลิตภัณฑ์ตัวนี้ทางบริษัทได้มีการเปลี่ยนสลากไปแล้วอีกด้วย
<div class="ads_position_wrapper"></div>
<div class="ads_position_wrapper mb-4"></div>
ภญ.อรัญญา กล่าวอีกว่า จึงฝากเตือนผู้ที่จะสั่งซื้อยา ทางออนไลน์ว่าอาจจะมีความเสี่ยงต่อการได้รับยาปลอม ไม่มีคุณสมบัติรักษาโรค และจะทำให้เกิดอันตรายอีกด้วย หลังจากนี้จะนำตัวอย่างยาไปตรวจสอบว่ามีส่วนประกอบอะไรไปบ้าง จากการตรวจสอบเบื้องต้นพบมีตัวยาสำคัญบ้าง แต่ไม่ตรงตามสูตรที่ระบุไว้ จึงเข้าข่ายการผลิตยาปลอม ส่วนสถานที่ผลิตก็ไม่ได้มาตรฐาน ก็จะติดตามดำเนินคดีกับผู้ที่เกี่ยวข้องต่อไป

&nbsp;