&nbsp;

&nbsp;

&nbsp;

&nbsp;

&nbsp;

&nbsp;

กัน จอมพลัง-หมอปลา รุดช่วย คุณตาวัย 70 ปี ป่วยติดเตียง ถูกลูกสาวคลั่งไสยศาตร์ ปล่อยนอนจมกองอุจจาระ ไม่ให้น้องสาวพาไปรักษา อ้าง กุมารทองไม่ให้ไป

เมื่อเวลา 10.30 น. วันที่ 10 เม.ย.2567 ที่สภ.หนองเสือ นายกัณฐัศว์ พงศ์ไพบูลย์เวชย์ หรือ กัน จอมพลัง ได้รับแจ้งจาก น.ส.ชนัญชิดา (ขอสงวนนามสกุล) อายุ 38 ปี ลูกสาวของ พ่อวิง (ขอสงวนนามสกุล) อายุ 70 ปี ว่า พี่สาวดูแลพ่อไม่ดี ทิ้งขวาง นอนจมกองขยะ กองอุจจาระ ภายในบ้านที่ไม่มีน้ำและไฟใช้

&nbsp;

เมื่อจะพาพ่อไปอยู่ด้วย พี่สาวกลับไม่ให้ไป อ้างว่า ไปแล้วพ่ออาจจะเสียชีวิตได้ พร้อมกับมีความเชื่อเรื่องไสยศาสตร์ ไม่ยอมพาพ่อไปหาหมอ ให้กินแต่น้ำมนต์

กัน จอมพลัง-หมอปลา รุดช่วย คุณตาวัย 70 ปี ป่วยติดเตียง ถูกลูกสาวคลั่งไสยศาตร์ ปล่อยนอนจมกองอุจจาระ

นายกัณฐัศว์ กล่าวว่า จุดประสงค์ของการช่วยเหลือคุณตาครั้งนี้ ไม่ได้อยากจะมาแจ้งความกับลูกสาวหรือมีปัญหากัน แต่อยากจะพาคุณตาไปรักษาและไปอยู่ในสถานที่ที่สามารถดูแลคุณตาได้ เนื่องจากตนได้รับข้อมูลจากลูกสาวคนเล็กของคุณตาว่า พยายามอยากจะพาคุณตาไปรักษานานแล้ว แต่พี่สาวคนโตไม่ยอมให้ไป

&nbsp;

นายกัณฐัศว์ กล่าวต่อว่า วันนี้จึงได้พาเจ้าหน้าที่หน่วยงานที่เกี่ยวข้อง ไม่ว่าจะเป็นตำรวจ สภ.หนองเสือ, ทีมนายอำเภอหนองเสือ, กรมพัฒนาสังคมและสวัสดิการ, ทีมงานสาธารณะสุข และสำนักงานเทศบาลตำบลหนองเสือ เพื่อจะมาช่วยเหลือคุณตาในครั้งนี้

&nbsp;

นายกัณฐัศว์ กล่าวอีกว่า นอกจากนี้ ยังมีข้อมูลว่าพี่สาวเป็นคนเชื่อเรื่องไสยศาสตร์มาก ไม่ยอมให้น้องสาวพาพ่อไปหาหมอ เพราะอ้างว่าพี่สาวมีกุมารและกุมารในตัวไม่อนุญาตให้พาพ่อออกจากบ้าน ไม่อย่างนั้นพ่ออาการจะแย่ลง วันนี้จึงประสานหมอปลา มือปราบสัมภเวสี เพื่อมาดูเรื่องนี้โดยเฉพาะ ว่ามีเรื่องลี้ลับจริงหรือไม่

ต่อมา น.ส.ชนัญชิดา ได้พา กัน จอมพลัง และเจ้าหน้าที่ที่เกี่ยวข้องลงพื้นที่มายังบ้านหลังหนึ่ง สภาพเป็นครึ่งไม้ครึ่งปูน ตั้งอยู่ริมคลอง 14 ม.1 ต.หนองสามวัง อ.หนองเสือ จ.ปทุมธานี ซึ่งเป็นบ้านที่พ่ออาศัยอยู่กับพี่สาว โดยขณะที่มาถึงนั้น พี่สาวไม่ได้อยู่บ้าน จึงทำให้ไม่ได้เจอกัน

&nbsp;

ผู้สื่อข่าวรายงานว่า บ้านหลังนี้ไม่มีน้ำและไฟฟ้าใช้ เข้าไปภายในบ้านจะเจอกับกองขยะและเครื่องครัวในบ้านเก่า ๆ มีฝุ่นเกาะ หยากไย่เต็มไปหมด พร้อมกับมีข้าวบูดถูกทิ้งเรี่ยราด ข้างกันมี พ่อวิง นอนขดตัวอยู่ข้างที่นอน สภาพท่อนบนใส่เสื้อ และท่อนล่างใส่แต่แพมเพิส ใกล้กันพบกองอุจจาระแห้งกองอยู่ที่พื้น เหมือนไม่มีคนมาเช็ดทำความสะอาด หรือดูแลเลย

เมื่อไปถึง กรมพัฒนาสังคมและสวัสดิการ ได้เข้าไปพูดคุยกับพ่อวิง ประมาณ 15 นาที พ่อก็บอกกับทีมงานสั้น ๆ ว่า “อยากไปรักษา อยากกลับมาเดินได้อีกครั้ง”

&nbsp;

ด้าน กรมพัฒนาสังคมและสวัสดิการ ให้ข้อมูลว่า ก่อนหน้านี้หน่วยงานที่เกี่ยวข้องได้ลงพื้นที่มาตรวจสอบบ้านดังกล่าวแล้ว แต่พ่อก็ไม่เคยพูดถึงความเป็นอยู่ที่ลำบากหรือขอความช่วยเหลืออะไรเลย เพราะมักจะเกรงใจลูกสาวเสมอ

แต่เมื่อวันนี้พ่อยอมรับว่าอยากจะไปรักษา ทางกรมพัฒนาสังคมและสวัสดิการ ก็จะพาท่านไปอยู่ในความดูแล เชื่อมั่นได้เลยว่า ท่านจะได้อยู่ดีกินดีกว่าที่อยู่ปัจจุบันแน่นอน หากลูกสาวอยากจะไปเยี่ยม ก็สามารถไปได้เลย

&nbsp;

น.ส.ชนัญชิดา กล่าวว่า ตนรู้สึกสบายใจมากที่พ่อยอมไปอยู่กับเจ้าหน้าที่และก็ไปรักษาตัว แต่ขณะเดียวกันก็หนักใจเพราะไม่รู้ว่าถ้าหากพี่สาวรู้จะโกรธอะไรกันหรือไม่ แต่ถึงอย่างนั้น ตนก็ทนเห็นพ่ออยู่ในสภาพนี้ไม่ได้

น.ส.ชนัญชิดา กล่าวต่อว่า ตนเห็นอยู่แบบนี้มา 3-4 เดือนแล้ว และตนก็ไม่สามารถพาพ่อออกจากบ้านหลังนี้ได้ เนื่องจากพี่สาวไม่ยอม เคยมีครั้งหนึ่งที่ตนพาพ่อไปอยู่ที่หนองจอกด้วย พี่สาวก็โกรธมาก ตามไปหาพ่อแล้วพาพ่อกลับมาอยู่ที่บ้านหลังนี้อีกครั้ง

&nbsp;

น.ส.ชนัญชิดา กล่าวอีกว่า ตนพยายามพูดคุย เพราะไม่อยากให้พ่ออยู่ในสภาพนี้ ทุกครั้งที่กลับมาหาพ่อก็มักจะเห็นพ่อนอนจมกองขยะ กองอุจจาระตลอด เวลาที่พี่สาวไม่อยู่ก็จะทิ้งพ่อให้อยู่บ้านคนเดียว มีข้าว น้ำ ให้แค่ 1 มื้อ

และกว่าจะกลับก็มืดค่ำ ตนรู้สึกสงสารพ่อมาก ไม่รู้จะทำยังไง จึงแจ้งกับทีมงานกัน จอมพลัง ให้เข้ามาช่วยเหลือ วันนี้พ่อยอมไปรักษาแล้ว ตนก็อยากจะขอบคุณทุก ๆ คนที่ให้ความช่วยเหลือ

&nbsp;

น.ส.ชนัญชิดา กล่าวด้วยว่า ส่วนประเด็นที่พี่สาวเป็นคนเชื่อเรื่องไสยศาสตร์นั้น ตนก็ไม่รู้ว่าจริงหรือไม่ แต่พี่สาวมักจะบอกว่าตัวเองมีกุมารอยู่ในร่าง บางครั้งก็พูดเสียงเล็กเสียงน้อยเหมือนเด็กและจะเรียกตนว่าพี่ เรียกพ่อว่าตา

นอกจากนี้ พี่สาวมักจะชอบเล่นของเล่นเด็กอีกด้วย จึงอยากให้หมอปลามาช่วยดูให้หน่อยว่า พี่สาวมีอาการทางจิตหรือมีเรื่องลี้ลับเกิดขึ้นจริงหรือไม่ จะได้พาพี่สาวไปรักษาให้ถูกทาง

&nbsp;

ด้าน หมอปลา ได้ลงพื้นที่ที่บ้านหลังนี้ ก็ยังไม่พบอาการผิดปกติอะไรที่เกิดขึ้นกับตัวเองหรือมีกลิ่นเหม็น จากการสังเกตประตูหน้าบ้านมีถังน้ำ ที่พี่สาวเชื่อว่า นี่คือถังน้ำมนต์ เพราะว่า มีเทียนหยดอยู่บนผิวน้ำด้วย ด้านข้างมีศาลตายายเก่าแก่ และขึ้นไปชั้น 2 ของบ้าน ก็พบเจอรูปปั้นกุมารหลายองค์ มีทั้งผู้หญิงและผู้ชาย มีน้ำอบ มีของเล่นเด็ก จำพวกรถแข่งด้วย

หมอปลา กล่าวว่า จากการลงพื้นที่ยังสัมผัสไม่ได้ถึงพลังงานบางอย่าง แต่เชื่อว่า เขามีความเชื่อเรื่องไสยศาสตร์มาก จากที่เห็นสิ่งของบูชา ก็เป็นห่วงเรื่องสุขภาพของเขา ว่าจะเป็นยังไง เหมือนอีกฝ่ายเชื่อเรื่องร่างทรง สิ่งศักดิ์สิทธิ์ และโดนล้างสมอง

&nbsp;

ถ้าหากตนได้เจอตัวกับพี่สาว ก็เชื่อว่าจะสามารถช่วยเหลือเขาได้ไม่ว่าจะเป็นทางวิทยาศาสตร์หรือจะต้องทานยา ซึ่งหากพี่สาวยอมไปหาหมอหรือมาอยู่กับตน ตนก็จะบังคับให้กินยา

แต่หากว่า เขาอยู่คนเดียว เขาจะไม่ยอมกินยาแน่ ๆ เพราะเขาคิดว่า เขาไม่ได้เป็นอะไร หลังจากนี้ก็อยากจะให้น้องสาวลองติดต่อพี่สาวดูว่า อยากจะรักษาแบบไหน ถ้าหากอยากให้ตนช่วย ตนก็จะพาไปอยู่ที่บ้าน และจะคอยช่วยเหลือให้กินยาจนหาย

&nbsp;

ด้าน นายอำนวย งามยิ่ง อายุ 55 ปี ผู้ใหญ่บ้านหมู่ หนองสามวัง กล่าวว่า ที่ผ่านมาตนได้เข้ามาดูบ้านหลังนี้อยู่หลายครั้งเพราะได้รับเรื่องร้องเรียนจากลูกสาวคนเล็ก โดยครั้งแรกที่เข้ามาดูตัวพี่สาวเองก็ยินดีให้เข้ามาช่วยเหลือ เราได้แนะนำวิธีการดูแลสำหรับผู้สูงอายุไป

และต่อมาอยากจะเข้ามาติดตามว่าเป็นอย่างไรบ้าง ตัวของพี่สาวก็มักจะไม่ค่อยให้ความร่วมมือเท่าไหร่ ช่วงหลังมาก็มักจะไล่ตนกับทีมงานทุกครั้ง เพราะไม่อยากให้เข้าไป

&nbsp;

&nbsp;

&nbsp;

&nbsp;